
„A venit Mareşalul (Jon Antonescu n.n.) cu toată suita 
şi cu generalul Stoenescu etc., etc. 

M-a recunoscut și m-a întrebat de ce sunt slab şi eu ca 
prostul i-am spus că aşa mi-e felul. 

A tost foarte indignat când a văzut că nemţii au băgat 
în Școala Normală cai și au distrus clădirea, biblioteca şi 
muzeul şi a dat ordin domnului colonel Davidescu să facă o 
adresă drastică la germani (probabil la Ribbentrop) şi să arate 
că s-au purtat ca şi în Ukraina. Asta arată că i-a cam scos dela 
suflet pe nemți (...)”. p.114. 

CUVÂNT ÎNAINTE 


Istoria ţării noastre, istoria României, nu este o „istorie” uşoară, nici 
măcar nu este „cea mai frumoasă poveste”, este doar o istorie neasumată 
încă pe deplin, plină de „interpretări” subiective şi „sentinţe” stridente şi 
„definitive”, pe care — din prudenţă —cei mai mulţi istorici preferă să le lase 
aşa cum suni. 

Istoria - ca ştiinţă - nu este de fapt decât prezentarea celor mai 
reprezentative evenimente derulate de-a lungul timpului în existența unui 
popor, a unei naţiuni. 

De cele mai multe ori evenimentele mărunte, faptele de zi cu zi, 
viaţa cotidiană, anostă și banală, a miilor de „figuranţi” anonimi, este 
ignorată, estompată undeva, în fundal, ca o umbră trecătoare pe un perete 
într-o zi de vară. 

Dar în declanşarea unui „mare eveniment” ce merită a fi consemnat 
de cronici şi cercetat de istorici, stau o multitudine de factori - de la cei 
climatici (secete, inundaţii catastrofale, glaciaţiuni etc.) care pot declanșa 
foamete, boli, instabilitate, crize alimentare etc. care la rândul lor, printr- 
un efect de avalanșă, pot declanșa mișcări sociale, răscoale, războaie, etc. 

Toate se leagă şi nimic nu este întâmplător, după cum se spune din 
bătrâni. 

Timpurile de criză şi-au găsit întotdeauna personalitățile care au 
canalizat indivizii unei societăţi, i-au mobilizat realizării unui ţel, al unui 
ideal, al unei viziuni, care la un moment dat părea salvatoare, singura 
opţiune posibilă. 

Unii şi-au îndeplinit pe deplin rolul asumat, lăsând adevărate oaze 
de lumină în existenţa națiunii. 

Alţii au dezamăgit, aducând o criză și mai profundă în urma lor. 

Toţi - şi unii şi ceilalţi - au fost OAMENI, cu slăbiciuni și calităţi, 
inteligenţi sau doar abili, curajoşi sau mai puţin curajoşi, cu ereditatea 
încărcată unii sau doar bolnavi cronici, incurabil, alţii, toți supuşi greșelii 
sau hazardului unei hotărâri luate în pripă, cu efecte incalculabile peste ani. 

Secolul XX a fost pentru România un secol „greu”- ca să folosesc 
un termen blând. 





Am cunoscut din plin ororile celor două războaie mondiale, 
pierderea celei mai mari părţi din ţară, ocupația germană și jaful ei 
sistematic, apoi îndeplinirea aproape miraculoasă a năzuinţei de veacuri a 
românilor - Marea Unire de la | Decembrie 1918, unire destrămată după 
doar douăzeci şi doi de ani de un atac „în haită” a vecinilor de la est, vest 
şi sud, apoi „Cruciada împotriva bolșevismului”, eliberarea Basarabiei 
străbune, dezastrul de la Cotul Donului - Stalingrad, crunta ocupaţie 
sovietică şi instaurarea pentru 50 de ani a ucigașei utopii comuniste. 

Istoria scrisă, oficială, a poporului român, a suferit şi ea din plin 
toate aceste avataruri. _ E 

Personajele istorice de legendă, pătrunse în conştiinţa națiunii ca 
făuritori de ţară, au fost puse la index, șterse dintr-o trăsătură de condei. 

Unele au fost reabilitate într-un târziu - în funcţie de interesul politic 
momentan - precum cei din familia Brătianu, adevărați făuritori ai 
României moderne, ai conştiinţei şi ai economiei naţionale, altele au rămas 
sub oprobiul public, pomenite cu jumătate de gură, rar şi cu temătoare 
reticenţă. 

Doar „istoria” lui Roller din anii '50 ai secolului trecut punea 
„etichete”- au căzut repede sub greutatea falsităţii şi ridicolului lor - noi 
trebuie să privim astăzi lucid, fără de patimă şi părtinire, faptele acestor 
oameni cărora le suntem urmași. 

Trecutul trebuie să fie o continuă și sinceră „lecţie” pentru viitor - 
dacă vrem să nu repetăm la nesfârșit tragedii şi greşeli criminale pentru 
națiunea română prin consecinţele lor. | 

Cu un an în urmă am descoperit, în urma unor donaţii de carte, 
printre celelalte volume, un carnet cu scoarţele cartonate ușor îndoite, 
culoarea ştearsă de vreme, pe care titlul „NOTES” stârnea curiozitatea. | 

L-am deschis, şi o lume de mult trecută, o lume violentă şi 
crudă, dură şi totuși profund umană, a ţâşnit dintre rândurile scrise cu 
creion chimic, acolo, în „Prima linie” al Frontului din Moldova, în tragicul 
an 1944. 

Autorul acestor rânduri, scrise acolo, în tranșee, adăposturi și 
bordeie, sub bombe şi gloanţe, cu spectrul morţii alături în fiecare clipă, 
este un om deosebit. Un om de cultură, un bibliofil, un pasionat de 
medicină, de artă, de lecturi clasice, de apicultură, de biologie. Un părinte 
îngrijorat de soarta copiilor şi a soţiei, de soarta ţării, de a casei din Piteşti. 
Un om vertical și drept, care critică fără reținere prostia şi suficiența 
forurilor superioare din Marele Stat Major, pe care le-a cunoscut din plin. 

ȘI cum pe această lume nimic nu este întâmplător, am întâlnit în 
aceste notițe un nume care m-a făcut să tresar - Mares Simion, 
sublocotenent la grupa mitraliere! | 

Erou din satul meu natal, Mozăceni-Deal, fie-i memoria eternă, pe 
a cărui cruce din faţa bisericii am citit în copilăria mea de zeci de ori 
cuvintele: 

„În amintirea eroului locotenent MAREȘ SIMION mort pentru 
patrie la 24 martie 1945 în etate de 35 de ani în comuna Bistra 
Cehoslovacia”. 

Locotenent-colonelul Alexandru D. Enescu s-a născut pe data de 15 
noiembrie 1897, la Peretu, Raionul Roșiorii-de-Vede, Regiunea Teleorman 
(aşa cum declară în autobiografia scrisă în 1956). 

Tatăl său, Dumitru Enescu (născut în anul 1877 în comuna Peretu, 
Raion Roşiorii de Vede — decedat în anul 1937) s-a mutat la Piteşti, lucrând 
ca funcţionar la Tribunalul Argeş, şi mama sa, loana Enescu (născută în 
anul 1877 la Roşiorii de Vede, decedată în anul 1912), casnică, dețineau 
„L casă cu 2 camere şi dependinţe” pe Str. Smeurei, Nr. 13 din Piteşti. 

Au avut împreună șase copii — Alexandru, Constantin, Eugeniu, 
Elena, Dumitru şi George. 

Alexandru a absolvit 4 clase primare la Piteşti în anul 1908, apoi 
cele 8 clase de liceu și şi-a luat bacalaureatul tot aici, în anul 1916. 

A luptat pe frontul din Moldova, în munţii Vrancei, ca simplu 
soldat. 

Urmează apoi ca elev „Şcoala de ofiţeri de rezervă” din Dorohoi, 
decembrie 1916 - aprilie 1917. 

Ca tânăr sublocotenent deţine funcția de comandant de pluton în 
cadrul Regimentului 44/ 68 Infanterie Piteşti, din aprilie 1917 până în 
februarie 1918 şi din nou din august 1919 până în octombrie 1920, când 
este transferat la Regimentul 3 Vânători din Ploieşti, unde între octombrie 
1920 și aprilie 1921 îndeplinește funcţia de comandant de companie. 

Este transferat din nou, şi îl regăsim comandant de pluton la Şcoala 
Militară din Sibiu, între lunile aprilie 1921 și octombrie 1922. 

Urmează una dintre cele mai interesante perioade din cariera 
locotenentului de-acum Alexandru D. Enescu. Este detaşat în Basarabia, la 
Bolgrad, unde deţine funcţia de comandant de companie în cadrul 
Regimentului 3 Vânători Bolgrad, între anii 1922 şi 1929, lunile octombrie. 
La data de 1 iulie 1927 a fost avansat la gradul de căpitan. 


1] 





Se întoarce în oraşul copilăriei, unde îndeplineşte funcţia de 
comandant de companie în cadrul Regimentului 4 Infanterie Piteşti, între 
octombrie 1929 şi octombrie 1935. 

În această perioadă îşi întemeiază o familie, prin căsătoria cu 
Ioana (Nely) (câteodată apare ca Nelly) Hodoroagă, din Deduleşti, Argeş, 
și i se nasc cei doi copii — Irina, la 24 iunie 1931 şi Cornel, la data de 4 
octombrie 1932. 

Din octombrie 1935 până în octombrie 1940 funcţionează ca Șef 
Birou Servicii în cadrul Diviziei a 3-a, ca apoi să-l regăsim, din octombrie 
1940 şi până în februarie 1941, Comandant de Batalion în cadrul 
Regimentului 4 Infanterie Piteşti. 

Maiorul (de la 8 noiembrie 1938) Alexandru D. Enescu începe 
construirea unui imobil „casă cu 6 camere + dependinţe” în strada Rahovei 
nr. 5 din Piteşti, purtând pe frontispiciu numele de „Vila Irinel”. 

Este detașat din februarie și până în iunie 1941 la Regimentului 78 
Infanterie Brăila în funcţia de comandant de batalion, iar din iunie și până 
în octombrie funcţionează la Comandamentul Militar al “Capitalei cu 
atribuţiunea de Comandant al Poligonului Cotroceni. 

Din 22 iunie 1941, România se află în război împotriva URSS-ului 
alături de Germania lui Hitler, pornind campania „pentru dezrobirea 
Basarabiei și Bucovinei de nord”, deziderat înfăptuit după lupte grele, pe 
27 iulie, conform comunicatului militar oficial „Din Carpaţi până la Mare 
suntem din nou stăpâni pe hotarele străbune”. 

Dar lupta nu se încheie aici, generalul Ion Antonescu declarând că 
va continua acţiunile militare alături de Germania, pentru zdrobirea 
inamicului comun „bolşevismul rus”, asumându-și în totalitate această 
hotărâre, dictată de altfel de considerente militare (continuarea acțiunilor 
militare până la anihilarea inamicului sau până când acesta cere pace) şi 
politice (credinţa că, printr-o colaborare totală cu Reich-ul, va obţine 
anularea Dictatului de la Viena). 

După o perioadă de numai două luni când revine la Regimentul 4 
Dorobanţi în funcţia de Comandant de batalion, este transferat — după ce pe 
data de 16 octombrie 1941 trupele Armatei a 4-a române, după lupte grele 
şi mari sacrificii (17.729 de morţi, 63.345 de răniți şi 11.471 de dispăruți) 
cuceresc Odessa, declarată capitala Guvernământului Civil al Transnistriei, 
condus de profesorul Gheorghe Alexianu - la Comandamentul Militar al 
Odessei, în funcţia de Şef Birou Propagandă şi aghiotant al Guvernatorului 
Alexianu. 

Din februarie 1943 se întoarce în ţară, la Marele Stat Major, în 
funcţia de Şef Secţie Propagandă, unde este avansat în grad, devenind 
locotenent colonel de la data de 1 aprilie, și unde activează până în ianuarie 
1944, când devine Comandant tactic și înlocuitor la comanda Regimentului 
4 Dorobanţi Piteşti, până în august 1944. 

Tocmai din această perioadă datează acest jurnal de „prima linie” 
aceste „notițe” scrise cu sinceritate, cu nerv şi „condei”, sub bombele 
aviaţiei şi „grelei” ruse, cu spectrul morţii prezent în fiecare moment al zilei 
sau al nopții, cu momente pline de umor involuntar şi crud uneori, când 
viaţa sau anihilarea depind de o banală poziţie de odihnă a corpului în 
adăpost sau în timpul deplasării prin sau dincolo de tranşee. 

ȘI din toate răzbate până la noi bunătatea şi spiritul profund 
creştinesc, mila faţă de suferințele ostașilor din subordine, dar şi a 
soldaţilor ruşi, siliţi de multe ori să lupte cu mitraliera „la spate” de către 
politruci fanatici, bătuţi şi umiliţi de comandanţi, descrie fără 
părtinire jafurile germanilor din şcoli și cămine şcolare, dar şi absurdele 
pretenţii ale „aliaților” sovietici după controversatul şi surprinzătorul act 
din 23 august 1944. 

Funcţia sa de Comandant al Centrului de Exploatare Tulcea, având 
ca scop aprovizionarea trupelor române cu hrană şi nutreţ pentru animalele 
de povară, îl aduc în situaţia de a se eschiva din răsputeri de cerinţele 
imperative „cu pistolul in piept” ale foştilor inamici sovietici, acum aliaţi, 
de a pune mâna pe depozitele încă îmbelșugate pe care le avea în grijă. 

De asemenea, împiedică pe unii români să-şi însuşească - înaintea 
trupelor ruse, motivează ei - aceste bunuri sau să facă „afaceri” cu aceste 
bogății, stârnindu-şi astfel multe duşmănii. 

Astfel, că în „Dosarul personal”, la data de 22.07.1946 apare, sec, 
notificarea „Cadru disponibil”, iar la data de 22 iulie 1947, adică peste un 
an, găsim notat: „Lrecut în rezervă conform I.D. nr. 1163 din 1947 și -nr. 
493 cu gradul de locotenent-colonel în rezervă”. | 

Sub noul „regim popular” sprijinit să ia puterea politică de tancurile 
sovietice, încep „verificările” cadrelor — active sau disponibile - ale 
Armatei, de acum, a R.P.R. (Republica Populară Română - după abdicarea 
regelui Mihai la 30 decembrie 1947). 

lar în FOIA DE NOTARE, cuprinzând perioada 01.04.1951 — 
16.04.1951, a numitului ENESCU DUMITRU ALEXANDRU apar 
următoarele consemnări: 


13 





Originea socială a părinților - funcționari. 


Starea socială a ofițerului - Chiabur în prezent naționalizat. 
Părinţii soției — au fost moșieri care acum sunt expropriați cu 
domiciliul forțat în Piteşti. 


Nu este un element de încredere şi nu merită a face parte din cadrele 


armatei R.P.R. 





Preşedintele comisiei Membrii 


Căpitan (ss ) indescifrabil / Partidul (ss ) indescifrabil 

Sfatul Popular (ss ) indescifrabil 

M.A.I. (SS ) indescifrabil 

Urmează inevitabilele „Autobiografii” dar și mărturii scrise, așa 
numitele „caracterizări” luate de la vecinii de stradă. 

Este urmărit, supravegheat, chemat periodic la „Comisii medicale”, 
la „Comisariatul militar orăşenesc Piteşti” unde în „Foaia de serviciu” în 
care sunt înscrise gradele militare obţinute de-a lungul timpului, este 
consemnată și data de 24 decembrie 1956, dată la care, după „reevidență” 
şi inevitabila „Autobiografie” confirmată ca „autentică şi conformă cu 
actele doveditoare” de către „ofițerul de rezervă”, i s-a stabilit 
„specialitatea militară 4 Infanterie”. 

O ultimă notă din „Dosarul personal” purtând data de 21.08.1957 
sună astfel: „Inapt cu scoatere din evidenţă conform Certificatului medical 
No. 278 — No. 193714. 

Închei aceste rânduri despre destinul unui om prins în ghearele unei 
epoci zbuciumate, scăpat ca prin minune din flăcările celui mai distrugător 
război şi din schimbările dramatice din „noua epocă comunistă”, când zeci 
de combatanți din războiul purtat împotriva URSS au pierit în lagăre şi 
închisori, prin a reproduce portretul său, creionat cu sensibilitate și 
apreciere de fostul director al Bibliotecii Judeţene Argeș, regretatul 
Silvestru Voinescu, în cartea sa O viață printre cărți, volumul 1, apărut în 
anul 1997 la editura „Cultura” din Piteşti, şi din care aflăm care a fost 
„punctul final” al vieţii acestui OM DEOSEBII. 

„COLONELUL ALEXANDRU ENESCU 


A fost omul de la care am cumpărat peste 5.000 de cărţi, multe din 
ele lucrări ale patrimoniului cultural, care se află azi în fondul nostru de 
colecţii speciale. A fost chiar angajat câteva luni la bibliotecă, deşi era 
aproape octogenar, fiindu-ne de mare ajutor pentru prelucrarea cărţilor în 
limba germană, pe care o cunoştea în profunzime. (...) | 

Il cunoscuse foarte bine pe generalul lon Antonescu din perioada 
când acesta fusese comandantul Diviziei din Piteşti. În timpul războiului a 
fost aghiotantul lui Alexianu, guvernatorul Transnistriei. Am fost de multe 
ori în casa lui şi de fiecare dată descopeream alte şi alte cărţi, multe din 
domeniul biologiei, pentru care toată viaţa făcuse o mare pasiune. 

Ultima dată când am intrat în vila «Irinel» de pe strada Rahovei, a 
fost cu câteva ore înainte de a trece în lumea umbrelor. (...) Era într-o zi de 
vară din anul 1985. 

[n sala de lectură sunt câteva lucrări monumentale care aparținuseră 
lui Alexandru Enescu și care îmi aduc aminte de câte ori le văd de omul de 
carte şi de bibliotecă ce mi-a luminat o parte din anii maturității cu 
dragostea şi bunătatea lui”. | 


(Silvestru VOINESCU, O viață printre cărți) 

Abrevieri folosite de autor în text: 


aerodr. = aerodrom 
ciolovec = localnic (lb. rusă) 
furier — ostaș care îndeplineşte lucrări de birou într-o unitate sau 


subunitate militară. 


docarul = trăsură 

muscali - moscoviți = locuitorii Moscovei 

marmită = recipient tip termos pentru transportul mâncării 

pifan = iepure de câmp, infanterist 

subzistenţe = tot ce are nevoie un militar - mâncare, echipament, 


muniții etc. 


tranșee 


Balasnovici = Balasinovici, Moldova 
V. Adâncă = Valea Adâncă (localitate în judeţul Iaşi) 
V. Budău = Valea Budău (localitatea Budeşti, judeţul Iaşi) 


Ciritei = localitate în judeţul laşi 

Cătuna Lumini = actual sat Lumini, judeţul Argeș 

Garoafa = localitate în judeţul Vrancea (lângă Tecuci) 
Deduleşti = localitate în judeţul Argeș (lângă Morărești) 
Ezereni = localitate în judeţul Iași, în prezent Ezăreni 
Mogoșești = localitate în judeţul Iași 

Mahmudia = localitate lângă Tulcea 

Răscăeți = localitate în Republica Moldova, la sud de Tiraspol 
Rediu Tatar = localitate din judeţul Iaşi, în prezent Rediu 
Sărăria = cartier aparținând oraşului laşi 

Șuici = comună din nordul județului Argeş 

Bretelă - încrucișare, intersecţie de căi de acces/ intersecţie de 


Strună de ghitară = coardă de chitară 
A.A. = Antiaeriană 

Adjut. = adjutant 

„grea” = artilerie grea 

B./ Batal. = batalion 

C. Instr. = Centru de Instrucție 
C. Rezist. > Centru de Rezistență 
cpt. > căpitan 


cd. = comandant Precizări legate de gramatica folosită de autor 
col. = colonel 
C/ Comp. = companie Avion cu două nacele, Fokker G.I, asemănător cu P.38 Lighting. 
c. atac = contra-atac Produs în Olanda, un număr redus a fost capturat de Wehrmacht în 1940 şi 
D.V.K. a | | | | folosit pe diferite fronturi. 
Div. Pescăriilor = industria alimentară era militarizată - War Anumite formulări: de la; pe la; cu toate că; autorul le folosest 
* A Li - - . a : a C 
Economy. | scrise în gramatica perioadei: dela; pela; cutoatecă, credcă, (făcătoare) 
f. = fără deminuni... 
_ Prescurtări folosite pentru nume diferă şi ele faţă de norma actuală: 
gal = general Da Dtrescu — Dumitrescu, Ctinescu - Constantinescu... | 
Ileana = nume de cod pentru comandamentul Diviziei 3 In loc de cratimă (ex. m-a; şi-mi) autorul uneori foloseşte în text 
jand.= jandarm Și ' (ex. ma; şi'mi). | 
Joc./ It. = locotenent | popotă >cantină doar pentru ofițeri 
lt.col. = locotenent-colonel Colea Tomiuc = Nicolae Tomiuc, căpitan. 
kgr. = kilogram Friedrich Mieth = general german, comandant al 4. Armeekorps în 
Mr. = Ma10r | toamna 1944 
D = Marele Stat Major lhpoveni = grup etnic din Rusia şi Ucraina stabilit în Delta Dunării 
Of = o iţer i m-am primenit = am schimbat hainele 
P.C. = Punctul de Comandă „Aseară am visat că eram la Odessa” sâmbătă 15 iulie, p. 127 
pd. > pădure | 


ploton, plot. pluton (în epocă era folosit „ploton”) 
pl. jand. = plutonier jandarm 

P.S. = Partea Sedentară 

Regim. = regiment 

R. 4. D. = Regimentul 4 Dorobanţi Argeș 

R. 30 D. = Regimentul 30 Dorobanţi Muscel 
V.M. = Vânători de Munte 

sublt. = sublocotenent 

serg. = sergent 

tr. luptă = tren de luptă 

t.a.c. = tun anticar/ tun antitanc 

JURNAL 


PROPRIETATEA MEA 
Locotenent-colonel Enescu Alex 
Pitești, str. Rahova 5 


Înscriu aici pentru viitor faptele de arme săvârşite de ofiţerii, 
subofițerii şi trupa Regimentul 4 Dorobanţi în luptele sale dela vest 
de lași. 


- Căpitan Gheorghiu Aurel, comandantul Companiei 12 
Mitraliere în ziua de 27.IV, când inamicul reuşise să pătrundă în 
dispozitivul Batalionului III la cota 165, sud Proprietatea Coroiu, a 
contraatacat în fruntea grupei de comandă a Companiei 12 Mitraliere ŞI 
împreună cu rezerva de batalion, a reușit să restabilească situaţia care dacă 
era pierdută, periclita întregul dispozitiv al Regimentului. 

La atacul din ziua de 29 aprilie, în fruntea companiei sale a reuşit 
să înfrunte pericolul inamic şi să-şi ducă oamenii pe dispozitiv. Pe când îşi 
rearanja plutonul în locul pe obiectivul atins a fost răpus, lovit în cap de un 
proiectil pentru anti-car inamic. 

- Locotenent rezervă Ilie Ion, Comp...., Comandantul său de 
companie fiind rănit în grelele lupte în zilele de 26, 27 şi 28 aprilie, a luat 
comanda companiei și în atacul de la 29 aprilie pierzând cei mai mulți 
comandanți de pluton şi grupă, a antrenat pe oameni și i-a dus pe obiectivul 
fixat de regiment pe pantele dela Dealul Fântâna lui Cârdei. 

- Locotenent rezervă Olivotto, Amelio. Compania 12. La 28 
aprilie inamicul atacând cu forțe superioare, a reușit să pătrundă în 
dispozitivul de apărare al Batalionului III la cota 165 sus de Dealul 
Împuţitu. Comandantul plutonului | de mitraliere, deși înconjurat de 
inamic a tras până la înroșirea ţevilor. 

Datorită focului și rezistenţei sale a fost posibilă restabilirea 
situaţiei prin rezerva batalionului 

/p.1/ 

- Sublocotenent rezervă Santău Dumitru în ziua de 29 aprilie 
după ce comandantul său de companie a căzut... a luat comanda companiei 
şi a străbătut barajele inamice, ocupând obiectivele şi s-a menţinut în 
dispozitiv. | | 

- Sublocotenent Dumitrescu S. Nicolae, adjutantul Batalionului 
III, în ziua 28 aprilie, orele 15:00, când inamicul în forțe superioare şi 
însoţit de care de luptă pătrunseseră în dispozitivul de apărare al 
Batalionului III la cota 165 sud Dealul Împuţitu, din proprie iniţiativă a 
contraatacat în fruntea grupului de Comandă, căzând în flancul inamicului. 
Îndrumând pe vânătorii de care la acţiune, a reuşit să asigure flancul 
batalionului şi să păstreze poziţia care dacă ar fi fost pierdută ar fi permis 
inamicului să cadă pe comunicaţia laşi-Pașcani. Ă 

- Sublocotenent Cârlea Ion, Compania 11. În ziua de 26 aprilie 
inamicul contraatacând şi reuşind să pătrundă în poziţia noastră pe Dealul 
Împuţitu, numitul în fruntea plutonului său, cu puşca mitralieră în mână 
trăgând în inamic, a căzut la cota 165. | 

- Sublocotenent Dumitru Vasile, Compania. .., la 26 aprilie, când 
rușii pătrunsese prin contraatac, el în fruntea plotonului său, în mână cu 
puşca mitralieră, a căzut în faţa cotei 165. 

- Sergent major Popescu Gheorghe, Compania 12, a căzut pe baza 
de plecare când își îmbărbăta oamenii. 


/p.2./ 
- Sergent major Popescu Marin, la 28.IV. când inamicul cu forţe 


superioare pătrunsese în dispozitivul Batalionului la cota 165 sud Dealul 

Împuţitu, deși era comandantul plutonului transmisiuni, văzând pericolul 

pentru batalion a contraatacat din proprie iniţiativă, restabilind situaţia. 
/p.3./ 


22 


SCURTE ÎNSEMNĂRI DIN RĂZBOI 

6 mai. 

Aseară un locotenent de la Centrul Informaţii al lui Alion (Tiraspol) 
a adus un ciolovec (/ocalnic de etnie rusă n.n.) pentru a-l trece liniile de la 
Batalionul III. Le-a spus că acolo nu e bine, fiind aglomeraţie de trupe 
inamice; să-l treacă în sectorul Regimentului 30 Dorobanţi. Totuşi l-a dus 
și de dimineaţă ne-am pomenit cu el înapoi escortat de o santinelă. Spune 
că din cauza frigului şi umezelii când sta într-o groapă l-a apucat frigurile 
și... S-a înapoiat. Am înţeles. 

Aseară au fost recompensaţi cei cari au răpus carele, câte 10.000 lei 
de car răpus, iar generalul Calotescu le-a mai dat un supliment de 10.000 
lei. A venit sergentul Ștefănoiu - 15.000 lei. Aceasta va avea drept 
consecință o sporire a distrugerilor pentru că oamenii au căpătat interes şi 
moral şi material. 

Afară e o zi clară, rece puţin şi cu iarba de un verde proaspăt. Tablou 
idilic dar pătat de bufhiturile tunului şi al brandurilor inamice. 

Aseară a fost prins un rusnac dintr-o grupă de 4 care se apropriau în 
sectorul Regimentului | Vânători cu un aparat telefonic. Se vede că vroiau 
să facă interceptare de linii. Ai noştri i-au lăsat până la 100 m, apoi i-au 
somat, unul a fugit, 2 omorâţi sau răniţi greu, iar ultimul s-a predat. Băiat 
tânăr, deştept, curat. Spune că Stalin le-a dat ordin ca până la 10 mai să 
lichideze cu Iaşul, că au vre-o 2 regimente artilerie grea /p.5./ şi că masează 
trupe. 

La radio spuse azi dimineață că la Târgul Frumos şi Siretul 
Mijlociu, au fost distruse peste 300 tancuri. Dă Doamne! 

Veni ordin să fortificăm urgent poziţiile atinse. 


9 mai. 

La radiocomunicatul de la ora 14:00 se spuse că în marea luptă de 
la Târgul Frumos care a ţinut 6 zile au fost nimicite 420 tancuri şi peste 100 
avioane... Deci pe aci a fost efortul inamicului pentru a rupe cu orice preţ 
- frontul Siretului spre Sud. 

Camuflarea este mare lucru în război şi aplicarea ei dă naştere la 
multe situaţii pline de haz și naivitate. 

De exemplu dacă vrei să întrebi pe comandantul aruncătoarelor că 
are sau nu bombe, şi spui plin de fineţe dacă are „bomboane” - sau întrebi 
dacă a plantat „verze” sau „plăcinte” ori „zarzavat” (în loc de mine). 

Azi veni pe la noi Maiorul Melcu dela artilerie. Şeful Batalionului 
IV Divizia 8 (văr cu Tătaru și cu sublocotenentul Chelcea), care ne spuse 
cum au mers și merg operaţiile de la Siret. 


12 mai. 
Maiorul Matcan îmi spuse o întâmplare de la Bacău. Școala 


subofițeri rezervă. Căpitanul Rosler nu știe bine românește și a fost 
împuşcat un soldat de al lui, cu cartuș de manevră. A trebuit /p.6./ să ţină 
un discurs la mormânt, care a decurs cam așa: 

„Băeţi! Camarazi! A murit camaradul Franţ Rohr. Merge acolo 
unde iarba înverzeşte şi pasărea face turlui,... turlui” (... şi pierzând 
elocvenţa): 

„Dă-l în groapă f... mama lui... ” 


30 mai 1944. 
03:45. Am fost deşteptat de un huruit înfundat încontinuu şi de 


trepidaţiile geamurilor. Bubuit lângă bubuit se confunda dând naştere unei 
simfonii a luptei. 


Primul gând: ei sau noi, mai ales că se auzeau și bătăile 
antiaerianei. .. 

Afară, sectorul dinspre nord, acoperit de nori negri, o bandă roşie 
carmin spre răsărit. Pe dealurile de la est de Iaşi licăreau tunurile. 

La ora 4 veneau dinspre front o escadrilă de 14 aparate de 
bombardament germane așa că m-am lămurit. 

Ora 4:10. Avioane de vânătoare se încură pe cer. Merg pe deasupra 
norilor cari parcă prind bine, şi se rotesc. Un avion cu coadă dublă (se zice 
că e al Corpului 4 Aviaţie), trece agale spre front. 

E vorba să fie scoşi bolşevicii din regiunea până la Jijia. 

Fac socoteala în bani a consumului de muniţie la o asemenea 
operaţie: e bugetul pe 1/2 an al Țării. 

/p.7./ 

04:30. Mereu vin avioane şi se rotesc pe deasupra noastră, 
întorcându-se spre front. Avioane de bombardament vin spre front, își lasă 
„ouăle” şi pleacă. 

E un vuet pe pământ şi în aer parcă se sfârşeşte pământul. 

Eri după masă a fost un accident de avion la Iaşi: s-a prăbuşit în 
flăcări dincolo de Cetăţuia. 

Ora 4:40 se văd pe coastele de la est Iaşi nori de fum ale grelei” 
ruse care bombardează bateriile noastre. i 
04:50. Se înapoiază vreo 25 „Stuci” (avioanele Junker Ju 37 sau 
Stuka, bombardier în picaj n.n.) de la bombardament, escortate de câteva 
avioane de vânătoare. Pe cer nori albi și negri ai A.A .lor (antiaeriană, n.n.). 
Se aud trepidaţiile grăbite ale exploziilor bombelor în capul 
bolșevicilor. 
Niciun avion al lor. 
Norii s-au împrăștiat şi va fi o zi limpede. Nici ei nu se lasă. Trag 
cu „lunga”. 
Sunt în via lui Letras. 
5:5. Un cârd de 23 ,, Stukas”-uri vin de la bombardament. 
Pe front huruitul este mai îndepărtat 
Trece şi „Neaţă” (avion al armatei române de recunoaștere a 
frontului n.n.) domol, domol spre front. Ce va fi vrând şi el în sbuciumul și 
vânzoleala de aci. | 
Ese fum și din laşi, se vede că trag ticăloșii şi acolo. 
S-a lăsat mai de tot huruitul, se aude distinct salvele „grelei” ruse la 
dreapta, la Diviziei a II-a. 
Ora 5:25. Alte avioane de bombardament (cu 3 ciocuri) trec spre 
Stânca Sculeni. Se observă o recrudescență (intensificare n.n.) a 
bombardamentului spre Copou şi Dealul Bursucăriei: să fi plecat infanteria 
/p.8./ la atac, sau e vre-un atac al lor? 
6. Luptă îndârțită. Cu soldaţii am cântat: „Cu noi e Dumnezeu”. 
7:25. Artileria grea trage mereu. Se aude canonadă mai îndepărtată, 
dar poate fi şi efectul ionizării aerului. Parcă nu se înaintează. 
Dă Doamne să mă-nşel. 
Canonada e neîntreruptă. Avioane vin şi se înapoiază. lașiul e 
învăluit în ceață, are aspect de artificială. | 
8:15. Canonadă activă. Avioane se duc, aruncă și se întorc, grăbite 
spre sud. Nu știu nimic, pentru că s-a mutat „centrala” (relefonică n.n.) de 
unde eram și m-a lăsat în vânt, tocmai azi! | 
Se zguduie casa, ferestrele și uşile de canonadă: bateriile de „grea” 
sunt numai la 1/ 2 km. de mine. 
Se vede că ruşii au simțit mişcarea. Fra și natural dacă toţi şoferii şi 
furierii ştiau că o să mergem până în Jijia...! 
Ora 8:30. Aviația lor bombardă aproape: în Iaşi, pe Bahlui, la 
Bariera „lrei Calici”. Nu se lasă deloc, tâlharii! Pela Bariera „Moara de 

vânt” se vede prin binoclu, camioane ale noastre, care trec cu muniţie spre 
front. 

Dece nu au făcut nemţii şi ai noștri operaţia de acum, la 29 aprilie, 
când ruşii îşi luase calea întoarsă...?! Generali nemți strâmţi de cap. 

S-a ridicat în parte ceața de pe Iaşi şi se vede binişor. 

Ora 9 fără 10. Nu prea mai trec avioane de bombardament de ale 
noastre. 

9:45. Mereu trec şi se întorc avioane dela bombardament. 

Tunurile s-au domolit. Asta înseamnă că i-a dus dracului. Avioanele 
de la ora 10 se duc către Rediu Tătarului-Horleşti. 

/p.9./ 

Stau în via Profesorului Leatris şi mă uit ca din lojă la bătălie. Noroc 
sau ce am avut...? 

Ora 12:20. Plecai după ştiri spre Şoseaua lași, căci tocmai azi 
rămăsei fără telefon: s-a mutat centrala. Când eram pe platoul de la sud de 
Biserica şi Turnul Galata, câteva avioane ruse au bombardat spre șoseaua 
care duce spre Cârligu. Au umplut-o de fum şi cred că n-au făcut mare 
ispravă: asta a fost norocul nostru până acum că îşi întrebuințează sculele 
prost! 

Ora 12:45. E un carusel de avioane deasupra Iaşilor. Pe șesul 
Bahluiului pasc paşnic caii. Dinspre vest vin o mulţime de „Stukas-uri” (18 
avioane de vânătoare gonesc după avioane ruse (duse) ca ogarii... dar nu 
le găsesc. Se vede că ruşii au partizani în Iaşi care le spun când să vină. 

Eu stau într-un foişor înalt la o vie mare și mă uit: la Galata, la 
Cetăţuia, la Biserica Frumoasa, spre Copou... Frumos așa război! 

Se vede bine şi frumos înspre Ciurea: peisaj de munte! Iaşul are 


împrejurimi foarte frumoase! 
Dinspre front nu se aude nimic, nimic... Doar când și când o baterie 


orea trage alene câte un foc. 

Din foişor se vede până în fund la pădurea din dreapta Vânătorilor 
un fum uşor se ridică pe unde era linia noastră... 

Pela ora 16 avioanele noastre au aruncat afișe de propagandă. 

Ora 17. Mereu trec și se duc avioane spre front. Nu am nici o ştire 
de nicăeri cum merge frontul. 

Ora 18:45. O luptă aeriană deasupra lașiului apoi deasupra 
Centrului. Vre-o 10 avioane se roteau şi trăgeau focuri dar nu puteam 
deosebi avioanele ruse, atât se /p.10/ aseamănă cu ale nemților. S-au rotit 
până m-am plictisit şi am plecat la Regimentul 30 Dorobanţi și Miroslava 

pentru a mă interesa de situaţia pe front. 

Mă întâlni cu un locotenent din Divizia II /Regimentul 15 Artilerie 
al lui Constantin Andreescu care venea de pe front: mi-a spus că Stânca 
(conacul cel mare) e ocupată. Azi n-a acţionat decât Divizia ll şi 
Detaşamentul Stanciu. La noapte împinge și restul. Cam tot asta mi-a spus 
și locotenent colonel Anghelide. 

Pela 22:30 un avion-bufniţă rus trecu pe deasupra Văii Adânci şi 
lansă o bombă într-un loc unde era lumină, la vre-un foc de soldaţi care 
vroiau să stea cu nasu'n tăciuni. 

Miercuri. 31 mai. 

- Incepu acțiunea aviaţiei pe la 4 1/2. Avură ele multe, dar artilerie 
ca şi cum n-ar exista. În tot cazul luptele acum se dau departe. 

AI Ora 7:12. Centrul e atacat, mitraliat și bombardat de avioane 
inamice. 

Am fost la faţa locului: au aruncat 16 bombe de 25 kgr. pe câmp şi 
în grâu la circa 200 m. de ostaşii mei care stau în repaus camuflaţi pe liziera 
salcâmilor. Unul singur foarte uşor zgâriat la mână. Au şi mitraliat dar fără 
nici un efect. Bravo tehnică în bombardament. 

Tighina a fost evacuată la 12 Aprilie ora 12, îmi spuse un impiegat 
(c.f.r.-ist însoțitor de tren n.n.) care a fost acolo. 

Ora 10:30. Stau sub brazii lui Leatris şi mă uit la un catalog de 
medicină: aleg cărți care m-ar interesa să le citesc şi mă gândesc la multele 
cărți ce am strâns ca să am ce studia la... bătrâneţe... la pensie! Voi mai 
apuca oare vremurile acelea? Ceva îmi /p.11:/ spune că da! 

Pe sus se încură tot soiul de avioane iar dinspre front nu se aude mai 
nimic. Doar spre Rediu Tătar se aude o baterie cum îşi trimite proiectilele; 
par-că ar trânti o uşă într-o cameră mare goală! 

Azi avioane ruse mai aruncară şi manifeste foarte tâmpit scrise! 
Aviatorul bolşevic, pentru a fi mai expeditiv le-a aruncat în pachet legat...! 
Se vede că îi bate dacă găseşte că n-au executat ordinul de misiune! Îşi fac 
formalitatea şi...gata! Bombardează pe câmp, mitraliază în gol şi acasă 


anunţă că ne-au făcut „, puzdării”! O dovedeşte lipsa bombelor şi cartuşelor 


mitralierelor. 
Sunt răcit, îmi e sete, îmi vine să picot (dorm n.n.)... nu mi-e bine! 
Ora 12:20. Vre-o 20 Stukas-uri se învârt pe deasupra laşului în 
rond. Se pare că le-a interceptat drumul aviația rusă care, azi, e mai activă. 
Totuși mai pe urmă şi-au aruncat bombele dar... cam pe mântuială. Lupta 

azi pare că este la Vânătoru. 
Azi fusei la Stupăria lui Constantin Hanganu pe care o găsi 


devastată complect... O să le aduc la Valea Adâncă stupii ce au rămas la 
moşu Vasiliu şi să strângă şi biblioteca, scrisori, etc. M-am întâlnit cu Bâzu 
(Cantacuzino !?! n.n) în laşi. 

Într-o revistă de apicultură găsii că Susufaicarpus racemous 
(hurmuz n.n.) este mai bun arbust melifer, înflorirea dela mijlocul verii și 
dând mult nectar. Merge și pe locuri sărace. 

/p.12./ 


Joi. ] iunie. 

Azi începu de la 4:00 dansul avioanelor, au trecut necontenit spre 
Horleşti: grosul bubuiturilor într-acolo se aude. Eu îmi umplu buzunarul cu 
seminţe de dovleac, îmi atârn binoclu de gât şi mă duc în vie pe un râstav 
şi asist la dusul și întorsul avioanelor. Uneori şi la lupte aeriene. 

Se aude cam prost: cică ruşii ar fi contraatacat şi recuperat Stânca... 
Nu cred că nemţii să fie aşa slabi. 

Eri s-au făcut cam 1.400 prizonieri. 

Unii prizonieri au spus că lor li s-a comunicat să țină cu orice preţ 
pentru că o să le vină în ajutor aviația anglo-americană și trupe americane. 


Vineri, 2 iunie. 

Azi veni ordin de bae. Azi-noapte începând pe la 01:00 au fost lupte 
de front. Nu ştiu nimic despre situație; ei înaintează, noi...? 

Un soldat venit dela Galaţi a spus - mi se raportează- că ai noștri au 
ajuns la Rosdelnaia... 

Trage artileria noastră de se cutremură ferestrele şi ușile vilei 
„Florica”. Şi-au schimbat poziţiile. Nu mai am bani de vre-o 2 săptămâni... 
și trăiesc... De-abia acum îmi dau seama, „în concret”, cum ne-am 
complicat noi viaţa, mai ales sub raportul mâncării. 

S-a mai auzit un zvon că Bălţi ar fi ocupate şi Cernăuţi. 

Fusei la Iaşi pe la bae şi m-am dus la Divizie să mă informez despre 
situaţie. Când eram la gara Nicolina au trecut vre-o 10 bombardiere ruse, 
bine primite de Anti Aeriană care a incendiat unul. Se vedea dâra de fum şi 
flăcările, apoi a pornit în jos spre Miroslava prăbușindu-se. S-a mai prăbuşit 
şi al 2-lea. 

La Divizie situaţia e cam aşa: „Se zice /p.13./ că Stânca e ocupată 
de Nemţi. Batalionul 30 Dorobanţi ar fi ajuns la cota 162 (Est de Valea 

Bădăul Impuţit), unde ajunsese şi Batal II al lui Tomiuc, dar de unde a fost 
nevoit să se retragă fiind contraatacat de 15 care ruse care i-au luat din spate 
pe la Est. Asta înseamnă că nemții au dormit!” 

Eram acolo când s-a anunţat lui Marin (Ionescu) că pe Punctul 
Comandă al maiorului Constantinescu de la Regimentul 30 Dorobanti a 
căzut 2 salve trase de artileria nemţească. A fost rănit maiorul 
Constantinescu; omorât căpitanul Hindici și înnebunit locotenentul 
adjutant. Nemţii au abandonat învăluirea pe la dreapta şi au pornit-o la 
stânga pela Horleşti. Au ocupat P.T. Horleşti şi s-a înnămolit; au dat ordin 
să atace Regimentul 30 Dorobanţi care erau la Rodiu Tătar (Valea Lupului). 
Ruşii sunt grozav de întăriţi pe toată zona, au și baraje de mine (câmpuri 
de mine n.n.). 

î. Azi au fost iarăși foarte multe bombardiere germane spre Horleșşti 
Şi înapoi. 
| Pela ora 18:30 veni Costică Marinescu dela Biroul I. (Divizia 3) şi 
îmi luă cei 28 oameni ai lui Regimentul 4 Dorobanţi pentru a întări 
Batalionul Tomiuc. Îmi spuse că în aceste 2 zile, acest batalion a avut peste 
160 pierderi. 


Sâmbătă, 3 iunie. 

De dimineaţa m-am deşteptat în vuietul produs de lupte înverşunate 
care se dă de 5 zile: avioane și tunuri . Greul luptei este spre nord vest spre 
Horleşti. La Stânca pe la ora 5 se aude o succesiune de rafale de tun sau de 
brandt aşa de aproape încât am avut teamă să nu fi rupt bandiții frontul și 
să ajungă la Iaşi pe la vest, mai ales că Divizia 18 e foarte întinsă. | 

Grupuri de „Stuci” trec încet spre front: intră pe o parte, îşi lasă 
încărcătura care /p.14/ se aude ca o ploaie de bubuituri timp de câteva 
minute şi apoi ies pe altă parte (acum peste Dealul Bârnoviei), însoţite de 
ogaril lor, avioanele de vânătoare. Când şi când se aude şi cadenţa deasă a 
antiaerianei, semn că nici ruşii nu stau de pomană. | | 

Ora 11:30. Trăesc în mijlocul unui vârtej de avioane, care mă lasă 
indiferent. Trebue să fac un efort pentru a-mi da seama de imensitatea 
acestei sforţări, a acestei demenţe de activitate, atât m-am obişnuit în cele 
4 zile cu sutele şi sutele de avioane care zboară din zori până noaptea! 

Imi pare rău sau nu că nu sunt acolo la linia 1...?! Nu ştiu ce să 
spun, sincer vorbind. Azi veni un caporal dela aprovizionarea Regimentul 
4 Dorobanţi care-mi aduse 32.720 lei pentru cuscru şi îmi spuse că 
Regimentul 4 Dorobanţi eri după masă ar fi înaintat până la Jijia... (1). Alţii 

spun că ruşii au înaintat pe Valea Lupului... (Eu retez zvonurile acestea ca 
să se vadă deruta în care te afli când n-ai știri...). 

Îmi spuse ca pe lângă barajul Albineţ spre est sunt vreo 6 avioane 
bolşevice doborâte de ale noastre şi de Anti Aeriană. 

Ora 17:10: iar trecură 20 Stukas la mare înălțime după 4 minute 
începură să se audă: zbârnâitul motorului în picaj, bufniturile şi răpăituri de 
mitralieră; se vede că e şi vânătoare bolşevică pe acolo... Ora 17:20. Loată 
treaba n-a durat decât 10": iată-le se reîntorc zburând jos, repede, să ia alte 
bombe. 

Și jocul acesta frământător și distrugător de nervi ţine de 4 zile... 
Ce-o fi pe cei din linia l-a veşnic cu viaţa primejduită şi cu nervii sub 
tensiune... 

Ora 17:30. Trecură înapoi 33 Stuka-suri...! 


de int 
O concluzie se impune: pe viitor numai statele mari, cu industrie 


puternică vor putea face războiul. De unde să putem scoate noi atâtea 


avioane, tancuri, tunuri, etc... câte cere războiul modern? 
Mi-e rău, sunt răcit, toropit şi nu mai am nici un chef de lucru. 


Duminecă, 4 iunie. 
Azinoapte am adormit îmbrăcat așa de sleit am fost. Azi se pare că 


e mai puţin intensă lupta. Orizontul este împâclat. 

Oamenii făcură instrucţie până la ora 10, apoi le-am dat drumul la 
biserică. 

Veni un control dela Corp pentru cei cari au echipament lipsă. 

Veni mama unui soldat să-l ia acasă pentru că pe tatăl său l-a lovit 
un proectil exploziv din avion în cap... omul e în agonie! 

Azi găsii că un sublocotenent (Scărlăteanu) şi-a adus o fată dela Iași 
eri şi a culcat-o într-un cort, lângă bivuacul soldaţilor. Ce inconștienţă! La 
cercetare aflai că fata e adusă de un sublocotenent veterinar de la 
Regimentul 64 Artilerie şi cortul era făcut pe teritoriul Regimentului 64. 

Nu mai cercetai adânc chestiunea pentru a nu fi nevoit să aplic 
sancțiune. 

Soldaţii - ca şi copii - au devastat cireșii din grădini, au rupt crăci și 
te ia groaza când îi vezi de câtă sălbăticie sunt capabili. La fel şi la casa lui 
Constantin Hanganu, unde nu au mai lăsat nimic în bună stare. 

Pela ora 19 au fost lupte aeriene pe deasupra Iașului. Nu mai ştiu 


nimic despre situaţie. 

La ora 18 a fost o şezătoare în aer liber, sub nuci, a soldaţilor, 
într-un cadru /p.16/ original de război: avioane multe pe sus, bubuit de tun 
pe Jos! 

Luni, 5 iunie. 

Rusaliile. De dimineaţă a fost relativ linişte pe front. Pela 07:15 însă 
pare-se în sectorul lui 4 Dorobanţi - s-a pornit un bombardament intens de 
aruncătoare și tunuri. Se aud răsbufniturile scurte ale brandurilor, subliniate 
de cadenţa grăbită a artilerie de câmp şi de pripeala mitralierelor. 

Deodată se auzi o răpăială prelungită de explozii: katiușă! 
Bombardament aviaţie...?! 

In orice caz nu cred să fie bine de cei de acolo. Bieţii soldaţi! 
Nevinovaţi, fără voie stau sub ploaia de obuze și înfruntă grindina de 
gloanţe pentru că... trebuie! Așa vrea ticălosul de Stalin, Hitler, Churchill 
și - mai ales Rooswelt... Pentru ambițiile lor! Noi eram obligaţi de lăcomia 
lor (de pământ sau glorie), să ne batem pentru integritatea ţării noastre... 
sau trebuia să ne resemnăm să murim, să pierim ca nație şi ca indivizi. 

E vreme ceţoasă și ar fi mare dezastru dacă ar începe să plouă: le- 
ar da timp rusnacilor să-şi revină. 

Ora 8:17 este luptă aeriană spre Rediu Tătar — Horleşti- răpăe 
mitralierele şi se aud exploziile bombelor lansate. După vuet, par a fi 
bolşevice... Nu se vede căci e ceaţă dar se vede fumul Anti Aerianei. 
Aviația de vânătoare e de multe ori, ca şi carabinierii lui Offenbach, vine 
mai târziu decât trebuel. 

08:31. 23 de Stukas trecură la bombardament: se aud exploziile 
puse cu mâna! Bună e artileria aceasta cu aripi! Duduie frontul. Cred că e 
pela Rediul Mitropoliei (?). 

Ora 9: 10 avioane de vânătoare trec spre front să-l „grebleze”. Ora 
9:10: 19 avioane bombardament trec să-l „stropească”! 

/p.17./ 

Fusei pela companii: Se lucrează - nu prea cum trebue - dar se 
lucrează! Dacă nu am ofiţeri şi instructori buni...! 

După masă dormii puţin şi apoi fusei la şezătoare... O 
improvizătură - distractivă pentru soldaţi. 

Mai trecură avioane spre şi dela front şi şezătoarea mergea. 

Instrucţia s-a făcut în lege... până la şezătoare: astfel iau nebunii 
câmpii de aceia îi ocup! Am până acum 6 fugari dintre „disciplinari”... 





! În mentalitatea perioadei, „prea puţin, prea târziu”. Offenbach compozitor sec XIX, cu o 
piesă celebră unde polițiștii ajung prea târziu la locul faptei. 

Citii într-un ziar de azi că americanii sunt în vecinătatea Romei. Că 
1.000 avioane americane s-au dus în Rusia! Asta nu-mi place chiar deloc! 
Înseamnă că se reiau bombardamentele în stil mare şi în ţară și pe front. 

Ce-o fi scris...! 

Frontul aici este împins la Jijia! Totuș Compania 4 Artilerie încă e 
la Voineşti... Ce-o fi asta? Zvon...?! 


Marţi, 6 iunie. 

O noapte grozavă. Noaptea distrugerii Iaşului. 

Pela ora 1 noaptea am văzut 2 avioane „cucuvea'”, care s-au învârtit 
şi au bombardat pe şosea. M-am sculat potrivit obiceiului meu și am eșit 
afară. 

Pela ora 2 am fost trezit de o bubuitură mai puternică și am văzut 
pe la gara Socola un foc mare şi un zgomot de avion. Când am vrut să mă 
culc am auzit o detunătură şi mai puternică. Santinela veni şi mă anunţă că 
s-a aprins Iaşul. Când am eşit să mă uit într-adevăr ardea /p.18./ o lumină 
mare. Imediat a început să cadă bombe luminoase și explosive în mare 
număr. Am înţeles că aviația anglo-americană a intrat în acţiune ca niște 
laşi contra Iaşiului. 

Atunci, m-am îmbrăcat şi n-am ajuns până a veston căci mă 
cutremura şi gândul: dacă atacă și Centrul...? Mai ales că ne-au mai 
mitraliat de vre-o 2-3 ori deci mă ştiu reperat. Am sculat toți ofiţerii... 

Am luat şuba pe mine, uitând de vestonul în care aveam banii și am 
luat-o la fugă la Companiile 3 şi 4 să-i anunţ să se împrăștie. Am anunțat şi 
pe ceilalți să o ia spre Ezăreni. 

Apoi am luat-o şi înspre cei dela Regimentul 30 Dorobanţi dar i-am 
găsit băgaţi în gropi. 

Înspre lași huruiau avioane şi cădeau bombe ca grindina, în tot 
lungul. În aer erau zeci de parașute luminoase care luminau ca ziua. 
Șoseaua spre Miroslava era bătută puternic. Schijele veneau până la noi. 
Aşa spectacol lugubru şi totodată măreț... în grozăvia lui! 

Au căzut bombe până la 100 m. de vila noastră. 

A durat grozăvia dela ora 2 şi 5 minute până la ora 2:45 când bestiile 
s-au îndepărtat spre Est. Ultimele au plecat la 3 fără 5 minute. 

Deci dela englezi nu am mai putem aştepta nimic! Asta arăta că atât 
ei cât şi ruşii sunt la mare ananghie. Mizerabilii! Ce vor fi având cu noi 
când ei bine ştiu pentru ce luptăm noi. Şi când mă gândesc că /p.19./ 
majoritatea piloților sunt studenți... Bestii, gangsteri... 

Pentru a decongestiona zona Centrului am oprit doar 2 companii, 
iar restul de 3 le-am trimis spre Ezăreni unde e o pădure. O să stea acolo 
până diseară... 

Eu stau în vilă, unde s-au spart geamuri. Mi-e teamă să nu mă acuze 
şefii pentru actul meu de iniţiativă luându-l drept altceva...! 

Bestiile au lansat bombe care explodează cu întârziere: la fiecare 
sfert de oră se aude explozia câte uneia. De ce au făcut ei toate astea...?! 
Cum se poate ca burghezii cei mai tipici să sprijine pe bolşevicii 
antiburghezi...? Cum se explică asta? Eu văd aci subtilitatea inteligenţii 
jidoveşti, care în sfârşit crede că a găsit prilejul să triumfe asupra spiritului 
creştin, chiar prin creştini! 

Ora 07:15. Un avion bolşevic sus de tot vine să se convingă de 
isprava tovarășilor întru ticăloşie. 

Arde Iașul în multe locuri. Dar mai ales la gară și spre Copou! 
Copoul a fost straşnic bătut. Fum gros şi alb se ridică din direcţia lui. Tot 
Iaşul e acoperit de un văl de fum ca un linţoliu (giu/giu n.n.). 

Artuilenia grea trage spre Horlești: se vede că sunt bolşevici 
încercuiți acolo. Eri a fost vânzoleală și pela est de Horleşti... E un zvon 
că armata noastră a intrat în Hârlău. 

Cred că venirea avioanelor anglo-americane o să mai ridice moralul 
bolşevicilor. /p.20./ Sunt curios să văd riposta nemților. Când? Cum? 

Nu pot uita jerbele de lumină ale antiaerianei; şerpii de foc ai 
paraşutelor luminoase și învolburarea subită a exploziilor la pământ. 

Acum e liniște, pace, par-că nici nu a fost ceva azinoapte... o mare 
ticăloşie...! Câţi morţi, câţi răniți nu s-or fi zvârcolind acum în dureri 
provocate de mercenarii crimei, gangsterii americii! Şi apaşii Angliei”... 

Ora 09:06: „Stuci” trec să bombardeze frontal. Au dreptate pentru 
că numai acolo se va da hotărârea războiului. 

Până acum activitatea aviatică a fost foarte redusă, dar se învioară... 
Ce bine ar fi să fi fost ocupat Hârlău... Cei de la Regimentul 92 Vânători 
de Munte spun că au Punctu de Comandă la un tunel pe Calea-Ferată Târgu 
Frumos - Movileni. 

Ora 09:26. Multă „, vânătoare” germană e în aer, ca niciodată, 
probabil au ei vreo ştire. 

Azi am ocazia să văd o manieră a unui păianjen de a mânca — suge 
prada. În closet o mica musculiţă, a fost prinsă de un păianjen mic (4-5m/ 


2 Apaşi = denumire peiorativă dată locuitorilor din mahalalele Parisului în sec XVIII 
(cuţitari, proxeneți...), denumire preluată apoi în mahalalele marilor oraşe occidentale. 

m) cu picioarele lungi, de culoarea pielii, care își face pânza pela colţuri. 

A prins-o de un fir și cu picioarele dinapoi o răsucea ducând un fir 
dela glandele anale cu fiecare picior aşa că biata musculiţă era înfășată așa 
ca să nu mai miște. După asta a luat-o şi a dus-o mai sus şi s-a apucat s-o 
sugă în voe. 

/p.21./ 

Veni un sergent trimis să afle ce e la Iaşi. E mare nenorocire. Cum 
şi era de aşteptat. Spitalul ,, Sf. Spiridon” dat la pământ aşa că toţi răniții au 
fost omorâţi; acum arde în flăcări...; gara arde; uzina de apă distrusă şi 
multe alte clădiri. În faţa Diviziei a 3-a a căzut o bombă chiar în faţa 
gheretei santinelei... 

Ora 16:20: Încercai să adorm dar e imposibil. Prea mi-au fost nervii 
zdruncinați de grijă şi de cele ce am văzut. Acum înţeleg dece Nely scrie 
că nu se mai duse acasă (la Pitești) până nu s-o încheia pacea. 

In aer multă aviaţie de vânătoare. Stau la „observator”, în vie, să mă 
uit cum arde Iașul. Chiar acum făcură explozie 2 bombe la interval de 5-6 
secunde... Bravo civilizaţiei anglo-americană! Dar mă gândesc că şi ai 
noştri au făcut poate aşa la Odesa! Aşa că fie afurisit omul modern...! 

Dar ce mă tot văicăresc eu ca o babă? Aşa e războiul: să faci 
adversarului maximum de rău prin orice mijloc! Ilustraţia imediată: dudue 
pe sus un convoi de Stukas care merg să facă acelaş lucru - în acelaş 
scop - ca americanii ŞI ruşii aseară! Ce mai discuţie: aşa e războiul! 

Sunt 21 „bucăui” care vin dela război unde nu există omenie, 
sentimente fine şi dreptate ci numai cele contrare lor. Așa a fost decând 
lumea, când s-au pus în conflict interesele, ambițiile celor mai mari și s-a 
lăsat frâu liber pasiunilor josnice din om! 

Ora 20:45. Veni un ofiţer dela Divizia 18 să ne ia oameni, căci au 
trecut acum la Compania 6 Artilerie. Plecară 186 inşi. 

M-am dus după oameni la Ezerani şi cum am ajuns acolo a 
reînceput /p.22./ calvarul Iaşului, la ora 21:15 şi s-a terminat la ora 22:25: 
nu a fost așa intens ca rândul trecut, dar totuşi a fost grozav. Avioanele 
lăsau bombe luminoase şi apoi bombardau pe alese, dușmăneșşte. 


Miercuri, 07 iunie. 

Azinoapte am dormit foarte bine în pădure culcat sub cerul liber și 
acoperit cu mantaua. 

Venii la Punctul de Comandă, mai lucrat, mai dormii. Vin mereu 
ostaşi. 

Diseară la fel trebue să dorm iarăşi cu ei. 

Într-adevăr e o frumuseţe să dormi acum afară mai ales pe pat de 
campanie ca mine şi cu şuba...! 

Slabă activitate de aviaţie; în schimb - mai ales după masă - a fost 
o puternică canonadă spre vest par-că pe unde am fost noi... Se zice că ruşii 
ar fi adus 2 noi divizii și atacă cu ele. 


Joi, 08 iunie. 

Am dormit cu bine în pat de campanie şi a fost relativ linişte din 
partea gangsterilor aerului. A trecut de vreme, pela ora 21, un avion care a 
mai lăsat ceva bombe pe şoseaua Miroslavei. 

Dimineaţa m-a sculat un duduit de motocicletă: un curier mi-aducea 
ordinul să mă prezint la Divizia 3 Infanterie pentru a primi ordine. 

Asta înseamnă cu s-a sfârșit cu frumoasele zile dela Valea Adâncă: 
exact 30 zile! 

Mă dussei la Miroslava la Divizie unde găsii numai eșalonul II maior 
Vasilescu care nu știa nimic. Am întrebat pe Marin Ionescu, care îmi spuse 
ca să vin astăzi la „Vulturu”: acolo au ei Punctul de Comandă. Îmi spuse 
doar că mă înapoez la vechiul meu loc... 

Cei de la Compania 4 Artilerie întrebaţi de căpitanul Marinescu 
spuseră că m-a cerut Generalul Calotescu special şi ei m-au dat /p.23./ căci 
au un căpitan la Centru. Culmea e că bietu Cacip urma să plece în concediu 
ca sinistrat, aşa că nu-i convine nici lui această chemare a mea. 

Venii la Punctul de Comandă după ce auzii că la stânga s'a restabilit 
situația la Divizia 18 și că ai noştri sunt cu frontul pe pădurea Ciriteiu mare 
și Ciriteiu mic, respingând contra-atacurile viguroase date de ruşi cu forţe 
noi azinoapte şi azinoapte au atacat spatele pozițiilor noastre cu aviația. 

Vorbii cu adjutantul Gherghina dela Biroul Adjutant care veni dela 
Piteşti şi îmi spuse că în ziua de 6 Iunie a fost din nou bombardat Piteştiu, 
numai cartierul gării, şi că a fost distrusă casa Intendent Locotentent- 
Colonel Oprea cu 2 bombe în plin. Mie mi-a adus eri un soldat scrisoarea 
de la Henrich, care îmi scrie că a reparat acoperişul așa că nu poate ploua 
înlăuntru. Traian Ţepelea, contingent 1941, Regimentul 90 Vânători de 
Munte. 

Tot azi aflai că printre cei 9 morţi dela Divizia 3-a era și Sergentul 
Niculae Popescu înăbuşit de pământul asvârlit de o bombă. Biata tanti Miţa 
când o afla... 

Mi se aduse 7.000 lei pentru porcii dela cuscru (5 buc.). 

Am fost pela Cuscru Costin, căci aseară am aflat de construcţia lui 
în şoseaua Niculina No. 130 (3.). de am vorbit. Am aflat dela un soldat care 
făcea de pază la via lui în Ezereni. 

La întoarcere am fotografiat pe amicul meu stupar, Gheorghe 
Vasiliu, din Valea Adâncă no. 23 cu toată famulia. 

/p.24./ 

La cuscra mi-a dat o femeie în cărţi numai de bine. E unu de „roșu” 
adversar (cu ochi căprii). Cine o fi, căci prevede zile grele pentru el. Sunt 
foarte curios să ştiu mai pe urmă cum s-a realizat prezicerea. Cărturăreasa 
spunea că locotenentului-colonel Valeriu Carp nu-i eşea bine: a stat la ea. 

Plec cu siguranţa întoarcerii. 

Am fost de am ajutat pe părinţii lui Costin. 

Apoi la ora 20 am plecat cu o maşină la „Ileana 1”, unde am ajuns 
la 22:04. Aci: îl înlocuiesc la comandă pe Tobescu! 


09 iunie 1944. 

La ora 8 eram la domnul General Dumitrescu şi la ora 1:15 eram la 
Punctul de Comandă III. Regimentul IV Dorobanţi. 

Când am venit brandurile au început să bată drumul și m-am ţinut 
pe mine şi însoțitorii 20 minute culcaţi la pământ într-o groapă de brand. 

Am vrut să dorm și nu am putut. 

Pentru debut am avut o mica luptă internă cu bolșevici strecuraţi 
/p.25./ încă de azi noapte în timpul schimbului nostru cu nemţii. 

S-a ţinut dela 3, 1/ 2 până la 5:45. S-au capturat 7 și încă se zice că 
mal sunt 70. 

Stau într-un şanţ de comunicaţie şi trag: azinoapte au ucis un 
telefonist. 

Ai noştri 2 patrule s-au dus la ei și se văd cum luptă bravi şi inimoși 
soldaţi! 

Era ora 7, 15 şi tot nu s-a terminat. Am luat doar 7 prizonieri. Pe 
urmă încă 15. 

Am oameni puţini: 10 mitraliere şi 10 puşti mitralieră, 5 bucăţi 60 
și 3 de 81 (mortiere brand de 60 și 51 mm n.n.). 

Ora 8:30 îmi sosi un ajutor dela Regimentul | Vânători- 18 oameni 
sub comanda elev plotonier Samoilă Ion. 

S-a observat că la Nord de Zahorna trupe din Divizia 18 se retrag 
spre sud, bombardaţi de ruși. 

La ora 9 fix s-a pus neamţu pe bombardament cu catiuşa 
(newbelwerfer n.n.) lor şi cu tunuri, probabil că să ducă la loc pe cei cari au 
/p.26./plecat. 

Avem artilerie bună și ei au multe branduri. 

Ora 9, 15 un brand răni greu un artilerist de la 5 m. de mine. 

Telefonul nu e bun se aude slab. 

Ora 11 fără un sfert primii eu felicitări pentru captura făcută, dela 
Comandamentul „Ileana”. 

Ora 12 fără un sfert un avion al lor se învârte pe aci. 

Trag cu branduri mari pe Dealul Olarului: cred că acolo e punctul 
de comandă. Bordeiu' meu e acoperit cu pământ și are un rând de drugi şi 
2 rânduri de scânduri: poate rezista la 81,4...? (calibrul tunurilor, n.n.). 

M-au învârtit fraţii dela Divizie în mod crâncen, domnul General 
Calotescu şi probabil şi Marin Ionescu. 

Acum să scap eu de aci teafăr /p.27./ şi vor fi toate bune. 

La 12.30 vorbii şi cu domnul General Stoenescu şi cu Colonelul 
Stanciu asupra faptului că n-am venit la timp și că am întârziat. Stanciu îmi 
spuse că o să mă duc la el... 

„„„Aștepţi, aştepţi cu gândurile singur în groape şi timpul trece 
foarte încet. 

Ora 14:25 ruşii fac o formidabilă pregătire de brand şi artilerie la 
Castel. 

Ora 17. Au început să plouă. Au bombardat de au frânt. 

Aci ne vin din toate părţile - spate, dreapta, stânga. 

Ora 19. A început un bombardament de branduri și artilerie 
groaznic: pare că e iadul pe pământ. 

Baraje continui de brand; apoi au plecat la atac. Trupă puţină, 
legături rupte. A mai venit /p.29./ şi veste că dreapta mea s-ar retrage (dar 
nu era adevărat). 

A fugit Regimentul 92 Vânători de Munte din nou și mi-a lăsat 
flancul stâng descoperit. 

A durat asta până la ora 20:30 când s-a potolit. Noroc că ruşii s-au 
lăsat intimidaţi de rezistenţa eroică a alor noştri care nu s-au clintit. 

Am trecut prin groaznice momente! Singur, părăsit, cu o unitate 
uzată. A venit un tanc german, care a incendiat niște tancuri (rusești n.n.): 
l-am pus să tragă pentru intimidare 5 focuri. 

Deabia pela 2 noapte am putut adormi până la 3.1/ 2 când a trebuit 
să aranjez dispozitivul şi să reiau legăturile. 

Sâmbătă, 10 iunie 1944. 
Dimineaţă începuse cu ceaţă și la ora 4 dimineaţa se puseră cu 


brandurile. 

Pela 5 începu iar la stânga luptă tare la Zahorna-Horleşti. 

Pierderi mari am avut: 5 morți, 6 răniţi cu incursiunea; la atac | 
ofiţer, 6 soldaţi morţi și 6 răniţi. 

Groaznic de încet va trece ziua aceasta pentru că mi se comunică 
schimbarea la noapte, noi trecând în refacere. 

E ora 9 şi brandurile îşi văd de treaba lor. Deştepţi bărbaţi au /p. 30/ 
fost tehnicienii ruşi cu adoptarea acestui tun de buzunar. 

Bombardează  pela domnul Generalul Dumitrescu căci e 
contrabaterie de „grea”. 

Dădui ordin pregătirii de plecare ca să fie oamenii preparaţi: doar 
să-și 1a papucii şi gata... 

Vorbii şi cu Stanciu: probabil mă aşteaptă să-i ţin locul, căci o să 
plece în concediu. 

Cerui aviaţie de la divizie să vină să bată spatele bolşevic căci se 
gătesc de atac. Azi veni în inspecţie şi ceva aviaţie de a lor. 

Îmi aduc aminte eri de unul care fugea şi cu toate că s-au tras în el 
zeci de cartușe la 500 m, totuși el a scăpat teafăr; a fost prins de oamenii 
lui Măciucă. 

Azi s-a cutremurat pământul de bunăvoia lui, nu numai de explozii. 
(cutremur ? n.n.) 

Ora 10, 25: 4 avioane ruse trec pe deasupra noastră, strașnic 
bombardate de Anti Aerianul nostru. A amuţit orice canonadă şi dela noi și 


dela el. 
Ora 11, 30. Bătură ruşii sistematic iar /p.31./ coasta dela sud de 


mine. 

Acum trage artileria grea numai salve par'că se dărâmă pământul. 

Vorbu cu simpaticul căpitan Ștefănescu dela Divizia 3-a şi îmi 
spuse că vom avea pentru ruşi și un bombardament aviatic așa cum am 
propus eu. 

Nu mult după asta a năucit pe ruşi un bombardament de artilerie 
grea la Mănăstirea Tipileşti 180, 8. Propunerea tot a mea. Curgeau salvele 
una de pe alta. 

Afurisiţii de ruşi pentru a neutraliza pe ai noști, a-i neliniști şi sili 
să stea cu capul la pământ, au trăgători dotați cu puşti anticare, cu care 
pocnesc mereu: glonţul lor trece prin parapet aşa că sunt periculoase tare. 

Ora 14:45, aştept pe locotenent-colonel Constantinescu ca să mă 
schimbe (Regimentul 14 Dorobanţi.). Are trupa pe un şanţ de comunicaţie 
pe Dealul Piatra Albă, a lăsat trupa aci şi el a plecat la doamna Mărgescu. 

..„Să dormi cu casca în cap, cu capul rezemat de coada unei lopeţi 
și într-un bordei mic și rece, cred că nu e un lucru de invidiat decât de bietul 
ostaş din linia 1... Noroc că am luat şuba, a plătit toţi banii. 

Sunt murdar de noroi, humă, nebărbierit, şi cu nervii sub tensiune... 
Totuşi am citit în „Revista apiculturii” un articol /p.32./ al Doctorului 
Romanescu despre „stupii gemeni”... 

| Imi spune Sublocotenentul Mareş Simion dela Mozăceni una 
neștiută. 

Când a intrat pe front la 23 aprilie, el fiind în șubă, a fost văzut de 
domnul General Stoenescu dând raportul aşa. Pentru asta i-a dat 10 zile 
arest... pe front! 

Acum îmi dau seama de acţiunile de eri dimineaţă, gropile de pe 
botul de deal spre sud de noi orientate spre sud Şi est aşa că dacă nu ar fi 
fost descoperiţi băgau panica în noi şi ocupau ruşii poziţia fără să mai 
piardă efective. 

Mare noroc şi pe noi şi pe comandament. 

Ora 17:30. Trecură nişte ostaşi din Regimentul 92 Vânători de 
Munte scoși de pe poziţie tocmai pela noi, ziua când luminează soarele mai 
puternic, 

Se puseră bolşevicii pe bombardament cu branduri. Au tras cel 
puţin 60 bombe după ei. Acum cum început să bată şi prin hartapul 
(adăpostul n.n.) nostru: ne-a descoperit sau numai bănuie...? 

Trage mereu. 

Chestiunea o voi spune la General pentru că periclitează viaţa la 
atâţia fără folos. 

Dealtfel și ai mei cam tot /p.33./ aşa fac: nu respectă regulile 
camuflării punctului de comandă şi cauzează pierderi, întârzieri etc. 

„Mă gândesc acum că am stat 2 zile cu flancul descoperit. 

In sfârşit după atâta aşteptare și numai după ce l-am chemat, a venit 
șI Locotenent Colonel Constantinescu Constantin cu care am fost la Școala 
Militară Sibiu. 

Am aranjat tot în regulă pela orele 21, 30 şi am rugat şi pe omul lui 
(Căpitan Grecu Teodor) să îmi libereze oamenii la ora 0:30. 

Pela 1 interesându-mă la telefon la Compania 10 mi s-a răspuns că 
operaţia e în curs... apoi... nimic. Companiile 10 şi 11 așteptau. Pe la 2 am 


39 








trimis la el cu un bilet pe Sergentul Mihăilescu, care mi-a adus alt bilet dela 
el în care spunea că a schimbat și Companiile 9 şi 1]. Acelea sunt pe teren. 


Duminecă, 1] Iunie. 
Din cauza acestor neînţelegeri mai stau şi azi aci (până la noapte şi 


eu şi oamenii flămânzi, căci sperând o schimbare uşoară, am spus căruţelor 
să ne aştepte în urmă). 

Domnul General Dumitrescu este supărat şi pe mine, că de ce nu m- 
am tinut de e1...?! 

E ora 6 fix şi la noi la Hârtopu /p.34./ la Iazu Rotund de pe Dealul 
Piatra Albă . 

Privesc cum unduiază fânul în bătaia vântului pe coasta pătată cu 
exploziile de brand. 

Câmpul este plin de lăzi de muniții, tuburi de tun etc. Sus pe creastă 
se profilează 4 tunuri Anti Aeriană probabil înapoia punctului de comandă 
al Regimentului | Vânători. 

Îmi spuse artileristul care e cu noi, că nu e mare deosebire între 
Regimentul 14 Dorobanţi şi Regimentul 92 Vânători de Munte - ei au cedat 
regiunea asta, în luptele din martie cu ruşii. 

Trimisei pe adjutantul meu sublocotenent Dumitrescu Nicolae (dela 
Vâlcele) să ia contact cu colonelul Constantinescu asupra motivului pentru 
care nu ne-a schimbat. Cauza: a luat drept cea bună, altă încrucișare de 
drumuri... 

Partea proastă e că s-a sesizat şi Comandamentul și îmi cere să 
raportez, dece...! Mă cheamă Marin /p.35./ Ionescu, general Dumitrescu, 
Comandantul Brigăzii 3 Infanterie la telefon şi le explicai cauzele. 

Am raportat scris cum s-a întâmplat şi am trimis la Brigadă. 

Locotenentul Colonel Constantinescu pela ora 9 trimise în plină zi 
să schimbe Compania 11. Am oprit oamenii pentru a nu avea pierderi 
zadarnice. 

Mi-e somn, foame şi sunt obosit! Dar trebue să ţin pentru a scăpa 
pe cei care îi am acum în grijă. 

Ora 15. Am dormit vre-o 2 ore şi mă simt întremat. 

Azi e oarecum linişte la noi: slab bombardament. 

Azinoapte toată noaptea au patrulat avioane ale lor pe drumul pe 
care am venit, azi au venit puţine avioane străine şi române. 

Când mă gândesc că de aici dela mine înapoi e „țara”, iar înainte e 
„duşmanul” simt că într- adevăr sunt un sprijin folositor al neamului. 

Roşii au găsit modalitatea de a dărâma, cât mai mulţi oameni înapoi 
dela rezerve: trag cu cartuşe explosive care rănesc și la distanţa de la 1000 
m... Mereu aud pac-pacul lor, când trec pe deasupra Punctului de Comandă 
al meu. 

Cu tot pocnetul brandurilor aud /p.36./pitpalacii cântând. 

Doi soldaţi din Regimentul 14 Dorobanţi eşise pe iarbă la soare şi 
se soreau chiar pe vale. Unul îşi scosese şi cămaşa de pe el... Așa 
inconştienți sunt ăştia toţi. Deaceia trebue instruiți în sensul disciplinei 
frontului şi spus tot ce nu trebuie să facă pentru a putea păstra cât mai multe 
efective! 

Ce uşor se poate lipsi omul de toate şi să se mulţumească cu „palate” 
ca cel pe care-l am eu acum! 

Ce simplă este viaţa pe front... Cât de mult fond sufletesc scoate ea 
la iveală...! 

M-a ajutat foarte mult ofiţerul de legătură cu informaţiile dela / 64 
artilerie, adjutant Tuhar A. Vasile care mi-a dat regulat focul unde am cerut. 
De recomandat pentru o răsplată comandantului său de divizion. 

Trimisei lui Constantinescu şi Grecu scrisoarea şi biletul prin 
sergentul Bută Vasile, Compania 2-a, Regimentul 14 Dorobanţi. 

Am stat dela ora 16-17 sub un bombardament sistematic de branduri 
mari, de desfundare, din care unul a căzut la 10-12 m. de mine, adică de 
bordei, trimițându-mi toată ţărâna pe trup şi o halcă mare de pământ pe 
mine desprinsă din părete. 

/p.37./ 

Stau singur, căci am trimis pe adjutant la Locotenent Colonel 
Constantinescu pentru a organiza schimbul la noapte. Au venit avioane, iar 
au bombardat cu branduri şi cu grea: se vede că au simţit trupă pe aici. 

Pela orele 21 m-am pomenit cu Nicuşor de la Trenul de Luptă cu 
mâncare. Am vorbit. 

Ora 22:45. A început schimbul: ora 1:15 terminat și dat drumul 
ostașilor spre liziera nord a pădurii Tălmacilor. | 


Luni, 12 Iunie. 

Insă cu Nicuşor am mai rămas pentru că ruşii executau trageri 
repetate cu mitraliera pe Valea Rotundu. La ora 1:30 am plecat şi noi în 
trap, pentru a nu ne apuca tragerea de branduri şi am avut noroc că au 
început după ce trecusem de zona periculoasă. 

Am găsit căruţa lui Nicușor cu care am ajuns la Pădurea Tălmaciu, 
trecând prin Vulturu la ora 3:30. În pădure urme de lupte grozave. 

Aci am dormit puţin apoi am vorbit cu domnul Colonel Stanciu şi 
cu domnul General Calotescu, care drept răsplată /p.38./ ne-a lăsat 2 zile 


repaus (vorba vine). 
Veni pe aci şi maiorul Bălănescu dela Cărbuna. 


Telefoanele merg prost. 
Ora 12. 2 obuze „grea” căzură lângă noi. Caută artileria „grea” 


germană care trage de pe lângă noi. 

Aviația rusă ne-a mitraliat pentru ,„ bună sosire” azi. 

Deabia scrisei cele de mai sus şi o escadrilă numeroasă de avioane 
ruse a şi bombardat poziţia, bateria grea dela stânga noastră şi mitraliat 
trupa! Fain viespar e şi o rezervă de asta (aşa cum ştiu eu de mult). 

Altă rafală dela 4 avioane ruse. 

Cerui un inspicient (inspector n.n.) lui Marin lonescu pentru a-mi 
pune la punct telefoanele. 

Ora 17. Dădui ordin de operaţie /p.39./ şi mă şi bărbierii. Stau în 
bordeiul Doctorului dela Batalionul II. 

Seara a venit popota şi mi-a adus și bere... şi orez cu lapte pentru 
că mă supără tare stomacu. 

Mi s'a dat şi „cadoul” care constă din 6 țigări, 6 caramele, un pachet 
pesmeți și o pastă de fructe, totul fabricație germană. 

A fost mare bumbăceală unde eram eu. 


Marţi. 13 iunie. 
Am dormit azinoapte dus, m-am trezit la 9 dimineaţa... 


Linişte. Citesc o carte fumez și ceilalţi fac un pocker. 

Doar tunurile noastre mai bufnesc rar. 

Vorbii cu cei dela Divizie, Corp de Armată și regiment. Unii îmi 
spuse că a venit o recunoaștere, alții că nu e adevărat! 

Dar semn sigur e că Stelică Marinescu a împachetat trenul de luptă 
și se găteşte de plecare, se spune că vom sta 5 zile la Valea Adâncă și apoi 
vom îmbarca la Bârlad. Cu ce destinaţie...? 

La ora 17:45 a început să tune şi apoi să plouă ca vara cu 
bulburuci... Mi se pare curios pentru că /p.40./ de mult nu a mai plouat: e 
secetă mare.....Mai tună şi Dumnezeu şi face concurență tunurilor lui Stalin, 
care începuseră să tragă încoace... E o ploaie cu soare. 


42 


| Avioane pe Sus urmărite de Anti Aerianul nostru. Multe Anti 
Aeriene sunt pe aci. Incepu să tragă și o mitralieră germană de lângă noi... 
Din păcate, nu am văzut încă unul căzând. 

Trebue să amintesc celor mari că nu dau hărţi şi planuri directoare 
la ofiţeri și subofiţeri în număr suficient: 

- Că nu pun la dispoziţia unităţilor din linia 1 fotografii aeriene 
pentru ca aceștia să și amplaseze clar pe hartă obiectivele dușmane. ! 

Aseară am primit o scrisoare dela soru-mea Lenuţa din Mediaş. 

Ip.41./ | 

Așa cum stăm noi aici într-un bordei, care este doar o iluzie de 
apărare, îmi sugerează imaginea oamenilor în faţa sorții... 

Ora 18:10. Plouă mereu. Des, par-că e ruptură de nori... Coboară 
apa pe trepte şi mi-a umplut coridorul palatului. Noroc că e groapă făcută 
de un fost proprietar precaut, pentru a se vârt acolo în caz de 
bombardament: am dat drumul acolo, apei! 

3 Vorbii cu căpitanul Constantineanu dela Regimentul 1 Vânători şi 
imi spuse că cei care ne-au înlocuit la lazu Rotund, au fugit azinoapte. | 

19:50. Plouă mereu şi sub formă de aversă: a început să pice şi prin 
tavan. Firele telefonice merg prost. În bordei este apă. | 

Trag bateriile noastre niște salve şi ruşii le ponctuiază (marchează 
poziția n.n.) cu greaua /p.42./ lor: contrabaterie. 

| Sunt în așteptarea vreunui ordin de deplasare: sau înainte sau 
înapoi. Poate avem noroc cu ploaia aceasta: se vor îngreuna operaţiile 
ruşilor și se va mai amâna până ce ne schimbă altă Divizie. | 

Se prezentă sergentul Constantinescu dela Săpata. judecător cu 
propaganda printre oameni. 

Notez un fapt de nimic dar care atârnă enorm în cumpăna 
războiului: 

- nu merg telefoanele pentru că firele electrice nu sunt izolate şi fac 
scurgere în pământ! De ce? Nu avem bandă izolatoare. Un fleac, dar nu s- 
a putut fabrica! 

/p.43./ 

Ce trebue să fie în gropi pe ploaia asta. 

Sublocotenentul Vlad popotarul III/ 92 îmi va aduce astăseară 
lumânări (şi parte din bagaj) căci nu am lumină deloc. 

Seara mi se aduce masa pentru toată ziua. 

Cică nu mai plecăm... 

Din contră ne vine şi batalionul marş! 

Astăseară primii ordinul să organizez 2 poziţii bretelă. Pedealtă 
parte dela Divizie mi se spune că e ordin să mă reîntorc la Comandamentul 
nostru și în locul meu să vină Căpitanul Georgescu. 

E un noroi mizerabil aici și nenorocirea face ca să mai plouă şi în 
bordei. 

E întuneric beznă și în pădure e nenorocire cu atâţi copaci prăvăliți. 

Nu ştiu de ce am fost avertizat să fiu atent pentru ora 3... 

/p.44./ 


Miercuri. 14 iunie. 

Azinoapte nu a fost nimic sau n-am auzit eu nimic. Am dormit dus, 
cu toată mizeria noroiului şi umezelii. 

A fost bumbăceală tare pe front dar s-a liniştit dela o vreme: aşa o 
țin ruşii de câtva timp. | 

De dimineaţă întâmplător dădui de domnul General Calotescu la 
telefon şi cerui o fotografie aeriană a sectorului. Îmi promise şi aştept. 

Într-adevăr îmi aduse fotografia şi mă folosii mult de ea. 

Dădui ordin de lucrarea poziţiei bretelă: Zăvor A şi B. 

Acum citii în „Zimpul” dela 14 iunie (no. 2546) că Roma ar fi fost 
ocupată de aliaţi. Când? Cum? 

Invazia: s-au reunit capetele de pod engleze cu cele americane. 
Acum să vedem ce ese! 

/p.45./ 

După masă m-a apucat o colică nebună, care mi-a luat toată puterea. 
Nu o pot potoli decât cu apă caldă compresă pe stomac. Şi am mâncat 
numai regim: orez şi griş cu lapte. 


Joi, 15 Iunie. 

Am dormit ca de plumb însă cu întreruperi. Tot mă mai dor 
intestinele. 

Fusei la recunoaşterea zăvoiului B deasupra Vulturului și apoi 
începui să redactez darea de seamă. 

Pe la 11, Stanciu mă anunţă că l-a numit pe Stelică Marinescu şef 
la Valea Adâncă la Centru de Instrucție. 

Întrebai la Divizie și îmi spuse că sunt reținut pentru a recunoaște 
Și trasa o bretelă a Companiei 4 Artilerie. 

La 12 veni pela mine Nicu Hodoroagă (cumnat n.n.) şi Nicuşor. 

După masă mă chemă Dadu la telefon şi mă făcu să ascult un frumos 

concert ]a telefon dat de soldatul Rada și diverși alţi artiști. 

Ce ciudat sună în grozăvia asta, câte o explozie de veselie tinerească 
și glas de strună de ghitară, în linia 1! Unul spuse că a găsit un picior de 
femeie rusă - mai caută pe al 2-lea şi femeia gata! Colea Tomiuc e foarte 
dispus (foarte bine dispus n.n.) /p.46./ mereu bisează. Stanciu exultează de 
bucurie. 

Pe sus 4 avioane ruse își mugesc motoarele zadarnic, nu ne distrug 
sufletul. 

Colea a devenit „Castelan dela Stânca”! 

Cum se stabilesc camaraderiile mai tari decât legăturile sânge (de 
rudenie n.n.). 

Muşte multe! Sunt miliarde dezvoltate pe cadavrele bieţilor oameni 
şi ale cailor... Ne mănâncă. Nu mai pot vedea de scârbă muştele albastre- 
metalice, multe, multe şi oriunde. 

Vorbii cu Dumitru dela Regimentul I Vânători cari ne spuse că 
iepurii (infanteriștii-denumiţi și „iepuri de câmp ” n.n.) lui Constantinescu 
au revenit la vechea poziţie. 

Ora 16:30. Când oare să mai revină timpurile de altădată de te 
simţeai în deplină siguranță. Când ştiai că mâine va fi cam ca azi, când ştiai 
că te simţi ocrotit de legi, de oameni. 


bubuiturile artileriei care trage dela /p.47./ vre-o 4-500 m. drept în faţa 
noastră - spre sud - şi aştept din moment în moment să înceapă şi 
represiunea artileriei ruse şi atunci suntem la discreţia unei lovituri scurte. 

Și asta din ce cauză? Numai pentru că un om sau un singur grup de 
oameni au ajuns în posesiunea exclusivă şi fără frâu a unui Stat. E om ŞI 
deci cu scăderi, ambiţii. Au organizat viaţa totalitar și au interzis critica, 
controlul și au înlocuit voinţa colectivităţi cu voinţa sa proprie. 

A luat ideile sale drept bune şi prin o propagandă ticluită în sensul 
prevederilor lui, au aţâțat poporul lor în contra altor popoare. Motivul: 
spaţii vitale; dominarea lumii; etc. etc. 

ȘI rezultatul este războiul sălbatic de azi, dus cu mijloace teribil de 
eficace atât contra oștirii, cât şi contra populaţiei: femei, copii! 

Rezultatul civilizaţiei? Nu! 

E rezultatul îndrăsnelii unuia contra tembelismului celor mulţi. Asta 
e lumea și nu e altfel... 

Nici remediu nu este! Totul e chestiune de mulţimi educate, ori asta 
nu se poate! Mulțimea e ceva amorf, fără consistenţă, fără independenţă... 

—.—————————— 


/p.48./ 

Azi împlinii 7 zile la comanda de batalion. 

Văzui Castelul lui Roznovanu - o culme a luxului, confortului și 
arhitecturei - ars, fără acoperiș, cu ferestrele negre. Copacii din parc, 
desfrunzuliţi, desfiguraţi, o impresie de jale profundă. 

La fel ultimele case din Vulturu: tancuri ruse pe aci distruse. Se zice 
că au început să apară pe vagoane: „Vrem pace! . Semne îngrijorătoare! 

Că nemţii au dispus aducerea a 60% din efective în Germania ŞI că 
restul se va îngrămădi în Moldova. Dacă Ş, fi adevărat, ce ne facem noi? Cu 
puhoiul rusesc fără tancuri, fără aviaţie.. 

Ora 19. Veni bucătarul mai rana şi oamenii pleacă la lucru mai 
devreme. 

Azi se mută trenul de luptă la Valea Adâncă. 

La 20 începu să plouă /p.49./ ca toamna încet. Nu știu ce vor face 
oamenii la săpat. 

Pela ora 22, s-a domolit ploaia dar a început vântul, așa că bicții 
băieţi au trebuit să plece la lucru într-o beznă mare, peste câmpuri de mine 
şi sub pânza de gloanţe rătăcite. 


Vineri. 16 lunie 1944. 
Azinoapte toată noaptea frontul a măcinat foc de tot soiul de arme. 


Bătea vântul, ploua, totuşi activitatea a fost mare. Pela ora 3 au venit ȘI 
ostaşii mei dela lucru muraţi ca şoarecii şi rebegiţi. 

A fost un ordin dat de un intendent mintos ca să se ridice de îi 
soldaţi mantăile... şi acum e un frig tăios şi sporit de umezeala ŞI vâni.. 

Mi-au venit 34 oameni „reabilitaţi” dela Centrul de Instrucție ei 
Adâncă, parte fără arme, fără unelte, fără căşti (reabilitați din pușcării, 
dezertori n.n.). 

Toată noaptea au bătut artileria grea după baterii în jurul nostru. Au 
fost momente când credeam că - gata, gata - cade şi pe bordei. Are el 3 
rânduri de trunchiuri stejar dar nu /p.50./ cred că poate ţine la presiunea 
grozavă a exploziei... 

De dimineaţă făcui și trimesei la Regiment un raport să-mi dea un 
concediu ca sinistrat, să pot acoperi casa, căci pică prin tavane şi se strică 
tot. Numai de nu mi-ar pune beţe-n roate Stanciu, care se pare că e cam 
invidios pe „norocul” (zice el!) al meu. EI a stăruit să mă aducă pe mine ȘI 
pe loanid înapoi. 

Aseară mi s-a comunicat de Colonelul Stanciu "atenţia mărită” 
pentru că i-ar fi spus un ofiţer neamţ că rușii au de gând să se mişte... 

Ar fi prost pentru că suntem cam puţin slabi pe aci.. 

Bubue tunul cu intermitențe, arare. E unul, departe, care își pufăie 
alene proiectilul care trece şuierând chiar pe deasupra mea. 

Dând de niște bulumaci (un fe/ de căprior, trunchi de copac, n.n.) 
prin apropiere am mai îngroșat acoperişul bordeiului așa ca să fiu mai sigur 
contra brandurilor care tot încearcă să găsească tunurile nemților aci. 

Sunt nedezbrăcat (neschimbat de haine, n.n.) de când am venit la 
Iazul Rotund, plus alte 2 nopţi dormite în pădure la Ezereni... 

Nu se aude nimic de schimbare deși curând voiu avea 2 luni /p.51./ 
de poziţie. 

Vorbii azi cu domnul General Calotescu pentru oamenii care mi-au 
venit necomplect echipați. 

Se vede că nu m-a uitat conu Petrică şi g. Pâslaru pentru că mi-au 
trimis „Capitala” (publicație n.n.) expediată la 13 Iunie, primită azi! Bravo! 
Dar jalea e că nu vin toate numerile! 


Primii scrisori şi dela nevastă şi dela copii. Îmi scriu de bine și mi 
s-a făcut dor de ei. Mi le aduse Nicuşor. 

Iar mi s-a trezit boala de stomac, intestine sau ce o fi: am ţinut dietă, 
am mâncat orez şi griş cu lapte şi tot nimic! 

Aflai din ziar că germanii se desprind, din ltaha... Sunt la nord de 
Tarquinia. 

Seara mi-a venit sublocotenentul cu popota Vlad şi a mai venit și 
un sergent major Popescu care mi-a adus veşti bune relativ la schimbare și 
refacere: numai să dea Dumnezeu să fie adevărate. 

Am început să mănânc mai solid. 


Sâmbătă. 17 Iunie. 

Uitai să scriu că am mai primit o nouă însărcinare: să recunosc, să 
jalonez şi să definitivez un ,„, Centru de rezistenţă”. Fusei cu ei până la 
Colţul Pădurii Tălmacilor; se prăbuşi marginea unui şanţ cu mine și eram 
gata-gata să am piciorul scrântit: m-a zguduit rău însă în interior (şi maţe și 
creer). 





/p.52./ 
Printre scrisorile primite aseară am una dela conu Petrică care îmi 
spune că vom eși bine: ştie el ce ştie! Mi-a făcut plăcere mare rândurile lui 

căci vin desinteresate şi sincere ca dela un amic luminat. 

Aseară a fost aci maiorul Bălănescu şi cu colonelul Lang şi am 
aranjat ca eu împreună cu căpitanul Costandici să aranjem poziția în 
vederea organizării, pentru ca locotenentul Tarălungă să o poată lucra. 

Spun băeții cari au fost la lucru azinoapte, că la o încercare de atac 
a ruşilor la Stânca, nemţii au răspuns cu „0 pânză de foc” nemaipomenit de 
densă făcută cu trasoare... 

Pe la 4 m-a deşteptat o bubuitură groaznică: nemții au aruncat în aer 
un car de luptă rusesc pe Dealul Budăul Împuţit. 

De dimineaţă mi-am pus bordeiu în bună stare, adică l-am mai 
adâncit şi i-am pus pelin pe Jos. 

După masă m-am dus în inspecţie pe la Companii şi cu ocaziea 
aceasta am fotografiat Stânca etc. 

Pe la 16, 2 avioane inamice trecură pe aci şi unul a fost doborât de 
/p.53.| Anti Aeriana din spatele nostru. Dar un soldat dela noi Cerneanu 
Ion, 1943 (contingent 1945 n.n.) din Compania 10 a lovit o grenadă 
germană și l-a rănit greu. | 

Veni Nicuşor şi-mi aduse multe bunătăţi: usturoi uscat și verde; 
ridichi de lună şi 1/2 kgr. oţet. Am dat drumul la mâncare... fie ce o fi! 

Nu se aude nimic cu schimbul. Numai Nicuşor spune că va veni 


Divizia 13 acum!... 
După masă am stat şi am citit romanul „Ultimul armaș” al lui 


Slavici. 

A fost un calm neobişnuit pe front. Seara e nostim cum vin căruțele 
cu masa companiei, poşta, muniții şi popota. 

Astă seară primii scrisoare dela Bulmeică. 

Au huruit cam multe avioane pe sus astăseară până la ora 23. 


Duminecă. 18 lunie. 
Curios că azi e duminecă: nicio deosebire de celelalte zile... aşa 


cum e în libertate. 

Am luat aseară 2 păhărele de vin şi am dormit ca o piatră... Acum 
mănânc pe o parte şi scot pe alta. Aud că e o boală răspândită printre 
oamenii mei. 

Niciun semn că o să mă schimbe /p.54./ sau o să ne schimbe. 

În schimb vorbii cu Marin lonescu care îmi spuse că a dat drumul 
la propunerea la „Crucea de Fier” şi că deabia aşteaptă raportul de 


concediul al meu ca să-l aprobe. 


A8 


Ordinea de bătaie astăzi este: 

Adjutant Sublocotenent Dumitrescu Nicolae 

Compania 9 . Locotenent Frăţilă V. lon (Felmer - Făgăra 

- funcționar la Primăria Municipală la Personal „ 
Adjut. Vizitiu Dumitru - Buzău 

Sergent major T.R. (Termen Redus n.n.) Zaharia Iacob 
Sergent major Neagu Gheorghe 

Plutonier major Șoarec Gheorghe 

Compania 10 . Sublocotenent M/ădinică G. Nicolae - Piteşti 
Sublocotenent Dumitrescu Ion - Coşeşti - Muscel i 
Sergent major Galici Vladimir — (Bucureşti - Radio ) 
Sergent major Bă/ășoiu Ion - Muscel | 
Plutonier major Zuică Ion 


Compania 1 
iasa: pania 1] . Sublocotenent Ganea Romulus -Zlagna - Târnava 


Adjutant Cazan Vasile - Ploeşti 
Plutonier major Niţă lon 
Sergent major F/orescu Ion (dispărut?) 
rien 12. Locotenent Olivotto Amelio - avocat Câmpulung 
ublocotenent Mar mi ăceni | 
ie reș Simion (Mozăceni, Argeș) la plotonul 
Adjutant Ilie Ion - Teleorman - plutonul mitraliere. 
ti e Cosoiu Stelian — Dâmboviţa. 
ublocotenent Avramescu Florea - Bo 2 
- Bogor, Vâlcea (Tu 
Adjutant Condruf Dinu (Brăila) încheietor sil: 
Sublocotenent Ioniță Aurel — aruncătoare 81.4 m.m 
Sergent major Șoldan Ion - încheietor. | 
Sergent major Roman Gheorghe 
Doctor Breazu Aurel -plutonier sanitar. 
/p.55./ 


E DR ina ep acasă şi-i dădui şi eu o scrisoare pentru nevastă. Duce 
FRI Prea genă vorbă cu Stanciu Și vorbim de toate - până şi 
CE. a cea mai mare a frontului. Asta şi pericolul 
pozat pa ȘI când se mai înfoiază artileria germană şi a noastră în ruși, 

ă îşi transmit regulat „marmitele” brandurile lor grele, care exact 

fac impresia unui cazan trântit. 
11 1 29 
Cică nemţii ar fi bombardat Londra timp de 16 ore cu „roboți 


(rachete V2 n.n.) obţinând un efect distrugător. E criză de guvern în Anglia. 
Se spune că pagubele ar fi întrecut totalitatea celor de până acum. Laburiştii 
vor pleca etc... 

Dă doamne așa să fie. 

Veni Căpitanul Dumitrescu dela Divizie - geniu - şi aranjarăm să 
trimită pari şi sârmă la Punctul de Comandă. 

Cei dela Divizie îmi comunicară că la radio s-a spus că dela 15 
germanii au luat în primire Londra cu o armă secretă... adică se confirmă 
cele mai sus scrise V2 (Fan 2) Vergeltungswafle. 

Ora 16:30. Reîncepu „bumbăceala”, bombardamentul. 

Scrisei lui Victor Druc, care s-a purtat corect şi de ajutor cu 
nenorocirea de la 6 mai. 

/p.56./ 

Azinoapte a fost bombardată și Timișoara de bandiții americani şi 
englezi. 

Pela ora 18 primii dela Colonelul Stanciu ordin să-i țin locul la 
comandă până se duce să vorbească cu Timișoara la telefon. Am plecat 
imediat şi i-am ţinut locul până la ora 23. 


Luni, 19 iunie 1944. 

Am dormit foarte bine în pat cu Locotenentul Dobrescu, singurul 
om politicos pe aici. Am avut chiar și posibilitatea să mai văd un lighean și 
să mă spăl pe picioare, operaţie nefăcută de 16 zile... E un detaliu puţin 
plăcut de citit dar corespunde realităților câmpului de luptă... Deasemenea 
nici nu m-am dezbrăcat. 

De dimineaţă nu mi s-a oferit niciun ceai, afară de sublocotenent 
Mărculescu, care m-a tratat „cu 2 bucăţi tort”. Înţeleg că nu este, dar nu să 
împlineşti nici forma politeţii mai ales față de mine, este oarecum ciudat. 
Culmea e că nici Stanciu nu s-a interesat de acest mic detaliu... Rezultatul 
statului pe front: fiecare e închis în cercul său egoistic. 

Bombardară ruşii cu artileria şi branduri pe panta din față; pe unde 
cavaleriştii au făcut poziții sigure artileriei. Au tras şi cu şrapnele pe aci, 
fără rezultat. 

Ora 12. Stau de vorbă cu Chelcea despre păţaniile lui la cota 159 
unde se pare că a fost un mic iad pe pământ. Spune că acolo cădeau 
brandurile tot /p.57./ aşa de dese ca loviturile de mitralieră. Imi spunea cum 

un rus s-a prefăcut că e mort, dar după ce a trecut trupa de el pe şanţ s-a 
ridicat şi a vrut să arunce cu grenada, dar a fost observat la timp de cel cu 
puşca mitralieră care a tras în el şi l-a omorât. De asemenea nu a vrut să se 
predea un locotenent, care apoi a fost lovit de grenadă în cap: au găsit în 
buzunarul lui fotografia nevestei şi fetiţei lui. Nenorocitul, îl trăgea aţa! 

Colonelul Stanciu îmi povesti cum au decurs luptele pe aici. Din 
cele spuse rezultă că tot atacul și grelele sacrificii făcute de trupele noastre, 
au fost făcute pentru a uşura situaţia Diviziei Blindate germane și că 
Domnul General Stoenescu a fost dus de năsuc de nemți. 

Nemţii au minţit că au trupele în cutare loc şi în realitate nu aveau 
nimic. Se duceau ai noştri și erau primiți de ruși... 

Și cei cari minţeau cu aroganță erau colonei și chiar generali. 

Mai marii noştri înghiţeau și tăceau pentru vre-o tinichea cu sau fără 
cordon (decorație, ordin-n.n.), deşi vedeau jocul făţarnic al nemților. 

Situaţia este aşa că dacă stăm aşa o să ne macine forţele: azi 2-3, 
mâine 3-4 şi vine descurajarea, demoralizarea şi o să pierdem ce am prins 
până acum: bunul nume! 

Suntem în poziţie dela 22 aprilie 1944 deci 60 zile. Şi deștepții 
noştri /p.58./ conducători cred că se va putea să meargă „chestia” la 
infinit... Nu au, zic ei! Dar sunt M. V. înapoi intacte. 

Pela ora 18 mă vizită Căpitanul Marinescu dela Anti Aeriană şi 
cumnată-meu Nicu Hodoroagă. Caută avionul căzut eri, doborât de ei: e al 
12-lea, Nicu are 5. 

Ne fotografiarăm frumos. Am scris azi lui tanti, Rotaru, Ispir, Druc 
şi V. Bârzotescu. 

Am o situaţie şi morală și de comandament foarte dificilă şi mai 
ales - jignitoare: sunt omul de umplutură! Nu am nici o slujbă a mea: fac 
pe a altora: Locotenent Colonel fac treabă mai jos de gradul meu, ţin locul 
unuia sau altuia etc. 

„Şi nu văd cu nicio eşire din asta. Amorul meu propriu... Cine ține 
socoteala de el. Locul ce mi se cuvine cine să mi-l dea?... 

Am citit cu mirare în ziare o decizie în care se spune că celor 
dezertori în ţară sau la inamic li se va confisca averea, iar familia lor va fi 
internată în lagăre de muncă grea... Cum vine asta? Așa de gravă /p.59./ să 
fi devenit plaga aceasta? 

Ora 16. Agale, agale tizul Enescu veni pe cărare la Punctul de 
Comandă. A refuzat să plece în concediu pentru a fi lângă oamenii lui... 
Ăsta zic şi eu „Şef”. 

Am stat de vorbă şi îmi spuse una boacănă! A ţinut odată un front 
de 1500 m, cu 120 oameni. Raportând, Cărbuna i-a răspuns că să se dea 2 
puști-mitralieră la 1 soldat... Şi că prin „stăruinţă, bravură, etc. trebue să 
iasă „văpseaua” (!7!)!... 

Cu asemenea idei o să ne anemiem organismul armatei!... 

Alta: vine odată Cărbuna şi-l întreabă pe Tomiuc: „Cum este hrana? 
Moralul? etc.” Acela i-a răspuns că e „perfect”. 

După asta pe Ioanid; la fel! | 

Cărbuna spune lui Stanciu că germanii cu moralul duc lupta. Și că 
Divizia germană are numai 600 oameni. Stanciu i-a spus că mai are şi 1500 
maşini. Răspuns: „Pardon! Eu ştiu mai bine”... Şi tocmai atunci se sparge 
un şrapnel drept deasupra și Cărbuna şi-a dat drumul drept pe fund sub 
tancul lângă care se desfăşura conversaţia... A fost foarte, foarte vesel şi 
răzbunător pentru Dobrescu, Mărculescu și mai ales Stanciu! 

„— Stanciule, nu mă interesează câţi oameni ai, ci câte arme 
automate al ,, ? 

„..ȘI mai are sub comandă numai Divizia 3-a! Cum dracu s-o 


schimbe! 


/p. 60./ 
Veni Stanciu vesel că a vorbit cu nevasta și mă anunţă că este 


competitor la plecare cu mine pentru că 1-a zis nevasta că e operată etc. Dar 
e un ordin ca comandantul regimentului 

să nu plece. În orice caz, cum va fi eu tot bine voi pica. 

Venii repede pe coastă de frica brandurilor care azi au bătut șoseaua 
şi coasta din faţa noastră pe unde călăreții lui Giurcă au săpat şanţuri. 
Brandu e o armă de care mă tem pentru că e perfidă şi zăpăcită. 

La batalon e regulă și e bine în simpaticul şi sociabilul meu bordei, 
aşa cum nu e cazul la cei dea Punctul de Comandă la cota 122. 

Duteanu îmi spune că e rost că raportul meu să fie aprobat, căci a 
venit Maiorul Enescu. 

Se tot fac semne că se pregăteşte un nou atac. 

Îmi spuse Enescu că în bombardamentul dela Iași a fost distrus 
docarul lui Jean, 2 cai ai lui şi calul lui de călărie frumos și zdravăn. 

Astăseară dădui drumul la mâncarea normal, căci am slăbit foarte 
mult, ba am băut și vin. 

/p.61./ 

Marţi, 20 1944. 

Zi frumoasă, normală, dar care poate ascunde o mulţime de 
surprize. Alaltăeri şi eri s-a observat o intensă circulaţie de auto camioane 
pe valea Jijiei. Pe de altă parte, Germanii vin dinapoi: sunt foarte mulţi, au 
e1 vreun gând. 

Azi veni ordin de operaţii nou că Divizia își mai strâmtează frontul. 
Regimentul 1 Vânători predă Diviziei 7 Infanterie și Tomiuc preia frontul 
unei companii germane, probabil cea dela Stânca. 

Au venit artileriştii eri şi-au recunoscut amplasarea tragerilor în 
funcție de ora H. Se vede că acum - după ce rușii s-au întărit în teren - vrea 
să se ajungă la Jijia... 

Ora 12 mă cheamă Stanciu şi-mi comunică: la noapte comandanții 
de companii intră pe poziţie şi stau acolo până mâine noapte când va urma 
şi trupa... A aprobat Domnul general Calotescu. 

lată un comandant cu suflet şi cu inteligență. Nu are însă puterea să 
aplice cele ce știe că trebue din cauza altora cari vor să-şi compromită 
bunele rezultate de până acum. Dacă Divizia 3 aşa de slabă va fi dată peste 
cap... pe lângă Generalul Calotescu, pate rușinea şi celălalt. 

Revăd organizarea companiilor după un ordin care prevede ca la 
grupa puști mitralieră și mitralieră să fie 5 oameni şi la brand 3 oameni. 

Eri am citit că la Pitești, Mihai /p.62./ Antonescu, (a înființat n.n. ) 
Joi 15 iunie, o „Fundaţia Argeșului”. Să vedem cât va dura. Probabil cât vor 
ține fondurile... 

Se vorbeşte mult despre efectele bombelor zburătoare (sau cum o 
numesc nemţii: „„Wuwa” (Wunderwaffe)V2. 

Au început să ne bombardeze bolşevicii cu artilerie, dinapoia 
Stâncii: au tras multe proiectile în valea dinapoia noastră. 

În Finlanda bolşevicii înaintează de vreo 8-10 zile... 

Americanii au somat pe ministru Finlandei să părăsească 
Washinghtonul pentru „activitate dăunătoare intereselor U.S.A.”. 

Alta: Islanda s-a proclamat republică liberă şi independentă... de 
Danemarca! 

În insula Elba au debarcat anglo-americanii. 

Menemencioglu, ministrul de Externe al Turciei a fost demisionat 
și dezavuat de consiliul de miniștri pentru politica dusă în ultimele zile. A 
lăsat să treacă prin Dardanele 16 vase germane...! 

Regele Petru şi cu mareşalul Tito duc tratative de „împăcare”...apa 
cu focul! 

Azi primii o scrisoare dela Cornel al meu, scrisă în tovărășie cu 
Irina. 

/p.62./ 

Ora 16. Trecu vre-o 4 avioane ale lor însoţite de focul Anti 
Acrianului nostru, sbenguindu-se pe sus. 

În pădurea Tălmacilor unde am stat aşa de liniștiți 10 zile, nu este 
copac neatins de schijă. Crăcile au început să se usuce şi se văd la fiecare 
pas, copaci retezaţi și doborâţi neputincioşi la pământ. 

Ce liniștiți stăm noi în mijlocul detunăturilor de tun: trec obuzele 
șuierând, chiuind pe deasupra noastră iar noi indiferenți ne vedem de 
treburi... Nu ne priveşte ce fac ele...! 

Văzui, notai şi fotografiai una nostimă: un conductor care aducea 
niște lemne groase pentru adăpostul căpitanului Tomiuc pe front. Din 3 cai 
unul este alb, şi soldatul ingenios l-a acoperit cu foaia de cort pentru a-l 
camufla...! 

Este plină păduricea de pisici fugite din oraş de groaza 
bombardamentului. Aici la bordeiul meu, e una albă care-mi furnizează 
pureci. În legătură cu asta: azi găsii primul păduche de campanie - luat 
probabil dela Punctul de Comandă al regimentului. E nevoie de insecticide. 

Deasemenea câinii sunt mulți fără căpătâi... 

Au plecat ofiţerii comandanţi de companie cu câte un comandant 
de pluton și un agent de recunoaştere să stea noaptea și ziua aceasta pe 
poziţie, ca după tipic (după model, regulament n.n.). 

Batalionul intrat acum cu forţe apreciabile - 9 ofiţeri; 12 subofițer; 
282 trupă; 21 puşti mitralieră + | puşcă mitralieră germană; 11 mitraliere, 
7 aruncătoare de 60 m.m.; 3 de 81, 4 m.m.; 4 /p.63./ tunuri Anti Car ; 2 
burlane (contra tancurilor). 


Miercuri, 21 lunie. 

Azinoapte a fost bombardament solid pe front, probabil la liniile de 
comunicaţie din spatele Jijiei! Am dormit cu Doctorul Constantinescu ca 
nişte fericiți dela ora 0 până la 7:30... Profităm. Vedem cât de intens 


* Batalionul intrat acum cu forțe apreciate la: 9 ofiţeri, 12 subofiţeri, 282 trupă, 21 puşti- 
mitralieră Z.B. 53 + 1 puşcă-mitralieră germană (probabil MG.34 cu încărcător de 75 up 
tambur n.n.); 1] mitraliere (probabil mitraliere MG sau ZB pe afet cu încărcător bandă 
n.n.); 7 mortiere 60 mm; 3 mortiere 81,4 mm; 4 tunuri antitanc; 2 lansatoare de rachete 
(Panzerfaust sau Panzershreck n.n.). 

bombardament a fost, după ţărâna scursă din tavan din cauza zguduirilor... 

Ora 9:45. Convorbii cu Stanciu: lui i-a aprobat 12 zile şi mie 10: 
voi pleca după venirea lui. - Deci s-a lămurit: eu voi îndura șocul rusului şi 
vol conduce regimentul - anemiat cum este - la glorie (dacă rezistă) sau la 
dezastru (dacă cedează) pe veresie (fără garanție/ credit n.n.)... Cum va fi 
scrisa şi norocul meu e legat de al regimentului. 

Scrisei acasă Irinei (care împlineşte 13 ani la 24 iunie), lui Cornel, 
Nelu, lui Moşu, Okul și Mărioarei, am timp şi simt nevoia legăturii cu 
al Mel. 

Nu-mi place deloc modul cum au amenajat Punctul de Comandă al 
regimentului. Au făcut cabine pentru ştrand, iar nu pentru a rezista la 
bombardamentul artileriei grele şi al avioanelor. O să fac caverne solide. 

Ora 12:40. Greaua rusă caută bateriile germane care (trag dela vest 
de pădurea Tălmacilor). Se vede că le supără traficul de pe Jijia. Sunt tunuri 
precise, iar tunarii lor ştiu precis unde e locul bateriilor noastre. 

/p.64./ 

Am raportat asta la „lleana” să ia măsuri, căci dacă nu e 
contrabaterie o să fie prost de tot. Nu mai văd avioanele noastre deloc. 

Veni un nou ordin de operaţie: aci vom rămâne și întâmpina pe ruși. 
Ce efective? III-a are 280 (so/dați, n.n.) + l-a cu 200 (soldați, n.n.); atât şi 
nimic mai mult. 

În jurul schimbării de pe poziţie şi a refacerii s-au ivit o mulţime de 
zvonuri... mergem 7-8 în refacere pela Hadâmbu, apoi pe jos la Piteşti. 

„alții... nu mergem la Pitești ca să se supere alţii, că ne-a adus în 
garnizoană, ci în Transilvania (... precis ştiu ei că la Dumbrăveni...!). 

Ora 13:30. Căzu o „, grea” rusă la 2-300 m. Numai de nu le-ar veni 
gustul să caute și pe aci. 

Mă gândesc unde şi cum eram acum un an și cum sunt acum: mai 
scriu doar pe un carnet cumpărat dela Ananiev la 10 III 943 cu 8 MR (mărci 
germane n.n.)... Nu-i chin mai mare ca acela de a-ţi aminti în vremuri 
grele, de timpurile frumoase zicea Dante. Făceam ștrand pe vremea asta la 
mare. Îmi pare că venise şi Nely acolo. 

Acum fac cură de bordei. Ce e trist e că de azinoapte m-au apucat 
durerile reumatice la genunchiul stâng şi la gleznă, e încă suportabilă dar 
cred că dacă mai stau aşa o să dau de /p.65./ mai mare bucluc. Dacă aş putea 
să le dau în îngrijire medicală mai din vreme, până a nu se învechi. 

Sublocotenentul Mărculescu îmi comunică ştiri dela radio: în Franţa 
lupte foarte înverşunate. Englezii au adus 40% din efectivele de invazie iar 

nemţii numai 10% din rezerve (!). Că englezii au bombardat tare Berlinul. 
Lupta între ruşi şi germano-finlandezi pe mare în golful Finlandei, ofensiva 
rusă continuă în Finlanda... etc. 

La ora 14:37. Traseră nemţii niște salve de au năucit satul Stânca. 
În 1/4 minut cred că 40 de lovituri... 

Astăseară intră trupa pe poziție. 

Eu de mâine dela ora 7 preiau comanda lui Regimentului 4 
Dorobanţi. 

Ora 20:40. Un pocnet îngrozitor m-a plesnit în față; apoi altul a 
zguduit adăpostul; germanii distrug nişte mine. În tot cazul e grozav 
pocnitul lor. Nu e bine să fii pe lângă el. Ce trebue să fie cu torpila aceia 
nemţească care bombardează Londra... Până acum nu prea am ştiut ce e 
războiul dar de acum încolo o să aflu tot! 

/p.66./ 

Ora 20:45. Începură să plece băeţii acum spre poziţie în formaţii 
subțiri. 

Mâine dimineaţă îi urmez și eu. 

Astăzi 21 lunie 1944 se împlinesc exact 60 zile și 61 nopţi de când 
Regimentul 4 Dorobanţi stă necontenit în poziţie! A avut 10 acţiuni (dacă 
nu mai multe). A intrat în noaptea de 22/ 23 aprilie (Sf. Gheorghe) la 
Balasnovici şi de atunci necontenit a fost în poziţie. 

Nu ştiu care divizion omori 1 soldat şi răni 3 dela Batalionul II, pe 
când regulau tragerea. 

Ora 21:20. Altă explozie puternică pe aproape. S-a zguduit puternic 
adăpostul meu. | 

Vai de viaţa bietului pedestraș și vai de viaţa ostaşului - în general. 

Ora 21:40. Trece un tun tras de un tractor, iar pe deasupra e un 
avion, par-că de-al lor. 

/p.67./ 

Dădui ordin să mă scoale la ora 5 dimineaţa ca să merg nestingherit 
de branduri şi artileria grea. 

Noaptea e o activitate foarte vie înapoia frontului, aşa că îţi vine să 
te întrebi, când mai dorm oamenii. 

Pela ora 2, 1/ 2 au sosit ostaşii schimbaţi. A început să plouă. 


Joi. 22 Iunie. 
3 ani dela început războiului. Zi mohorâtă ameninţă a ploaie. Nu 
am dormit decât „pe bucățele” mereu am fost chemat la telefon de Stanciu. 

Când mă sculai, mă și salută artileria lor cu 2 obuze căzute pe aproape. 

E ora 4:30... Cei veniţi sunt tot aşa de neglijenţi, tembeli, ca şi cei 
plecaţi. Trebue să ai griță ca de copii. 

Din reacţiunile inamicului se observă că a adus mai multă artilerie 
aici. Trag des şi peste tot... 

/p.68./ 

„Ora 6 fără un sfert: plecai! Ora 6+5' (minute n.n.) sosii la Punctul 
Comandă să întâmpin soarta. 

Batalionul 1 a stat în poziţie cu excepţie a 2 nopţi state în rezervă la 
Bogondă (sic). 

Ora 8:15 Plecă Domnul Colonel Stanciu şi rămăsei Comandantul 
Regimentului 4 Dorobanţi. Punctul de Apărare la 1700 m. de linia 
inamicului (pentru că așa vrea Domnul General Stoenescu, să fie aproape!). 

Ora 14:10. Nu a venit popota şi mi-e foarte foame . 

Constatai că pentru aplicarea Codului de legătură nu avem rachetele 
necesare „nemţești”. Ce: dela Comanda Artileriei - ca să-şi justifice 
existența, au trimis copie de pe codul stabilit de germani (grupul Wohler), 
fără a se asigura că există rachetele necesare aplicării. 

Citii că la 13 iunie a fost înmormântat generalul Aurel Moldoveanu 
„Berilă” fostul meu comandant dela Regimentul 38 Infanterie mort la 
datorie (bombardament ?). Mort de ciroza ficatului. Şi-a ajuns vârful: 
gradul şi (ordinul n.n.) „, Mihai Viteazu”. 

Ora 15:35. 6 avioane inamice au bombardat pădurea Tălmaci şi mai 
înapoi. Erau de asalt. Semne proaste; nu am mai văzut atâtea de o 
săptămână. 

Se găteşte de ploaie: nori negri-vineţi se apropie. 

Rușii începuseră cu greaua. Trag în cruciş în lungul văilor. Se 
descoperi o baterie în marginea satului Cârpiţi. 

/p.69./ 

Cei de pe la Comandament între orele 1-5 după masă, sunt absenţi 
așa că n-ai cu cine vorbi pe acolo, decât cu vre-un furier. Mentalitate de 
vilegiaturist. .. 

Stau într-o cămăruţă drăguță căptușită cu scânduri, poartă de 2 xl, 
70 x 1, 70 dar care nu face 2 bani pentru luptă. Imediat pot fi omorât ori 
rănit în ea. Am pus să-mi facă o cavernă solidă care să nu poată fi atinsă 
nici de bombe de avion. 

Ora 17. Trage cu greaua și cu brandt pe (cota n.n.) 163 unde sunt 
observatoarele. 

E o nenorocire cu prostia comandamentelor: pe 163 au instalat & 
observatoare; de artilerie, de infanterie, de brandt etc. E o viermuială de 
oameni pe acolo. 

Ora 17, 35. Creasta dinspre nord deasupra Punctului Comandă e 
bombardată de branduri de se cutremură cabana mea. 

Ora 20. Se târî vremea încet și vine partea cea mai grea: noaptea 
începu să plouă. 

Pe înălţime bufnesc brandurile mulţime. De mirare că astăzi pe aci 
nu veniră decât puţine. 

Văzând că nu pot influenţa nimic asupra mersului lucrurilor, m-am 
resemnat şi mă las dus de soartă spre bine sau spre rău... aşa fac mii şi 
milioane de oameni /p.70./ lăsându-și soarta în mâna câte unuia ca 
Roosevelt, Hitler, Churchill, Stalin etc., cei dacă nu sunt ca Salazar sau 
Kemal Paşa, jertfesc milioane de vieţi pentru chimere (himere n.n.), sau 
rezultate care nu durează 15-20 ani... pentru că alţii s-o ia d'acapo (de /a 
început, lb. italiană). 

20.43 Plouă serios, torențial. După cuvenită informare de seară pela 
ora 21.30 m-am culcat. 


Vineri, 23 iunie. 

Am dormit „tocat”! Când batalioanele, când comandamentele m-au 
sculat. Pela ora 1, s-au așezat ruşii cu brandurile pe Regimentul 30 
Dorobanţi la stânga şi am pus şi eu artileria a 2 divizioane să tragă pe ruşi. 
S-au potolit repede! 

De dimineaţă la ora 5. Dodu Ioanid mă anunţă că în tufişurile dela 
nord de Pădurea Ciriteii mari şi Satul Popricani se aud zgomote de motoare 
puternice (tancuri). Adusei vestea aceasta la cunoștință Ileanei 1 (Căpitan 
Minciunescu) cu recomandaţia să o dea Cărbunei pentru bombardare prin 
aviaţie. 

Vorbii din nou la „Florica” (Vila Florica) cu Stanciu, relativ la 
deparazitare și la adusul bulumacilor. 

Îmi spuse Stanciu că îi vine greu să plece: are tren acum la 8. Eu 
cred că minte. 

La ora 7 fără 1/ 4 primii 2 scrisori dela copii mei dragi Cornel și 
Irina comunicându-mi „veşti importante”: că /p.71./ s-au copt cireşii, 
mierea s-a extras şi Marsic e zburdalnic. Ce cald ţine la suflet asemenea 
scrisori. Îmi spun că n-au mai primit dela mine nimic de 3 săptămâni...! 

La ora 7 fără 1/ 4 (6.45) au căzut vre-o 4 lovituri pe cota 141. 

Zile grele! Citesc în ziare la rubrica „refugiaţi căutaţi de-ai lor...” 
că: „mame îşi caută copiii, soţii îşi caută soțiile” etc. etc. Dar mai 
impresionant e cazul când un soldat rănit în spital întreabă de soarta copiilor 
și soţiei sale... 

Vad în „Muncă şi lumină” fotografiile Colonelului Mihăilescu, 
Maiorului Nicolau și Maior landici, ba chiar mi s-a părut că-l zăresc pe P. 
Ghiaţă, prin rândul 4-5...! | 

Probă de humor de război: îmi spuse Sublocotenentul Mărculescu 
(care veni dela Tomiuc) că ai noştri pun reţele şi rușii le scot. Azinoapte 
unul a stat de santinelă în faţa rețelelor și s-a pomenit în cap cu o pisică 
neagră aruncată de un rus... A fugit bietu' om nebun de spaimă. Era un elev 
adjutant dela Divizia |. 

Din cauză că stau de atâtea zile pe poziţie, mâncaţi de păduchi și 
bolnavi de dizenterie, moralul oamenilor e căzut... 

Îmi spune tot Mărculescu că în prima şi a doua zi de ofensivă, după 
formidabila pregătire de artilerie, a interceptat (cu ajutorul unui plutonier 
jandarm care ştia perfect ruseşte) radiograme (mesaje radio sau morse n.n.) 
ruse care spuneau: 

- linia 1 a fost sfărâmată de forţe româno-germane: puneţi mitraliera 
din linia II să tragă în cei din linia 1 care fug. Regimentul 500 Infanterie 
fuge... 

- Regimentul 146 nu mai poate rezista (era cel din faţa lui 4 
Dorobanți) 

- aviația noastră bombardează tot pe ai noştri. Ne-au produs 100 
morți. 

Artileria se retrage peste Prut: Rezistaţi cu brandurile... 

Se înjurau între ei. Aveau femei operatoare: unul ameninţa pe o 
asemenea femeie că s-o jupoaie pentru că nu ştie să lucreze. 

Se vede că le dezorganizase tot sistemul comunicaţii telefonice, că 
imediat ce s-au restabilit nu s-a mai prins nimic. 

Deşi  Sublocotenentul Mărculescu de la  Transmisiunile 
Regimentului a raportat aceste ştiri unui general neamţ şi general 
Dumitrescu totuşi nu s-a împins cu vigoare după rușii în debandadă. Dacă 
se făcea nu mai aveam noi pierderile de acum. 

Deci se adevereşte că nemții ți-au făcut trebuşoara lor momentană 
cu noi (degajarea Div 79) (degajarea = depresurarea n.n.) şi au stat fără să 
țină socoteală de nevoile tactice mai îndepărtate! Era /p.72./ comandant al 

grupului de armate Herr general Whler (comandant al grupului de armate 
Wohler n.n.). 

Divizia ceru ca pentru mâine să trimit un ofiţer şi un soldat care să 
vorbească la radio despre isprăvile lor. Am trimis pe Locotenentul Damir 
Și pe soldatul Știrboiu (cel cu distrugerea carelor în tovărăşie cu Sergentul 
Ștefănoiu). | 

Azi constatai că majoritatea celor de pe poziţie sunt dizenterici. 


Cauza: mâncare stricată, monotonă (fasole), acrită. Plus surmenarea 


oamenilor și păduchii. 

Citii în ziare că în Finlanda ruşii au ocupat Viborg (Wiipuri )... 

Germanii s-au retras din insula Elba. 

Americanii au pornit atacul Cherbourgului. 

Una din curvărăsuile politicei engleze: guvernul britanic a hotărât să 
nu mai sprijine pe generalul sârb Mihailovici (cel care a făcut lovitura de 
stat în 1941)... 

Veni ordin ca până poimâine seară să reluăm cota 159 „ Muntele 
Vulturului”, noi împingând pe stânga (prin sapa) şi Regimentul 30 
Dorobanţi pela dreapta... Să vedem ce va eşi pentru că acum ruşii s-au 
întărit straşnic acolo şi cam peste tot. 

Ni se comunică dela Batalionul I./ Regimentul 4 Dorobanţi că se 
văd bolşevici venind spre linia I şi plecând iar alţii aduc bobine cu sârmă 
ghimpată. 

Ora 16.26 Un brandt căzu la 60 m. de bordei deşi suntem sub pantă: 
oare să ne fi descoperit? Vestea proastă aci e faptul că nu le auzi venind 
/p.73./ , din cauza malului. Eu cred că au greşit de au trimis-o aci: au tras- 
o în doru lelii! 

„„„Dar a 2-a căzută mai la vale pe direcţia noastră arată că ştiu ei 
ceva... 

Primii un raport dela Doctorul Căpitan Dron care îmi dădu de 
gândit... o să fac şi eu un raport tare la Divizie. 

Azi avem: 

] 247 

II 284 

III 308 

Cd.ba. etc. 380 (comandament batalion n.n.) 

1219 pe front de 2 1/ 2 km din total de 1840. Deci peste 30% 
pierderi. 

Ora 18.30 Făcui raport la Divizie asupra situaţiei sanitare şi morale. 

Poate o să ne scoată şi pe noi la odihnă ca pe Regimentul I Vânători. 

Ora 20 Mi-e rău dela stomac probabil intoxicație. 

Ora 22.15 S-au obrăznicit vecinii, au pus brandurile să tragă la I şi 
II. Pusei să-i muștruluiască artileria în zona cotei 151 Dealul Rusului, 148 
şi Ciriteii Mari. 

Dac-ar nemeri fiecare obuz și glonţ, rău ar fi! 

Mi se ceru să raportez dacă se aude zgomot de maşini pela noi 
înapoi. 

Astănoapte e o incursiune pentru captură prizonieri. 

17.34) 

Mereu grijă și întrebări la telefon cum merge chestia cu „pescuitul 
crapilor” după expresia lui Colea Tomiuc. 


Sâmbătă, 24 iunie 1944. 
Ora 2- Ioanid mă anunţă că se aude zgomot de motoare la Nord de 


Pădurea Ciritei şi pe Dealul Rusului şi înapoia Stâncei. 

Apoi că incursia a cam ratat, au omorât un ciolovec şi au fugit 5, 
luând arme automate. 

Ora 2.15. Mereu se anunţă zgomot de motoare din spate. 

Ora 3.20. Și Ioanid şi Tomiuc mă anunţă că zgomotul de tancuri e 
în Pădurea Stâncii. Peste 10' (minute n.n.) Tomiuc spune că au apărut 2 
tancuri pe Dealul Mănăstirei şi unul a tras. 

Ora 3.35 S-a deschis focul și cu „greaua” şi cu tot Regimentul 15 
Artilerie - „Ciocane de foc” puternice. 

La 3.50 a început bombardamentul; 

Ora 4. loanid- o companie a atacat dela 139 spre 159. I-a luat sub 
foc au căzut mulţi şi restul a rupt-o la fugă spre Pădurea Ciriteu mic. 

Ora 4.10. Tomiuc: o companie urmată de 2 tancuri au rupt-o la fugă 
spre Pădurea Stânca copleșiți de focul artileriei. 

/p.74./ 

4.30. Ioanid comunică că a fost atacat de un batalion. L-a lăsat să 
se apropie și i-a luat sub foc de mitralieră şi brand. 

A fost o grozavă văicăreală și fiecare fugea cu câte un mort sau rănit 
în spinare. l-a bumbăcit apoi cu brandurile în Valea Neagră. 

N-am putut închide ochii deloc din cauza bolşevicilor. 

E un răsărit frumos, de vară, dar păcat că e pe aici! 

E foarte natural să stau în cabana asta dar dacă aș îndrăsni să stau 
pe vreme de pace în aşa ceva, toţi m-ar socoti „original”. E normal să stai 

într-o cameră de hotel păduchioasă, igrasioasă etc. 

La popotă mă desgustă gustul idiot de ulei nerafinat. Eri mi s-a adus 
o mâncare gătită cu untură râncedă. 

Am o mulțumire intimă, adâncă de a fi făcut un lucru bun: am 
împiedicat atacul dușman! Asta îmi ia şi pofta de dormit... 

La ora 7.15 m-a sculat „Ileana” (Căpitan Aurică Ştefănescu) ca să- 
i spun cum a fost. Vreau stat-majoriştii dări de seamă, schiţe, etc. 

La ora 8.15. Vorbii cu şeful de stat major, Locotenent Colonel 
Marin lonescu și-i spusei şi lui. 

Trofee: III (Maiorul loanid- o mitralieră, un brand). 

9.75. 

II Tomiuc : 2 mitraliere Maxim pe cărucior. 

Ora 9.30. Veni ultimele aerofotografii şi de pe ele am situat bateriile 
de aruncătoare şi le-am dat în primirea artileriei să le bată când deschid 


focul. 
Ora 12. Trage „greaua” la observatorul de sub ţanc la Sud Cota 141, 


în jurul lui, dar nupe el. NI 

Ora 17.35. 2 bombardiere ruse și 5 avioane vânătoare trecură pe aici 
și bombardară spre lași... Ce au de gând?... 

Se închide vremea a ploaie. 

Scrisei lui Nelly şi apoi lui Bebe căci pleacă Grăjdeanu, plutonierul 
major, la Piteşti. 

A venit ordin de concedii foarte idiot conceput: pleacă 10% din 
efectiv pentru 18 zile. E o foarte mare greutate să stabilești cine să plece 
pentru că toţi sunt îndreptăţiţi să plece. Ordinea de preferință este sinistraţii; 
cei cu copii, cei cu greutăţi familiare, etc. Dacă dau drumul la ofiţeri și trupă 
nu mai are cine să comande și pe front cine să lupte... 

Ora 19.30. A început să plouă des și repede aşa că nu se mai vede 
creasta din faţă (600 m). Poate asta să mai împiedice pe ruși dela terminarea 
pregătirilor. 

La radio se comunică că la Kowno bolşevicii au pornit marea lor 
ofensivă. 


/p.76./ 
Comandanții noştri. Din cauza greutăţii de transport, au dat 


restricțiuni pentru consumul de muniţie - ca şi cum noi am trage pentru 


plăcerea noastră. | | 
Ora 21. Pleacă Căpitanul Georgescu la un curs de informatori. Eu 


cred că această măsură frizează nebunia pentru că noi n-avem efective în 


62 








front şi acești stat-majorişti văd lucruri mari - teoretic şi fără bun simţ. 
Plouă mereu și s-a făcut un noroi grozav. 
Pe front obişnuitele pârâituri. Nu prea se mai bombardează. 


Duminecă, 25 iunie 1944. 

Azinoapte - pe negândite - am avut o noapte liniştită şi din cauza 
oboselii am dormit aproape normal. M-am sculat doar de 3 ori. 

Căpitanul Tomiuc m-a anunţat pela ora 23 că a prins „un crap”... 
probabil un dezertor de la ruși.... Așa că Divizia va fi veselă că are 
informaţiuni. 

La ora 6 e o vreme umedă, rece şi mohorâtă că ţi-e silă să mai trăeşti. 

E liniște pe front: se vede că le e silă şi lor să mai tragă. 

Au venit ziare și e bucurie când mai aflăm câte ceva din lume. 

Mâncai mazăre cu carne rece, adusă de eri dela ora 15. Muşte, 
strâmtoare, dar nu se poate /p.77./ altfel. Azi e Duminecă! Ce puteri are 
tradiția: ţi se pare anormal să lucrezi Dumineca... 

Aseară a fost găsit un mort de al nostru prin bălării, fără acte, fără 
nimic. Am pus să îl îngroape. 

M-am îngrăşat. Asta înseamnă că asimilarea se face bine şi că 
durerile sunt datorite numai nervilor. 

Înalt Prea Sfinţia Sa Patriarhul Nicodim a făcut o scrisoare 
Episcopului de Canterbury cerându-i să intervină ca aviatori anglo- 
americani să nu mai bombardeze populaţia civilă şi obiectivele 
nemilitare... Intervenţie zadarnică!... 

Veni ordin că mâine noapte Regimentul 1 Vânători va schimba pe 
Regimentul 30 Dorobanţi... Deci noi rămânem tot la roată... Pe deoparte 
e mai bine aşa, căci poţi să-ți revendici mai multe merite... Cât vom sta noi 
la refacere, tocmai soseşte termenul plecării în concediu, nu ca sinistrat 10 
zile... aşa cum îmi ciuntise și Regimentul și Divizia. 

Ora 12.30. Trag bolşevicii cu brandurile pe Valea Budău şi creasta 
dela Sud... Nu au tras de mult pe aci. Una căzu chiar deasupra noastră. 

S-au cam obrăznicit tâlharii... Semn că i-am scuturat bine sau că 
vor să facă ceva... 

/p.78./ 

Dădui de „România Apicolă” (revista apicultorilor români n.n.) 
unde am citit articolul despre „Coloniile germane” de Dr. Nicolae 
Romanescu, pe când eram sub focul inamic la Iazu Rotund... Suflet de 
apicultor şi distracţie de apicultor... Chiar şi sub focul de brand. Trebue să 

scriu un articol despre asta. 

13.30 Artileria grea rusă şi brandurile bat învierșunat podişul şi 
creasta dela Nord de Punctul de Comandă... 

Ora 16.35 Mă anunţă Ioanid că s-a tras o lovitură în mitraliera lui 
dela 159. Cercetând, aruncătorul de 120 a tras o lovitură anormală. 

Puse: să se facă un adăpost cavernă. 

Veni un svon că a fost bombardat Târgu Jiu şi Locotenentul 
Dobrescu Theodor e foarte îngrijorat să nu-i fi bombardat casa lui unde e 
soția cu 1 copil. 

O calamitate şi cu bombardamentele anglo-americanilor: asta e 
răspunsul la scrisoarea patriarhului. 

Ce dracu au azi bolșevicii pentru că dela ora 15 până acum la 19.30 
trag mereu. Un obuz căzu la 100 m. de noi venind dinspre Stânca, în lungul 
Văii Budău Împuţit. 

Vremea s-a răcit tare: seara nu mai pot sta fără şubă. Noaptea am 
primit ordin să întocmesc o situaţie de specialități a deficitului în oameni. 

Deştepţii noştri vor să ne dea oameni dela Divizia 18. 

/p.79./ 


Luni, 26 lunie. 

Azinoapte linişte relativă. Dimineaţa la ora 7 au reînceput 
bombardamentul la observatoare și la cota 162. A căzut şi pe valea noastră. 

Divizia, pentru că un furier a greşit situaţia, l-a trimis pe front să i 
se dea comandă de grupă. Concepţie tâmpită de stat-majoriști. Să dau cu 
soarta a 4 inși pe mâna unuia care nu mai ştie să comande nici cât un soldat. 

La noapte Regimentul | Vânători reintră pe poziţie după ce a stat în 
refacere 6 zile (21-26), apoi vine în refacere Regimentul 30 Dorobanţi până 
la 2 iulie, iar noi eșim în noaptea de 2/ 3 iulie şi stăm până la 8 iulie, și apoi 
vom intra în locul lui | Vânători la Moinești și așa se va urma - zice-se - 2 
săptămâni pe front, una la odihnă! Să vedem cât timp ne vor lăsa 
evenimentele să urmăm acest plan foarte bun în alcătuirea lui...! 

8.45. Azi băui ceai chinezesc din cel cumpărat la Odesa în 1942... 
Făcut în gamelă, nu are niciun gust. 

Legătura cu Divizia şi cu observatoarele sunt rupte din cauza 
bombardamentului. Au început rușii să bombardeze bateriile. 

Veni salvă de 5 obuze la ţanc. 

Până eri am avut un comandant detașament legătură al artileriei pe 
Locotenent Petrescu iar acum pe Soldat Popescu Emil din Roşiori de 

Vede - din Regimentul 15 Artilerie. 

/p.80./ 

Vorbii cu Căpitanul Busuioc, să-mi dubleze firul telefonic pe 
porțiunile expuse bombardamentului pentru ca în caz de acțiune să-l am la 
dispoziţie. 

Ora 11.35. Reluară bombardarea pe aici. Una fâsii şi explodă la 50 
m. de mine. Îmi vine să înjur pe idioţii care au construit cabinele acestea 
idioate,  nesolide, bune pentru vilegiatură, nu pentru a rezista 
bombardamentului! Ce fac eu aci, când încep ăştia o operaţie serioasă cu 
baraj solid, continuu etc. 

“Vorbii la Divizie dacă se poate trage pe linia 1 cu arme şi arme 
automate în avioane: Minciunescu îmi spuse că da. 

Dădui ordin în acest sens la batalion. 

Văzui un pistol mitralieră american (dat rușilor) la Căpitanul 
Constantin, găsit pela batalionul II. Îl rugai pe Tomiuc să-mi procure unul 
Și Mi-a promis... 

Aviaţie inamică trece în lungul frontului urmărită de Anti Aerianul 
nostru. 

Aseară am văzut un spectacol foarte interesant: avioane bolşevice 
prinse în fascicolul a 4-5 proiectoare şi Artileria Antiaeriană trăgând cu 
trasoare şi cu tunuri grele. Se zice că totuşi ar fi scăpat după ce au aruncat 
câteva bombe pe lângă Palatul Telefoanelor. 

Au adus nemţii vre-o 30-40 guri de foc Anti Aerină grele pe lângă 
laşi - așa că au devenit mai precauţi cumetrii noștri. 

Căruţele, mașinele trec în toată voia /p.81./ dela şi spre front, par- 
că nici nu ar fi război şi bombardament. Aci se vede rolul norocului sau 
nenorocului. 

Ca şi la mine, dacă îmi loveşte bordeiul din spre vest pot fi liniştit, 
dar dinspre est, un obuz îl străbate pentru că imbecilul care l-a făcut nu a 
ținut seama de posibilitatea bombardării din aer - Sculeni, Cârpiţi, adică în 
lungul Văii Împuţitului Budău... 

Azi ne întărirăm: dela Centru au venit 10 inşi, printre care şi soldat 
Anderca Amorei, fosta mea ordonanță. 

Azi veni ordinul Divizionar 3. No. 203, urmat după al Marelui Stat 
Major No. 56.999/ 44 după care eu Comandant Secund sunt redus din 
tabele. Rămân în vânt. Marin lonescu îmi spuse că trec la Centrul de 
Instrucție. 

Mă făcui eu că sunt burzuluit, dar sunt liniştit pentru că soarta îmi 

va avea grijă... 
Mă fotografia în uşa bordeiului-cabină şi dădui aparatul 


Sublocotenentului Chelcea pentru a face fotografii la cota 163 şi 161. 

Sublocotenentul Mărculescu, ascultă la radio: Cherbourg-ul a 
căzut! La Vitebsk lupte grele cu bolşevicii... 

Veni un svon că ordinul cu concediile 18 zile s-ar fi 
contramandat...?! Ar fi încă un prilej de descurajare pentru bieţii ostaşi. 

/p.82./ 

Azi primii răspunsul D-lui General Calotescu la raportul 
confidențial făcut asupra stării regimentului. 

„Divizia cunoaște toate punctele raportate de Dv. și vă face 
cunoscul că regimentul Dv. este cel mai bine plasat pentru a remedia aceste 
neajunsuri, putând schimba batalioanele cu cel ce-l are în rezervă de 
Divizie. 

Cât privește masa trupei, este surprinzător că vă adresaţi Diviziei 
in această privință, precum este surprinzător de copilăresc motivul cu 
monotonia meniului, când depinde de Dv. ca să-l faceţi cât'mai variat. Vă 
rog să faceţi pe viitor rapoarte serioase și să vă gândiţi că aci am venit să 
ne apărăm țara iar nu Să Jacem manevre şi că nimic din cele ce raportați 
nu Sunt de neînlăturat chiar de către Comandantul Regimentului şi 
organele sale fără să fie nevoie de intervenția Diviziei. 

Comandamentele superioare știu că trupa și ofițerii sunt obosiţi, 
dar aveți în primul rând posibilitatea schimbării batalioanelor, pentru 
remedierea în parte a răului. 

Comparaţia cu trupele germane îmi este rușine de rușinea 
regimentului să o mai citesc... 

În privința epidemiei s-a dat ordin Șefului Serviciului Sanitar, care 
a plecat la fața locului”. 

D.O. 

...Rezultatul sincerităţii faţă de șefi... 

Azinoapte am avut o p... ca un flăcău. 

/p.83./ 

Veni ordin ca să trimitem 3 ostași să vorbească la „Radio Donau” 
familiilor lor (la Poşta-Radio). 

E frumoasă măsura. 

Colea îmi făgădui că mi-a făcut rost de un pistol american. 

Se împlinesc 7 ani decând am început casa noastră, zestre 


pentru copii. 

| Ora 19.15. Continuă duelul de artilerie care nu ne mai 
impresionează, dar care rămâne un joc groaznic cu moartea și suferinţa şi 
șansa. 

Ora 20.15. Ne pomenirăm încadraţi de un baraj grozav de artilerie 
rusească. Au căzut vreo 40 lovituri de grea, uşoară, anticar şi ne-a silit să 
ne-ascundem la gropi din cauza schijelor. 

Cauza cred e că i-am atins cu un ceas mai înainte la un tun anticar 
(pădurea Stânca 151 şi Est de P.T. Popricani). 

Nostim a fost că în toiul bombardamentului o căruţă cu doi cai 
mergea la trap în spre 141... Şi nu i s-a întâmplat nimic! 

/p.84./ 

Avionul „cucuvea” vine regulat la 9.30 - 10. Se învârteşte pe 
deasupra Pădurii Tălmaci - acolo crede că e ceva. Văd lucrările făcute de 
„3 care” şi crede că acolo suntem noi. 

Pe la ora 22 se auzi zgomot de avioane multe. 

Veni o înştiinţare că aviația rusă mâine ar avea intenția să ne atace 
podurile. Am dat ordin dacă vine să se pună cu tot focul companiei pe 
avioane. 


Marţi, 27 iunie 1944. 
Zi foarte frumoasă. Azinoapte linişte. Doar pe la 4 fără un sfert 


măgarii de ruşi au tras la observatorul de sub ţanc două grele. 

Mi-a spus un ofițer neamţ că a apărut o nouă baterie grea în sector. 

Azinoapte s-a schimbat 30 cu I. V. (Regimentul 30 Dorobanţi Argeş 
cu Regimentul 1 Vânători n.n.), deci şi noi mai avem de stat aici încă 5 zile. 

Stanciu o fi acasă și numără zilele ce i-au rămas de stat... Cosi fan 
tutti...! 

Veni prin surpriză 2 avioane ruse care cam găsiră oameni expuşi în 
lumină. 

A venit pe la mine la 10 fără un sfert căpitanul R&mmer, şeful 
D.V.K. dela Divizie. 

Raport de boală de la locotenent Dobrescu, bolnav de cistită... În 
modul acesta voi rămâne curând fără ofițeri... 

Ora 12 fără 1/ 4. Incepură să tragă anticarele /p.85./ lor şi artileria 
noastră. E bine că trag numai dinspre nord, nu şi dinspre est, în lungul văii. 
Azi € a 5-a zi decând duc comanda Regimentul 4 Dorobanţi. 
Stanciu a plecat joi 22, așa că concediu îi curge din ziua de 23 iunie. 
Vorbii cu locotenent colonel Dumitriu care îmi spuse că a auzit că 

eu o să fiu trimis la recruți (!)... Că aşa s-a discutat. ÎL întrebai de soarta lui 
Pandele Ocan şi-mi spuse că era la Divizia 18 în stânga noastră. 

Primii și dela Stelică un raport în care arată că este mâhnit și jignit 
de raportul în care am arătat că masa nu e suficientă şi nici de bună calitate. 
Într-adevăr, la Valea Adâncă e foarte bine pregătită, ajunge însă aici sbătută 
(agitată n.n.) seara e bună, dar a doua zi fasolea e acră! Aşa e vara și trebuie 
înlocuit cu altceva. Cu ce? Nu ştiu nici eu şi e treaba forurilor superioare să 
găsească!... 

Ora 18. Veni sublocotenent Miiller Krautter dela Diviz. Artul. [1/1 
79. Artilerie Reactivă din Divizia 79 (divizion de artilerie II aparținând 
Infanterie-Division 79 - corespondent în limba germană n.n.) - de la 
locotenent colonel von Wolff - m-a anunţat că mâine dimineaţă la ora 6.30 
germanii dela Stânca vor ataca să ocupe biserica și poate şi coasta din faţă. 

/p.86./ 

Ca să mă feresc de molime îi trag cu usturoi. Mănânc o căpăţână pe 
ZI... Şi mi-e bine. E și locul și timpul şi nu incomodez pe nimeni. 

Ora 22.30. Deasupra Iașului e horă mare de avioane. Nu aud 
bufnituri dar văd numai parașute luminoase. Nu trage niciun tun, nu e 
niciun reflector. 


Miercuri, 28 iunie. 

Ora 4.25. Artileria noastră începe să tragă rar înspre Jijia. 

Aseară Tomiuc mi-a trimis un pistol de gangster, cadou din partea 
băieţilor batalionului II. 

Ora 5.10. Avioane inamice spre lași. Trage Anti Aeriana. Ora 5.40. 
Trage artileria rusă la ţanc și creasta Sud. 

Ora 6.05. Ei bombardează poziţule noastre și le răspunde 
aruncătoarele lui 1.V. I. (Brandurile din batalionul 1/ Regimentul 1 
Vânători n.n.). 

Se aproprie ora 6.30 când nemţii vor trebui să dezlănţuie focul. 

Se sparse una deasupra noastră, pe coastă. Numai de ar da 
Dumnezeu să se adeverească zicătoarea frontului: „Ce/ mai solid adăpost 
e cel pe care nu cade nimic”. 

Ora 6.34. Începu o bombardeală bună şi mi se anunţă că germanii 
porniră la atac și au ocupat biserica. 

Începură rușii să bombardează cu brand și artilerie „la [anc”. 

Nemţii s-au oprit, au mers doar 200 m și s-au oprit. 

/p.87./ 

Ora 7.40. Aurel- Acţiunea s-a dus mai mult pe bază de artilerie 
reactivă de foc foarte slabe. Sgomot la nord de Stânca versant probabil la 
Jijia. Din organim. inf. (organigrama informativă? n.n.) nici o reacţie. 

Atacul dat de o companie germană. 

Pe pantele sud de P.T. Popricani ruşii stabilesc o linie telefonică 
către Ciritei. 

Ora 7.50. E linişte pela noi însă se aud huruituri departe spre stânga. 

lar fusei martor - de data asta, orb - al unei operaţii bune. 

În faţă, pe coasta de Sud, călăraşii lui Giurcă lucrează paşnic la bătut 
pari pentru rețea ca şi cum n-ar fi făcut parcă până acum decât numai 
asta!... 

AZI, faţă de reacţiunea rusă, dacă germanii împingeau mai energic 
puneau mâna şi pe Dealul Mănăstirii şi pe colţul pădurii Stânca și pe dealul 
Rusului. 

Ora 9. Căpitanul Aurică Ştefănescu a venit pe aci. Plecă la III 
(batalionul 11] n.n.) cu motocicleta. 

Ora 10. Bate artileria grea rusă de svântă la 163. 

Auzii că Detaşamentul ,, lazu Rotund” a fost de sacrificiu pus 
acolo... Deaceia ne-au luat cu nepusă masă şi dus acolo cu grabă dar 
Dumnezeu a ajutat și am eşit cu bine din încercarea aceasta... 

/p.88./ 

Îmi comunică Popescu sublocotenentul că cei dela Regiment au 
ordin să nu mai facă trageri decât cu aprobarea Brigăzii de Artilerie... aşa 
că o să pierdem mult timp până să deschidem focul spre inamici. lar el trage 
ca la nuntă: mi-a omorât un soldat și rănit 2 numai azi la B.III (Batalionul 
III n.n.). | 

Ora 13. Începură nebunii „să croiască” cu grea şi branduri grele la 
coada Văii Budău Împuţit... 

Cei dela Brigada Artilerie sunt la masă aşa că să aşteptăm pentru a 
le cere aprobarea să termine boerii masa! Ce oameni şi ce măsuri lipsite de 
bun simţ... 

Îmi comunică observatorul că vede vreo 3 soldaţi nemți în pădure 
alergând după 2 soldaţi ruși să-i prindă. Deci nemţii au înaintat vreo 300 
m. vest de biserică, deci la creastă. Bravo nemților... 

13.25 Avioane inamice urmărite de Anti Aeriană venind dela Sud. 

Sublocotenentul Chelcea - în chiloți - face plajă la soare... 

lar am dureri la stomac... Nu pot să mă înfrânez dela mâncare, care 
este şi o necesitate şi o distracţie pe aici... 

Ora 15.30. Veni cumnată-meu Nicu pela mine şi-mi spuse că 
pleacă, fiind mutat la P.S. (Partea Sedentară n.n.) având frate mort pe front 
şi cumnat pe front... 

/p.89./ 

S-a terminat adăpostul contra-bombardamentului aerian: foarte 
solid. 

Ora 16: Începu să plouă ţapăn şi are de gând să dureze mult. O să 
se facă iarăşi noroi grozav. lună. 

Azi se încearcă să se aducă mâncare caldă şi la prânz, pe lima | ca 
paliativ al neajunsurilor semnalate de mine. Să dea cazane-raniţă (mmarmită 
n.n.) aşa cum au germanii. 

17.15. Plouă, încet, des, ca toamna: pică în cabină și peisajul e trist, 
trist... Divizia se găsi chiar acum să cheme artiștii pentru o echipă artistică: 
adică ne ia oameni de pe poziţie, slăbim frontul pentru un lucru secundar... 

Pe seară (la ora 20) se răcori vremea şi se vede foarte frumos - o 
privelişte rustică... Dar răsună bubuitul tunului şi șuierul obuzelor... 

Muștele și ţânţarii (noaptea) ne chinue. 

Aici e mare eveniment venirea mesei. Se aduc şi se predau scrisori, 
veşti. Nu e decât un singur subiect de discuţie palpitant: când ne scoate în 
refacere? Unde ne duce? Cât stăm? 

Aceasta arată că s-a împins prea mult resortul rezistenţei - 72 zile şi 
nopți pe poziţie. 

/p.90./ 


Joi, 29 iunie (Sf. Petru). 


Ora 3.20. Incepu contra-atacul la Castel. Trag rușii puternic cu 
brand etc. 

3.25. Bat pe Valea Budău Împuţit cu artileria grea. 

3.45. Ruşii au pornit la contra-atac. Atacul oprit 7 şi 8 (companiile 
7 și 5 n.n.) - Lupte cu grenade. 

3.50. Ruşii se retrag. Lupta în poziţie în sectorul lui 6 (Compania 6 
n.n.). Respinşi ruşii se retrag. Oprirea lui 7 și 8 repetată . 

4.5 . Pe şosea vin ruşi mulți. Dezlănţuit tragerea de oprire 7 şi 8. 

4.20. Compania 6 i-a contra-atacat și a luat vreo 11 prizonieri. Ruşii 
au fugit. 

4.30. Situaţie restabilită. Ruşii trag cu tunuri anti-car și branduri. 

4.45. Situaţia complect restabilită. 

Ora 5: linişte deplină ca şi cum n-ar fi fost nimic... 

Ora 5.30. Se anunţă că pe Jijia vine un banc de ceață prea gros să 
fie natural. Se prea poate ca la adăpostul lui să aducă trupe. 

Cerut interdicţie la pod. 

/p.91./ 

Date: au atacat circa 300 ruşi. S-au lovit de un plan de foc perfect 
al Batalionului II. Companiile 7 şi 5 au tras în faţa Companiei 6. (foc 
încrucișat al Batalionului I], Companiilor 7, 3, respectiv 6 n.n.). 

Pierderi: un sergent mort şi 3 soldaţi răniţi. 

Ora 6.30 Locotenentul Henning Gheorghe dela 103 A.C. îmi 
comunică că Valea Jijiei e plină de ceaţă artificială. Nu se aud zgomote 
de care. 

Ora 7.7 . Se aude bombardament puternic în dreapta (la nemți)... 

Sublocotenentul Chelcea găsi și mascota noului nostru adăpost- 
tunel: un ursuleţ pe care l-a agăţat la intrare! L-am fotografiat. Este îmbăiat 
în regulă. 

Azi este Sân Petru! 

Ora 8.5. Tomiuc- că se aud zgomote de motoare tanc. 

Sosiră 5 prizonieri din Regimentul 468 Divizia 111- Căpitan 
Suhovoi, Locotenent Feldman - comandant Compania 2. 

Ora 8.10. Locotenent-colonel Anghelide îmi făcu observaţii pentru 
faptul că Divizia ştie că nu au deslănţuit ei tragerea la timp... 

Ora 10.20. M-a chemat la telefon domnul general Calotescu şi m-a 
felicitat pentru acţiunea dusă. Deasemenea pe (căpitanul n.n.) Tomiuc, 
sublocotenent Rada, Niculescu şi locotenent Vasilescu, care s-au comportat 
admirabil... 

/p.92./ 

Ora 11. Veni căpitanul Oancea și se lămuri chestia cu hiatus-ul. 

Veni veste că Diviziei 3 îi vin 6000 jandarmi pentru a ne întări... 
Este consternant! 

Ora 11.35. Un anticar bombardează reţeaua. 

Veni la serviciu şi doctorul Stoicovici. 

Ora 13.20 Tomiuc spune că ruşii atacă din nou la companiile 6 şi 5 
şi germanii dezlănţuie tragerea oprirea Nr. 8. 

Ora 13.40. Ruşii s-au lăsat păgubași. 

Ora 15.20. Branduri cad la 50-60 m devale: numai de n-ar face 
Nimic... Vin fâsîind sinistru şi apoi explodează strident. 

Pusei să tragă Ilie Iorga cu ale lui de 120: le aud bufnind şi 
văletându-se, uindu-se. 

Artileria grea face o strașnică tragere de hărțuială. 

Ora 18.20. Artileria grea trage la ţanc și 162. 

Telefonul! E cel mai bun şi mai rău lucru pe front! Prieten și 
duşman, mângâiere şi disperare... 

Ora 19.5 . Deschis foc cu artileria pe Valea Plopului (?) unde sunt 
aruncătoare. 19.25 Tragere a tunurilor dela limba pădure dela nord vest 
Castel și 151. 

/p.93./ 

Cad branduri pe înălţime la nord de bordeiul meu: suficient un uşor 
joc de înălțător ca să văd dacă bordeiul meu, cu plăci de tanc, ţine la 
explozia unei bombe!... 

Ora_20.30. Primii telefonic ordinul ca să ocup cota 162 şi s-o 
organizez pentru rezistență cu faţa la nord şi nord est. 

Ora 22.30. Linişte pe front şi nu-mi vine bine pentru că ascunde 
ceva. Se poate imediat transforma în vacarm. 

Mă desbrăcai şi scuturai rufăria: mai găsii un păduche mare și nu 
m-am speriat deloc. Te simţi aşa bine desbrăcat încât e o profundă plăcere. 

Azi primii scrisoare dela Okul și dela Henrich. (doctorul Okul din 
Deduleșşti şi Henrich, ordonanța care avea grijă de casa din Piteşti n.n.) 

Constatai că degetul cel mare dela dreptul, este umflat şi înseamnă 
probabil reumatism, sau gută... am îmbătrânit. 

Ora 22.50. Tomiuc ceru oprire pentru că se lasă ruşii dela pădurice. 
Au tras cu branduri. Au găsit 8 pistoale mitralieră bune, grenade şi 2 ofițeri 
răniți. 

S-a potolit acolo şi a început acum în stânga în sectorul 
Regimentului 1 Vânători. Trag și unii şi alţii și la ora 23.45 s-au potolit 
nebunii! 

/p.94./ 


Vineri, 20 Iunie 1944. | 

Azinoapte cu uşoare întreruperi ale somnului (vre-o 5-6) şi după ce 
am mai tras cu artileria pe ici-colo... a fost liniște. 

Numai că au bombardat poziţia lui Ioanid de au întors-o pe dos. Nu 
se găseşte un soldat! Mort? Luat prizonier? Îngropat? Soldatul Bordei 
Marin 934 (contingentul 1934 n.n.) Compania 12. 

Dacă e luat prizonier va fi prost căci va arăta unde sunt Punct 
Comandă al batalionului, companiei şi al regimentului. 

Am făcut un adăpost dar e un lut compresibil şi s-a dărâmat un 

perete aşa că am pus să facă altul mai mic. 

Artileria lor a pisat azinoapte poziţiile noastre rău așa că trebuie să 
le plătim și noi. 

Mi-a venit şi un căpitan rus greu rănit la cap, l-am trimes la postul 
prim ajutor cu transportorul Mestrovici (fip de cărucior pentru transportul 
răniților n.n.). Deşi rănit, a tras cu 2 puști mitralieră după ai noştri. 

Ora 9.30. Veni şi Marin lonescu- Şeful Statului Major, pela mine. 
Apoi plecă la observator. Cum plecă dădu drumul la un puternic 
bombardament rușii. 

O schiţă mare, fierbinte, veni până la uşa adăpostului meu. 

Marin spuse că mâine noapte vin cei care ne schimbă. 

/p.95./ 

Imi dă de gândit omul luat prizonier pentru că poate să spună locul 
Punctului de Comandă. 

Am observat că decâte ori vine unul mai mare pe aci, începe 
bombardamentul rus.... par-că e un făcut! 

Trag la (Cota n.n.) 162 şi creasta ei, pela lucrările Grupei 3 
Cercetare. Nu au tras de eri pe acolo... Din păcate acolo am şi eu ostașii 
Companiei l-a. Damuir (sic.). Sunt ceva mai înapoi la adăposturile vechi... 

Ora 10. A venit pela mine maiorul Toll, Comandantul Divizionului 
de Artilerie german dela Pădurea Tălmaci, în vizită - foarte politicos. 

Ora__1l. Reveni Marin dela observator unde l-a prins 
bombardamentul A fost şi la Tomiuc. Stătu puţin la mine, bău un „borş” şi 
se duse la Ioanid. 

Bombardamentul continuă mereu. De unde au atâta muniţie...? Ai 
noștri sunt foarte zgârciţi şi ruşii foarte largi. 

Nu a mai venit demult aviația lor. 

Mi se aduse corespondenţă pentru rezolvat. 

Veni ordin (ca urmare a vizitei ce mi-a făcut Intendent Maior 
Tănăsescu și Intendent Maior Diaconescu dela Cantina Armatei cum 3 zile) 
ca să se ia măsuri cu hrana trupei de pe front. 

/p.96./ 

Radio „Bucătari” şi Radio „Coviltir” spune că au şi sosit cei care să 
ne schimbe. 

Ora 16. Veni maior Porumbaru ca să aranjeze venirea unui Vicar 
Botoșăneanu pentru a binecuvânta frontul. Am aranjat cu el să vină aici la 
Punctul de Comandă. 

Ora 16.17. O salvă de grea căzu pe şosea, la ţanc și deasupra 

noastră. Mai veniră câteva branduri şi se potoliră. ia 

Scrisei colonelului Mihăilescu, maiorului Pandici, maiorului 
Nicolau şi lui Gheaţă, acum le pot afirma că am fost pe front căci am 22 
zile de front până azi... şi asta nu e glumă. 

Ce bine ar fi ca din măcelul actual să iasă moartea războiului într- 
un mod oarecare: federalizare sau uniune vamală... 

Ora 19.30. Auzii că pe Marin Ionescu l-a făcut colonel plin. Il 
felicitai şi îmi confirmă! Au mai fost avansați Tătaru Ion și Grigorescu 
Emil. 

E o lună admirabilă. 

Auzii că trebue aprobare dela Direcţia Silvică pentru a tăia lemne 
din pădure pentru adăpost. 

/p.97./ 

De aceia pierdem atâţia oameni, în timp ce rușii au construit 
adăposturi cu 5-6 rânduri de trunchi groși. 

Pela ora 21 veni Nicuşor cu scrisori dela ţară. Ce plăcut e să citești 
aci în bordeiul acesta numai ştirile foarte importante scrise” de nevastă şi 
copii. Face cald și bine la inimă, în împrejurările acestea. 


1 iulie 1944. 

Ora 2.05. S-au pus ruşii cu brandurile pe nemţii dela Castel. E vuială 
mare și ruşii obraznici. 

Am pus pe lancu să tragă cu branduri (în n.n.) păduricea Nord de 
Castel. 

Ora 2.20. Trag şi asupra Companiei 5 cu branduri; deslănţuii oprirea 
8 (?). 

Ora 2.55. Trage anti carul rus contra Punctului de Comandă 
Tomiuc, observatoarele şi (cota n.n.) 162. 

Cum mi s-a scurs vremea ca Comandant? Uitându-mă şi folosindu- 
mă de telefon, certând pe telefonişti, ascultând rapoarte /p.98./ și 
deslănţuind trageri nu m-am putut duce nici până la observator. 

Am pus să tragă la cererea lui Tomiuc cu brand pe drumul Pădurea 
Stânca în faţa Companiei 6 şi 7, căci sunt îngrămădiri de ruși. 

Ora 3.07. Trag băeţii bucuroși: lorga, lancu, Vlăsceanu, Cristescu. 

Ce vorbesc eu cu Colea Tomiuc așteptând desfășurarea 
evenimentelor? Despre dame, şprițuri, de ce beau eu borş. 

Îmi mai spune că numai Rada, în sectorul Companiei lui a numărat 
35 morți. 

Bietu Rada era să-și piardă testiculele: un glonţ a trecut printre 
picioare, ciupindu-l puţin, la numai 1 cm. de prețioasele organe. L-am 
evacuat să-şi facă injecție antitetanos. 

D.V.K. spuse că rușii au atacat odată la biserică, apoi la castel 
venind de pe pantele de Nord-Est. Dar au fost respinşi. 

Pentru că s-au liniștit, m-am culcat şi eu pela 4.15. 

Ora 6.15. Începură ai noşti să băune cu tunul. 

Căpitanul Aurică Ştefănescu îmi spuse că trimite ordinul de 
schimbare pentru mâine noapte, așa că băeţii mei vor avea 6 zile de odihnă. 

/p.99./ 


Se observă o variaţie în intensitatea bubuiturilor la tunuri după 
starea vremii, acoperirea cerului, direcţia vântului, etc. De ce acum se aude 
biciuiala unei baterii foarte aproape din cauza reflexiei sunetelor din dealul 
din faţă (cota 156) şi pe urmă vine şi sunetul de pornire înfundat și 
cutremurător, deși e departe... Explicaţia?... 

Ora 8. Citui ordinul de schimbare 

8.12. 2 proiectile de grea la 162 şi mai la vest. 

8.30 Vorbii cu Aurică: Pentru ce nu am trimis oamenii la școli!?! 

De dimineaţă Ioanid, împreună cu „ Vânătorii” au bătut cu branduri 
linia inamică - dinte pentru dinte. 

În ziare: Vitebsk pierdut de germani. Finlandezii vor primi ajutor 
german. La Cherbourg luptele s-au terminat. 

Ora 12. Veni bucătăriile cu o fasole cu cârnat gustoasă şi foarte bine 
gătită. A dat roade reclamaţia mea... am scris şi l-am felicitat pe Stelică: 
despre bunătatea mâncării. 

Ora 12.30 Trag rușii cu proiectile care nu fac explozie; vre-o 3 unul 
după altul. 

Trage greaua lor undeva departe: Cârligu /p.100./ sau Aroneanu, 
anunțându-ne plăcerile ce vom avea pe acolo. 

Primii o scrisoare de la cuscru Tărăboi, care a plecat lăsându-și 
averea pe mâna străinilor şi acum ar vrea să-i tragă pe aceia la răspundere. 

Masa care ni se dă la popotă este excelentă, de când le-am spus că- 
1 aduc pe poziţie... 

Ora 15.15 Concert de pathefon pe front, graţie lui Iancu. (120 B) 

A început să plouă, încet ca să ţină. 

Am chemat oameni pentru slujba religioasă și popa n-a venit... 

Ora 15.50. 2 avioane vânătoare se duse spre sud apoi se reîntoarseră 

tot cam pe acelaş itinerar și ajunse deasupra noastră, se uitară puţin, dar le- 
a luat în primire niște Anti Aeriană dela 156... 

Ora 17. Începură iar să trimită bombe de brand. Nu cumva o fi știut 
bietul Bordei Marin unde suntem...? E coasta aşa de lungă şi noi aşa de 
Sus, că e greu să ne găsească pe cea pantă; poate numai o nimereală. 

Veniră 2 cam pe direcţia noastră, din ce în ce mai scurte. Alta căzu 
deasupra la 20-30 m, iar alta mai la est. E semnificativ asta. 

Ora 18.30. Dădui ordin de schimbare /p. 101./ de pe poziţie, 
prevăzând toate cazurile. 

Vorbii cu Marin şi-mi spuse că el va merge prin august-septembrie 
comandant al unei Şcoli militare și că are a-mi propune ceva. Cred ca să 
merg cu el director de studii, etc... 

Dimensiunile cabinei unde am stat - lungime 1.75, lăţime 1.50, 
înălțime 1.70, şi era destul loc pentru un ostaş. 

Ora 20.5. Începură să tragă iar la ţanc: una veni la ţanc şi nu explodă 
decât după 2 minute. Văd că trage tot prin jurul nostru. 

Veni una de grea la ora 20.05 urmate de alte 4 din care una s-a spart 
în dâmb la vreo 50 m. de noi. - Se vede că ori aviația, ori Bordei au vorbit.- 
Artileria grea trage dinspre Basarabia. Am intrat la adăpostul de 
bombardament iute. 

Se descoperi un tun anticar şi pusei să-l bată brandurile. Nu am 
observatori buni la regiment. 

Ora 20.50. Ordonai atenția mărită. 

Ora 21.45. Ofițerii dela 30 Dorobanţi n-au venit. 

La Tomiuc, Compania 6, un soldat mort, lovit în inimă. Ce păcat ! 
Tocmai la schimbare. 

Mi-au plecat la școli „pionieri” (geniști n.n.) şi au venit alţii. 

/p.102./ 

Ora 22.45. A sosit maiorul Materna și căpitanul Damian, şi 
căpitanul Rădulescu Octav dela pionieri şi sublocotenentul Dinu. 

Se produce o enormă încurcătură când, cu prilejul schimbului se 
face şi remanieri sau schimbări sau schimbări de dispozitiv. 

Ora 23.50. Au plecat musafirii cu agenţii în poziţie. 

Ora 1.30. A venit Vicarul Mitropoliei Botoşeneanu cu încă 4 preoţi 
şi cu o icoană făcătoare de minuni. Ceva simplu, măreț şi cutremutrător de 
credință şi nădejde; pe deasupra fâşiau gloanţele şi la creastă explodau 
salvele de tun şi brand... 

Ora 1.55. Au plecat cu icoana. Atâta putere de credinţă...!? 

Tocmai când să plece un avion a lăsat candelabru luminos pela 
Moineşti-Zahorna (sic.). 

Ora 2.10... 

Pe front o frământare care nu depăşeşte măsura obişnuită. 

/p.103./ 


Duminecă, 2 Iulie. 

După o noapte fărâmată de nesomn, la 5 dimineaţa văzui urcând pe 
domnul colonel Georgescu spre Punctul de Comandă. Deci este o realitate! 

Am auzit că începând cu noi vom sta 14 zile în refacere; 4 odihnă 
şi 10 lucru la o bretelă a Corpului de Armată. 

Azi dimineaţă „„Neaţă” al nostru s-a dus până dincolo la ruşi şi a 
venit agale-agale urmărit de focul rușilor. Aceştia trag cu toate armele de 
pe front: puşca, puşca-mitralieră, mitralieră (a se înțelege mitraliera grea, 
pe afet n.n.) şi spun nemţii într-o instrucţiune că le-a cauzat cam 20-30% 
din pierderile lor de aviaţie. 

M-a durut şi mă doare capul și piciorul stâng, semn că o să se 
schimbe vremea. 

7.30. S-a înorat şi ameninţă a ploaic. 

Domnul colonel Georgescu şi căpitanul Nestorescu stau aci. Nu le 
prea place, că nu există șanțuri de comunicaţie - și cu bună dreptate! - Dar 
nu s-a putut! - 

Ora 8.30. S-a aşezat pe ploaie: deasă, măruntă şi rece. 

10.00. Vine căpitanul Damian din Regimentul 30 Dorobanţi care 
raportă lui Georgescu că pe poziţii nu sunt şanţuri de tragere ci gropi 
individuale și că ar fi vreo 6 morţi, etc. 

Verificând s-a constatat că sunt morţi dar 2, căci azinoapte un 
proiectil de brand 120 a căzut pe un adăpost l-a găurit, a omorât 2 soldaţi, 
şi a rănit pe al 3-lea. 

/p.104./ 

Plecând să îl transporte devale, dela 159 s-a tras cu arma și a fost 
rănit sanitarul. 

„..ŞI aşa iau naştere legendele! Un şef este aproape obligat să creadă 
cele ce-i raportează un subaltern și să creadă mai puţin pe cel ce spune 
adevărul... Dacă e străin. 

Cred că secretul schimbării s-a pierdut căci toţi vorbesc pe linie 
telefonică... Mare defect vorbăria unde fiecare face pe ,„, matadorul”, pe 
nefricosul. 

Trebuie propus ca operaţiile acestea să fie denumite cu termeni alţii, 
după norma germană: „Întreprinderea”, „Argeş”, „Oltema”... 

Îmi spuse loanid că un proiectil a intrat prin acoperișul adăpostului 
sublocotenentului Ilie, a trecut printre picioarele lui - din întâmplare 
răscrăcărate şi... n-a făcut explozie - Asta zic şi eu noroc!... 

Azinoapte o patrulă dela [II a găsit la cota 154 o mitralieră rusă și o 
pușcă mitralieră. Mitraliera fără închizător. 

E foarte liniște pe front. De ce? Se pregătesc pentru noapte? 

Ora 14. Liniştea s-a mai stricat de „albaştri” (arfileriștii germani 
n.n.) - roşii” tac! 

Mi-a spus domnul colonel Georgescu că a văzut /p.105./ cum un 
batalion rus plecă înapoi. Alţii că a văzut un tun tractat mergând înapoi... 

Ora 17. Vremea s-a închis şi picură. Inamicul arată o activitate mai 
vie prin bombardamente de brand. Am mâncat împreună cu domnul colonel 
Georgescu și am încercat să şi dormim dar din cauza telefoanelor nu am 
putul... 

Am păşit la întocmirea dosarului de sector şi al formelor de predare. 

De reținut. Totdeauna să fie organizat dosarul de sector. O copie de 
pe fiecare ordin dat sau modificare survenită trebue pusă în dosar. 

- De remarcat este faptul că şefii cei mari nu s-au învăţat minte dela 
Don ca să nu mai pună unităţile înşirate ca mărgelele. General Stoenescu şi 
Șteflea, etc., etc. 

Generalul Stoenescu a plecat în concediu și în locul lui e generalul 
Calotescu și în locul lui e generalul Borcescu. 

Ora 19.05. Începu să toarne cu greul (artileria grea n.n.) chiar pe 
valea noastră şi ne-am băgat la adăpost. Una a căzut chiar deasupra 
„reşedinţei”. În 1/ 4 ora au tras vre-o 15 buc. de bombe (brand greu). Stau 
cu domnul colonel Georgescu și ascultăm cum detună pe sus, şi pe vale. 

/p.106./ 

Probabil că au văzut mișcare pe dealul din faţă pe unde au venit 
transmisioniştii lui 30 Dorobanţi. 

E ora 19.40 şi bandiții par-că au terminat. La 19.45 au terminat într- 
adevăr după ce au tras 2 rafale de branduri multe, iuți şi „„ aduse din ţavă”, 
numai că au fost sau prea lungi sau prea scurte. 

...ŞI domnul colonel Georgescu din Regimentul 30 Dorobanţi este 
bolnav de inimă. Se schimbase la față, așa că numai adăpostul în pământ |- 
a făcut să-şi revină repede. 

Ora 22.20. Observatorul german comunică că unităţile noastre dela 

sud de Castel cer baraj de artilerie prin rachetă (rachetă de semnalizare 
n.n.). Cerut deschiderea focului prin sublocotenentul Popescu Emil. Tras 2 
salve. Cauza: ai noştri trag tot soiul de rachete fără cod... 

Ora 22.45. Un avion zburând jos a lăsat o bombă care ne-a rupt 
firele telefonice pe deal. Altul şi-a lăsat deasupra Tălmacilor un candelabru: 
probabil vor să vadă dacă vin trupe. Le-o fi frică de atac.-Frică la ei, frică 
la noi... 

Ora 23.10 Maiorul Materna raportă că a trimis ordin la schimbare. 

/p.107./ 

Ora 1.30. Ai mei au început să iasă din poziţie şi să se îndrepte 
urgent înapoi. 

Am aţipit de atâta oboseală şi măcinare și când mi-am revenit la ora 
2.45 al mei eşise toţi. 

La ora 3.10 Ioanid mă anunţă că el nu mai poate aștepta sosirea 
căpitanului Damian: i-am dat ordin să plece. 

Aşa că mecanismul armatei se învârte încet şi sigur şi duce când jos, 
când sus.... în mod redundant. 


Luni, 3 lulie. 

Se împlinesc astănoapte 72 de nopţi de stat în poziţie, iar eu stau de 
25 nopţi şi 24 zile... 

Vorbii cu Tomiuc și cu Comandanții de Batalion dela 30: maiorul 
Materna Oskar şi căpitanul Damian Gheorghe: le-am mulţumit şi la ora 4 
împreună cu ei am luat-o pe jos la „Vulturu”, unde m-am întâlnit cu mașina 
trimisă de Domnul aţutor al regimentului şi cu Ioanid. 

Ora 5 fără 10 sosit la Şcoala Normală „Vasile Lupu”. 

S-au adunat băeții iarăș. Es la iveală o mulţime de anecdote. 

Una: La III (Patafionul n.n.) pe poziţie nu avem destui oameni şi 
făceau de santinelă brancardierii şi ordonanţele. Noi aveam parole germane 
pe care ai noştri le transmiteau după mintea lor. De exemplu unul în loc de 
„Eisenberg” a spus: „Eş-beş...”. 

/p.108./ 

Ora 6.30. Am vizitat grădina Școlii Normale şi am văzut frumuseți 
naturale şi bunuri culturale. Dar am văzut și caii nemților băgaţi în clase, 
de-asemenea mașini. 

Ora 7: Veni Stelică şi rămase să aranjeze cu masa etc. Eu plecai la 
Valea Adâncă să fac bae. 

La Copou acum ziua se vede strașnica bombardare. Statuia lui Cuza 
(Alexandru loan Cuza n.n.) dată jos. 

Fusei pela cuscru, nu era acasă. 

Unde eram acum 3 ceasuri şi unde sunt acum! Nu-mi vine să cred. 

La ora 8.20. Am intrat în bac - o binefacere. M-am primenit și mă 
simt „cu totul altfel”. 

Veni şi tizu Enescu pela mine. E mai bine şi vrea să-şi vadă băeţii. 
Pe la Valea Adâncă e tot ce știu dar ceva mai complicat. Am mâncat la 
Trenul de luptă în Valea Adâncă bine cu Enescu și la 12.30 am venit prin 
Iașul distrus și pustiu la Școala Normală. 

Ajuns aci mă luă în primire Batalionul 3 cu schiţa etc. și să mă întind 
într-o zona mai mare. 

Mă dusei pela Marin și stătui de vorbă şi cu Borcescu. 

Acolo văzui o fostă mare apicultură distrusă de soldați (denumită... 
) aşezată la Est de cota 206 Pădure. 

De aici se vede admirabil şi Castelul şi biserica și poziţia noastră şi 
Măgura Vulturul: tot frontul. 

/p.109./ 

Cu o oră mai înainte căzuse un proiectil de grea acolo la (cota n.n.) 
206, fără a face vreo scofală... 

Când eram cu Marin veni și căpitanul Costică Marinescu şi asistăm 
la primirea făcută de Anti Aeriană la 2 avioane de vânătoare ruso- 
americane. 

Venii cu maşina la Şcoală şi aci vizitai biblioteca devastată, 
distrusă, cu foarte multe rarități pierdute. Muzeele la fel: o jale ! 

Probabil că nu s-au dat la vreme vagoane pentru evacuare sau au 
fost folosite pentru interese particulare. 

Pela ora 18, avionul cu 2 cozi a fost încadrat de 2 avioane inamice?. 
$mecher s-a lăsat în jos şi le-a adus în focul Anti Aerienei el degajându-se 
uşor pe jos. E plutonul lu: Nicu Hodoroagă. 

A venit pela mine cuscru Pamcă, un inconștient (?). 

Seara am stat de vorbă cu domnul general Dumitrescu (Genera/ 
Dumitraşcu n.n... 


* Avion cu două nacele, Fokker G.I, asemănător cu P.38 Lighting. Produs în Olanda, un 
număr redus a fost capturat de Wehrmacht în 1940 şi folosit pe diferite fronturi. 

Marţi, 4 iulie 1944. 

Sublocotenentului Vizitiu Dumitru, Compania 9 la 22 Vânători, 
când a schimbat pe I la Muntele Vulturului, era în bordei cu 
Sublocotenentul Rădulescu Eugen (arunci când a schimbat Unitatea 1 n.n.), 
un obuz a trecut prin acoperişul bordeiului (30 cm. blană de lemn și Î m. 
de pământ) i-a căzut între picioare, rezemându-se de piciorul stâng. 

- La Castel, pe Valea Mănăstirii pionierii Diviziei cu elevul 
plutonier adjutant Grigore au pus mine într-un şanţ spre ruşi. Veneau 
însă ruşii şi au scos capsele. Au stat la pândă. Venind ruşii au aruncat în 
capul lui un cotoi negru. Deatunci i-a rămas numele de „mârtan” (mmotoc, 
motan n.n.) — 

Director la Școlii Normale este Dumitru Cotoranu, care a plecat şi 
a lăsat în voia întâmplării tot. A evacuat doar lucrurile lui toate, a rămas 
/p.110./ aci doar sufragioaica Ana Teaciuc (basarabeancă) (s/uyjnică n.n.)... 

Am pus azi pe biciclişti să adune cărţile, revistele să le facă stivă, 
pentru ca mai târziu să se recupereze ceva din multul care a fost. 

Gata să mă omoare o maşină prost condusă de căpitanul Toma din 
6 Artilerie. 

De dimineaţă mi s-au adus armele capturate de Batalionul II şi le- 
am expus la vedere să le vadă domnul general Dumitraşcu. 

Veni ordin să facem mâine un exerciţiu cu batalionul însoțit de 
tunuri de asalt. 

Veni astăzi în inspecţie domnul general Dumitrescu. A fost şi 
prima adunare cu ofiţerii regimentului care de 77 zile nu s-au mai văzut la 
un loc. Ca culme chiar eu i-am condus dela Uricani la Balasnovici, pe toți. 

Am făcut multe fotografii cu acest prilej. 

După masă am dormit 3 ore! 

Stătui mai tot timpul la bibliotecă. 

Mâine banchet la noi. 

Seara când invitai pe colonelul Spirică Deleanu la masă de mâime, 
îmi spuse că s-a comunicat la radio că Piteștiu și Braşovu au fost puternic 
bombardate. 

Ce s-o fi ales de casa mea...? 

Azi avionul cu 2 fuselaje al nostru a fost încolțit (11.30 ) de 2 
avioane inamice, care au tras în el pe deasupra Şcolii Normale. 

Stau în Vila lui Georgel Mârzescu. 1 s-a prelungit lui Stanciu 
concediu până la 10 iulie. 

/p.111./ 

Miercuri, 5 lulie. 

Mă doare piciorul stâng, semn că se va schimba vremea. A și 
început să se înoreze mai temperându-se zăpuşeala de eri. 

Mă îmbrăcai târziu pentru a marca (pentru mine) că nu mai sunt pe 
front. 

Apoi mă dusei pela batalioane şi mă convinsei că ofițerii sunt atinşi 
de apatie și miopie intelectuală pentru că nu văd ce trebue și nici nu 
gândesc. lar soldaţii sunt ca animalele: unde îl apucă nevoia acolo şi-o 
face... Deaceia e murdărie grozavă în jurul bivuacurilor şi s-au înmulţit 
muştele. 

Ora 10.30. M-am pomenit cu domnul general Calotescu peste mine 
în cameră, venind dela „Bucium” Corpul 4 Armată. Peste puţin timp a 
început o ploaie torențală care a durat aproape o oră. A inundat peste tot și 
mă gândesc cu groază la bieții băieți în corturi. 

La ora 12.30 au venit domnul general la masa mea, unde Stelică 
Marimescu s-a întrecut pe sine cu pregătirea ei în împrejurările locale și 
actuale cu gustare: ficăţei; rinichi; chifteluţe apoi mazăre cu' pate; friptură 
de pui; îngheţată; cafea. 

Mă sacrificai şi eu pentru ca și Stelică să aibă o satisfacție (pe bună 
dreptate căci a pregătit bine masa!): nu am vorbit eu, ci l-am lăsat pe el, 
căci pregătise din vreme un discurs lung, dulce... ca pentru şeful său. 

A răspuns Calotescu și mi-am cerut /p.112./ apoi eu voie (de 
afurisit!) şi el mi-a răspuns că nu! Şi mi-a spus: Fapte nu vorbe!... 
referindu-se la acţiunile mele (multe în puţine zile!). 

La plecare sforarul de Stelică aranjase pe sălile școlii, pe aleie şi la 
poartă, un spalier de ostași care strigau „Izbândă sau moarte!” „Ura” şi 
aruncau cu flori în el; generalul Borcescu, general Antonescu, colonel 
Deleanu şi colonel Marin lonescu - „A fost o manifestaţie frumoasă”... 
după gustul altora. S-a terminat la ora 15.15. 

Afară plovă tare, fulgeră, trăsnește. S-a făcut un mare noroi şi cred 
că apele s-au umflat enorm. A plouat până la ora 16... 

Aud că Minsk-ul a căzut şi ofensiva rusă a înaintat 200 km în 12 
ZI Ei: 

Ai noştri au de gând să organizeze poziţii pe aici și să facem un fel 
de... „, Triunghiul morţii”...! 

Seara au venit ordine de operaţie şi de organizare a poziției prin care 
cere ca să dăm rezultate până la 7 iulie ora 8 la Corpul 4 Armată. 

Dă şi Comandamentul Armatei dă şi Divizia ordine şi aproape că 
nu mă mai dumiresc cu ele! | 

Pela ora 17 am plecat la Iaşi şi-am dat o telegramă la Bucureşti. 
Greşind drumul am avut ocazia să văd dezastrul produs de bombardament. 
Am străbătut Sărăria. 

Iaşul e plin de ostași de-ai mei care umblă năuci (numai pentru ca 
să umble). Beau şi umblă chiori... Oameni scăpaţi dela moarte, ofițerii la 
fel! 

În Iași se strâng toate statuele pentru a fi puse /p.113./ la adăpost de 
bombardament. Nu mai sunt decât prăvălii de lucruri de mâncare. Sunt şi 


fotografi... 


Joi, 6 Iulie 

Aseară m-a întărit durerile reumatice şi-am chemat pe Neacşiu care 
mi-a făcut o frecţie solidă. Mi-e ceva mai bine. 

Dr. Staicovici îmi recomandă injecții cu 

- Thionaiodină (A sau B cu vitamine); 

- Paragen (dă un şoc puternic) Bayer. 

- Yatren, Kasein - Bayer 

Contra-durerilor: tablete de Kausyl... 

Eram gata să plec cu Ioanid şi cu Tomiuc la recunoaştere când mă 
anunţă Marin că e primejdie de vizită a Mareşalului. 

Am amânat recunoaşterea şi am primit ordin să fac ceva ce nu era 
în program. 

Oamenii au dormit o parte în școală iar o parte în corturi: sunt uzi, 
murdari, aşa că nu prea pică bine. 

Are să fie o mare idioţenie: o să găsească tot felul de cusururi. 

Ora 11.15. A venit Mareşalul cu toată suita și cu general Stoenescu 
etc., etc. M-a recunoscut şi m-a întrebat dece sunt slab şi eu ca prostul i-am 
spus că aşa mi-e felul. A fost foarte indignat când a văzut că nemţii au băgat 
în Şcoala Normală cai și că au distrus clădirea, biblioteca și muzeul și a dat 
ordin domnului colonel Davidescu să facă o adresă drastică la germani 
(probabil lui Ribbentrop) şi să arate că s-au purtat ca şi în Ukraina. Asta 
arată că i-a cam scos dela suflet pe nemți... 

/p.114./ 

A întrebat pe soldaţi de unde sunt; ce contingent; ce mănâncă; dacă 


au primit solda, tutunul... | 
Domnul general Calotescu a raportat că pe front mâncarea se strică 

şi Domnul Mareșal a dat ordin să se dea conserve. Eu triumfam! 

Domnul general Șteflea a fost şi domnia sa - şi-a reamintit de mine 
şi m-a întrebat cum am ajuns să comand regimentul. l-am spus că ţin 
locul... 

Domnul Mareșal a fost foarte mulţumit şi-a acordat o deosebită 
atenţie lui Tomiuc. 

În sfârşit! A trecut și groaza aceasta foarte bine! Am primit şi 
felicitări. 

După masă l-am așteptat la teorie dar n-a venit: a plecat după ce a 
luat masa la Regimentul 1Artilerie Grea. Acolo coincidență: au căzut 3 
proiectile aproape de ei. 

Pe când aşteptam după-masa pe Mareşal, un soldat care a urmat 
cursul de „burlane” (/ansatoare de grenade antitanc n.n.) a scăpat o 


grenadă la 10 m. de noi, dar n-a rănit pe nimeni. Un noroc mare! 
/p.115./ 


Vineri, 7 Iulie. 
De dimineaţă la recunoaştere la Divizia 7 Infanterie la Valea 
Lupului. Aci am vorbit cu Seful Batalionului 3, căpitan Mateescu 


3 


Gheorghe- şeful Batalionului 3. 

După aceasta am fost la cota 200, Valea Lupului, unde am văzut 
perfect ceiace ne trebuia nouă pentru a stabili planul de contra atac. 

La întoarcere am dat prin Valea Adâncă ȘI-am luat nişte cărți cari 
îmi trebuesc. 

Am mâncat bine şi n-am putut dormi. 

M-am bărbierit pe cap ca un indian. 

După masă m-am ocupat cu redactarea dării de scamă asupra 
recunoașterii de azi. După masă îmi dădu un fior de frică șueratul unor 
rachete nemţeşti, trase peste vila noastră dinspre Şcoala Normală. 

Am făcut şi trimis darea de seamă cu recunoaşterile. 


Pe seară plecă maiorul Ioanid în concediu de 12 zile ca sinistrat. 
/p.116./ 


Sâmbătă, 8 iulie. 


Veni de dimineaţă ordin să facem un exerciţiu de ipoteze „toate 
legăturile distruse...” 


Sosi Corul Armatei sub conducerea sublocotentului Dănescu lon şi 
dădu un concert sub copacii dela Școala Normală, la Tomiuc. A asistat ŞI 

generalul Dumitrescu Alexandru şi colonelul Ionescu Marin. i 
Am luat o masă săracă (nu ca la Londra sau Bristol) împreună 


CUC. | | 
După masă la exerciţiu cu tunuri de asalt. Aci am stat dela ora 15 la 


ora 18. | | 
Venind la Divizie aflai că în curând ne va scoate şi vom pleca mai 


în interior pentru refacere. A: 
Veni o nouă telegramă dela Stanciu prin care cere prelungirea încă 
6 zile ca sinistrat... Se vede că s-o fi mutat şi acolo l-a atins... Generalul 
Calotescu însă nu a aprobat. I s-a comunicat telefonic şi telegrafic. | 
Citesc în ziar că în ziua de 15 Iunie, la ora 23.40, au lovit Anglia 
primele bombe zburătoare „V.1” (Vergeltungsbomben)... 
Azi €e I- zi de instrucţie. 
/p.117,/ 


Dumineca, 9 Iulie. | a 
Sunt răcit şi mă doare capul și picioarele. Azinoapte am dormit până 


la 6 fără un sfert când m-a deșteptat „greaua” care trăgea nebunește, Cauza: 
nemţii au atacat la dreapta castelului şi au respins zice-se pe ruşi la vale. | 
Acum văd şi aud câtă „grea” avem pe aici... Se clatină clădirile şi 
vibrează ferestrele. îi N 
Fusei pe la instrucție şi pe urmă plecai la „Ileana 1” (Divizie), căci 

mă chemă acolo să-mi spună că vine un neamţ general să ancheteze chestia 
cu distrugerea școlii (Școala Normală n.n.) de către soldaţii germani, cari 


au făcut grajd din ea. | | 
În plus mi se puse în vedere să dispersez batalioanele de teama unor 


bombardamente aeriene sau prin grea. | 
Pela ora 10.30 veni aviaţie şi de-a lor şi-a tras Anti Aeriana dar nu 
a doborât niciunu. Atacul se zice că a început la 4.30 dar eu am dormit aşa 
profund - fiind bolnav- că nu am auzit: Au fost şi „Stukas-uri”. | | 
Azi a fost o slujbă religioasă la Capelă pentru ostașii batalionului | 
și îmi spuse preotul că s-au împărtăşit jumătate din efectiv. | | 
Ca impresie personală dela exercițiu de eri am constatat și eu și 
Tomiuc că ne este frică de artilerie etc. Ne-am desobişnuit în aceste 7 zile 


de repaus... | i | 
De-ar fi adevărat că Mareșalul a dat ordin ca să se studieze scoaterea 


Diviziei 3 de pe front. Nemţii au în sprijin un batalion din Regimentul 1 
Vânători şi din Regimentul 30 Dorobanţi: cu aceștia atacă... 

Căpitanul Georgescu Florea s-a prezentat la comandament. 

/p.118./ 

Veni bietu doctor Breazu care are ordin să fie dat la Partea 
Sedentară, ordinul e dat de generalul Rădulescu din Bacău...Şi cei dela 
Valea Adâncă nu vor să-l lase să plece! Cauza? A venit un „„ extras naştere” 
medicului căpitan Dron, că i-a născut soţia şi-ar vrea să-l reţină tot pe 
Breazu - chiorul! 

Azi mi-a fost rău: o slăbiciune totală, cu somnolenţă: aşi tot zăcea. 
Dar trebue să mă scol. 

Accidente: la Trenul de luptă un ostaș dela Compania de Comandă 
jucându-se cu un mâner de grenadă rachetă (faustpatrone) a apăsat unde nu 
trebuia şi a declanşat mecanismul de darea focului, rănindu-se grav”. 

Altul: un camion german trecând în goană mare a lovit un agent 
biciclist al meu distrugând bicicleta şi rănindu-l la mână. 

Ora 19. Toată vremea a huruit avioane pe sus: mi se pare că este 
Mareșalul în Iaşi. Se deduce din faptul că sunt străji al căror acces e interzis. 

Pentru mine Iașul rămâne asociat cu îmbătătorul parfum de tei. Tot 
aerul e îmbălsămat acum de mirosul Teilor. Copoul (Dealul Copoului n.n.) 
tot e plantat cu tei. 

Ora 23.45. Multe avioane hurue pe sus, deale noastre pentru că 
cercetate de proiectoare, au lăsat semnal de recunoaştere. 

/p.119./ 


Luni. 10 Iulie. 
Sunt pe front de o lună și 3 zile şi am trecut prin toată gama. 


Azinoapte nu mi-a fost somn: n-am adormit decât pela 3, aşa că am 
frământat gânduri și am ascultat vânzoleala avioanelor pe sus. 

Batalionul 1 a plecat la Pădurea Tălmaci şi mă anunţă că au şi fost 
mitraliaţi de aviația inamică. 

Veni și domnul general Dumitrescu în inspecţie la instrucție. și 
găs1...prost, cum şi era de aşteptat, fiindcă e făcută de ofiţeri de rezervă. 

Unul sublocotenent Ilie - n-a găsit altceva mai bun de făcut decât să 
aranjeze corturile la vedere...lângă aleia de copaci... 

Din conversaţie înţelesei că o să ne schimbe de pe poziţie în curând. 

Aranjarăm detaliile intrării la lucru şi cu uneltele. Dacă nu 
dăm randamentul aşteptat, nu ne scoate înapoi la odihnă, după cele 3 zile 
de lucru. 





” Panzerfaust - Aruncător de grenade german. 

Veni veste că Stanciu n-a sosit azi... probabil mâine sau - mai 
sigur - poimâine. 

Noi plecăm: Generalul Calotescu; eu, maiorul Nucă Vasilescu, 
Tomiuc şi căpitanul Georgescu la Costuleni în Basarabia să asistăm la o 
inspecţie la școala grupelor de șoc... Iar rămâne regimentul fără stăpân. 

La ora Il fără un sfert 12 avioane ruse defilară printr-un 
bombardament Anti Aerian extraordinar şi nu /p.120./ văzui niciunul 
prăbuşindu-se... Parcă erau fermecate. Se vede că blindajul e bun. Veneau 
dinspre Târgu Frumos spre est. 

Se spune că nemţii i-au împins bine peste creastă la sud de Castel: 
e de așteptat să monteze ceva în mare și ei ca replică. 

După masă am bolit, am stat în casă. 

Mâine plec la Costuleni cu căpitanul Costică Marinescu, pentru că 
maiorul Vasilescu ţine locul lui Marin lonescu, care e cam bolnav. 

Are şi regimentul o mașină care e stricată, aşa că mergem cu 
„Horch”-ul Diviziei (marcă de automobil german, n.n... 

Noaptea a fost ceva activitate aeriană dar puţină. Mi-a raportat 
căpitanul Constantin că ruşii au bombardat fostul sector a Bateriei II cu 
Katiuşa. 

Regimentul 30 Dorobanţi şi-a mutat Punctul de Comandă înapoi 
unde era Anti Aeriana. 


Marţi, 11 Iulie. 
Ora 4. Deşteptarea şi ora 4.15 plecarea cu ,, Horch”-ul. 


La ora 5 eram în Miroslava unde mâncai iute 3 ouă ochiuri la 
popota (...) Il. 

La ora 5.40 am plecat. 

Trecut prin Bucium apoi Poeni unde e proprietatea Prințesei Ileana. 
Regiune păduroasă foarte frumoasă, accidentată. E ca o Elveţie a Iaşilor. 
La Poeni e un Cartier (General n.n.) şi Divizia 5-a Cavalerie „Podoaba”. 

Am venit la Costuleni moldovenești dar când să trecem la Costuleni 
basarabeni /p.121./ am găsit drumuri și poduri în refacere şi am ocolit mult 
prin Priscani. 

La Costuleni, am întâlnit pe domnul general Carp, la Biserica Mare. 

La Școală a vorbit generalul german șeful cursului: și a venit şi 
general Mieth (Friedrich Mierh n.n.), comandantul Corpului 4 Armată 
german. 

Ora 8.45. Început exerciţiu. 

Un avion (rus sau german) trecu la 2500-3000 m. şi lăsă semnale 
morse fumigene. 

Comandantul de diviziei curs - generalul Schwartz. 

Generalul Reinhardt Şeful Statului Major al Grupului de Armate 
Whler. 

Am asistat la un exerciţiul cu ploton la atacul unei cazemate. 

A urmat un contra atac asupra tancurilor recr. plat$. 

A urmat un exercițiu de luptă apropiată. 

Pe câmp văd un avion german doborât. 

Alt exerciţiu - ploton în atac cu sprijin armament greu. 

A urmat exerciţiu de luptă în pădure. 

Am întâlnit pe colonelul Constantinescu Petru ex viitorul meu 
cumnat, de asemenea și pe colonelul Făgărășanu, colonelul dela Liebanthal. 

După ce ne-a mai arătat câteva poligoane ne-a dus la masă Şi ne-a 
tratat /p.122./ nemţeşte: ne-a uitat încât a trebuit să se ducă ofiţerii noştri să 
ne servească. 

Era un imbecil de maior care trecea nepăsător şi îngrijea decât de 
cei mari... Nicio organizare, așa că s-a adeverit că e un mit. Vinul cald; 
sifoane numai 10 bucăţi; șampanie proastă, caldă. Noroc că am cerut să ne 
aducă apă rece de izvor şi femeile ne-au adus... 

Cântă muzica şi dobitocii au ales tocmai curtea bisericii pentru 
petrecere... 

La întoarcere am luat drumul pe malul stâng al Prutului, trecând 
podul la Tutova și intrând în Iaşi pe la est Nicolina. Ne-a plouat puţin, pe 
drum. Pe aci sunt alte poziţii ţinute de germani ŞI români. 

Am ajuns pela 19 la Școala Normală, după ce ne-am oprit prin laşi 
la o cofetărie de am mâncat îngheţată şi prăjituri. M-am întâlnit cu maiorul 
Mateaș şi sublocotenentul Catelli: Mateaş mi-a propus să iau comanda unui 
regiment. 


Miercuri. 12 lulie. 
Nu a venit Colonelul Stanciu nici azi! În schimb veni Stelică pe aci 


îmi spuse că o să plece dela ajutorie. 

Au lucrat bine băeţii mei la săpături numai de frica de a nu sta 
permanent acolo. 

Văzui azi pe aci pe general Carp care a venit să se intereseze de 





* Exerciţiu fără muniţie reală, doar manevre. 

schimb peste o săptămână. E prea posibil să mai intrăm odată în poziţie. 
Azi plecă soldatul Voiculescu din Ciuteşti acasă şi i-am dat să ducă 
niște cărți găsite prin gropi din biblioteca Școlii Normale. 
112334 
Am stat în pat căci m-a durut picioarele. Vremea s-a schimbat: s-a 


răcorit şi bate vântul. Slabă activitate (sau cel puţin aşa se pare). 


Am fost pela bibliotecă şi-am văzut că băeţii au aranjat frumos. 
Multe şi preţioase cărţi au fost stricate pentru ca ostașii să le ia copertele 
să-și păstreze hârtiile în ele... Ba mai am dat de 2 doctoraşi, pe care i-am 
luat la goană de acolo: venise după cărţi eftine. 


Joi. 13 Iulie. 
Eri după masă am făcut o baie bună - de cadă mă rog! - şi azinoapte 


am dormit dus! 

Mă pregătesc de plecare, căci cum soseşte Stanciu, plec eu... 

Auzii că o să intrăm sâmbătă pe poziţie, în locul Regimentului 1 
Vânători. 

Azi mă chemă Vasilescu ca să mi spună că general Calotescu cere 
să-i procurăm un pistol american pentru generalul Stoenescu-Cărbuna... 
Nădejdea este la Tomiuc. 

Ceiace este significativ este că azi la ora 12 și 18 aviația inamică s- 
a tot fâţâit pe cerul nostru şi asta nu-mi place deloc... Înseamnă că inamicul 
vrea să-și ia revanșa cu Castelul, căci, îi supără tare controlul asupra 
podului dela Sculeni. 

Ora 18: Trage şi artileria grea a noastră. 

/p.124./ 

Primii pentru sâmbătă invitaţie la masă la Stelică Marinescu! Stau 
și mă-ntreb cum i-o fi dând mâna şi cu ce bani o fi făcând el masă pentru 
generali și pentru noi...? Multe chinezării mai sunt pe lumea asta şi în 
armata noastră”. 

Seara activitate sporită de aviaţie. 


Vineri, 14 Iulie. 
Sunt foarte curios să știu dacă azi vine Stanciu. Cred că şi-a luat-o 


în cap şi n-o să vină. 
O zi frumoasă însă vântoasă. 


' Chinezărie - în epocă era folosită expresie pentru ceva fantasmagoric, păcăleală. 

Azi € zi de instrucţie dar mi separe că mâine intrăm pe poziţie deşi 
Divizia ordonă să trimitem 75 oameni la Centrul de Instrucție Costuleni şi 
mai nuştiu câţi în altă parte. 

Aseară un proiectil Anti Aeriană a rănit un soldat dela Compania 
a 6-a. 

Azi trecură 2 avioane şi mitraliară dela vest spre est. Oamenii mei 
fără nicio ispravă: zburau foarte jos&. 

Doctorul Dron este chemat la raport la domnul general Calotescu! 
Aşa se întâmplă când lupţi pentru dreptate. 

Veni Stelică Marinescu și îi explicai chestia dar găsii ceva „părți 
proaste” în judecata lui. 

A venit ordin dela Comandamentul Armatei să se facă „floricele” 
din porumb şi să dea ca supliment celor de pe poziţie. 

Fusei pela companii care fac și ele cum pot instrucţie, mereu băgate 
la adăpost de avioanele inamice /p.125./ care se tot învârtesc mereu pe sus. 
Vre-o 3-4 se sbenguiră pe sus urmate de ale noastre care se încăerară cu ele 
fără rezultat... Dar la urmă „Crăcănel” rămase stăpân pe văzduh... 

Mă gândesc că lucrurile în armată nu se vor îndrepta până când 
generalii nu vor lua contact cu Linia ] căci ce ştiu ei despre război, când 
erau căpitani sau maiori, nu se mai potriveşte cu ce este acum. Un om care 
umblă numai cu mașina nu ştie şi nu poate şti cum trăesc soldații în tranșee. 

Alta: la Divizie geme de căpitani, locotenenţi şi sublocotenenţi care 
se împing unii pe alţii să-şi facă de lucru, iar la regimente sunt companii 
comandate de sublocotenenţi de rezervă și batalioanele de căpitani... Nu a 
fost clintit unul de pe scaun. Celui ce e de stat major nici prin gând nu-i 

trece să ia contact cu frontul cel real; deaceia se dă ordinele care se dau. 

M-a durut osul piciorului şi-am stat în pat, ba am şi dormit! 

Pela ora 17 plecai în inspecţie la batalioane, care au acum 
companiile răspândite în jurul şoselii. 

Batalionul III la nord de Şcoală și la vest, Batalionul II, la est şi sud. 

Întâlnii pe băiatul lui Jean Suflery la o casă a profesorului Vasiliu. 

/p.126./ 


Până acum n-am primit ordin de a intra în poziţie...oare...? 





* Mitralierele infanterie nu puteau lovi avioanele deoarece zburau prea Jos. 

Sâmbătă, 15 lulie. 

Deci am 23 zile de comandă la regiment pe front. 

La ora 5.30 mă deşteaptă muzica Anti Aerienei contra unui obraznic 
avion bolşevic care tot mugi și se vaită pe aci prea de dimineaţă. 

A fost altul şi mai de dimineaţă. 

Au ei ceva de gând şi bine ar fi să mă prindă cât mai departe de aci, 
deoarece au ei în gând! Poate să fie numai bluff! 

Azinoapte am visat că eram la Odessa. 

Se vede că e efectul unei căpăţâni de usturoi ce am mâncat cu multă 
poftă ca o cerinţă a corpului contra probabilității de molipsire a mediului. 

Aseară pe o vreme transparentă am văzut cât de frumoase şi poetice 
sunt împrejurimile Iaşului. Aşa ceva nu există la București, care are în juru- 
i monotănia câmpului. Aci alternează dealul cu valea, livada cu ograda, apa 
cu uscatul. 

E un peisaj (cred eu) ca în jurul oraşelor germane Heidelberg, 
Niiremberg, oraşele studenţilor, oraşele romantice, unde oamenii au ce 
vedea plimbându-se în mijlocul Naturii, nu cu tramvaiul sau taxiul, ci pe 
jos. De aceia Iașul e superior Bucureştilor din acest punct de vedere. 
Împrejurul lui numai vii: spre Cârligu, Munteni, Aroneanu, Cuza Vodă, 
Vânători... vii ȘI VII. 

/p.127,/ 

Azi s-a prezentat căpitanul învățător Rădulescu Ştefan. Stanciu nu 
a venit. 

Veni ordin că la 18 Iulie încep să plece trenurile de permisionari. 
Nu pot pleca odată Comandantul regimentului cu ajutorii şi numai 1 de 
batalion. 

Ceva ciudat: mi s-au îmbolnăvit ofiţerii: căpitanul Georgescu, 
sublocotenentul Chelcea, locotenentul Costache, căpitanul Constantin 
(bolnav de gălbenare), numai bietul Tomiuc e zdravăn. Şi eri a făcut o 
petrecere cu camarazii nemți, amici de pe poziţie. 

Îmi place gestul căpitanului Constantin - deși a venit ordin dela 
domnul general Calotescu să fie evacuat, totuși el a mai rămas 2-3 zile 
pentru că vede că nu are cine să-l înlocuiască. 

La masă la Stelică: minunat - ţuică, creer pan, un ghiveci 
naţional la „țiglă”. Apoi pui fript cu usturoi şi sarailie... (m-a costat pe 
urmă 470 lea). | 

Una bună: George Brătianu şi cu cumnata sa Ileana Sturza au venit 
pe front şi profesorul Brătianu a fost la Punctul Comandă „Brătianu 1” iar 

Ileana la „Ileana 1”. 

Detalii dela devastarea şcolii: 

La 18 Martie au venit nemţii: elevii au fost evacuaţi pe ziua 15 
martie. La 27 martie a plecat Directorul Cotoran Dumitru cu maşinile și 
nemții au început /p.128./ să care cu maşinile: unelte, mobiliere, paturi, 
pături, (Din 800 paturi nu mai există 20). Uzina au distrus-o, au luat piesele 
mai mari; le-au stricat nemţii şi apoi şi soldaţii noştri. 

Au rămas nişte amărâţi să păzească: Baondă Gheorghe, Anton 
Ecaterina şi Ana... (sufragioaica), Lisaveta Lică. Ca să păzească (cum sună 
dovada dată de director): „Toată averea şcolii”! Ciudat că n-a rămas nimic 
neevacuat din mobilierul Directorului. 

Nemţii au cărat cu mașinile: 1/ 2 vagon fasole; 1/ 2 grâu; orz 1/2 
vag.; 1/ 2 vagon porumb. 

Am mâncat cu poftă, am mâncat mult şi mi-e greu! De remarcat este 
că generalul Calotescu nu s-a dat la mine şi nici n-a făcut vre-o aluzie la 
„Chestia” cu raportul tare... L-a chemat numai pe căpitanul doctor Dron, la 
raport şi-au discutat dând explicaţii... el dece nu se poate face! 

Am jucat table cu domnul general Dumitrescu. Mai erau invitaţi la 
masă: maior Chercea, căpitan Bobancu, maior Mişu Vasilescu şi căpitanul 
doctor (? ) de pe la ambulanţă. 

Se zice că pentru mâine angloamericanii au anunțat o bombardare 
masivă a căilor noastre ferate... 

Seara am stabilit cu căpitanul Aurică Ştefănescu să intre regimentul 
la lucru mâine seară şi duminecă, să fie repaus. 

A venit ordin să dăm drumul oamenilor în concediu. 

/p.129./ 


Duminecă, 16 Iulie. 

E ora 9 şi Stanciu încă nu a venit. 

Am fost puţin pela companii şi apoi la cei cari au adunat broşurile 
asvârlite „Creşterea păsărilor”, „Creșterea porcilor” etc. şi pe care le-am 
distribuit la companii. 

Veni băeţii: căpitanii Tomiuc şi Rădulescu pela mine. Tomiuc e 
încântat că pleacă 18 zile acasă în Seria 1 (la 19 Iulie). 

Rar trage artileria noastră. Nu s-a mai auzit avioane multe azi şi de 
asta mi-e teamă să nu facă vre-o drăcie rușii... și Stanciu ăsta nu mai vine! 

Ce ciudat se înlănţuie împrejurările pentru mine. 

Mă uit la Brigadă: o formaţie a nemților are = 1 Colonel., 1 căpitan 

și | sublocotenent precum și vre-o 15 oameni și o mașină... Şi eu am 
comandant de companie sublocotenent de rezervă. 

Azi nu prea au umblat avioane inamice... şi nici cele „cucuvea” nu 
au apărut la orele 21-21.30... 

Seara domnul general Dumitrescu îmi propuse să caut | ofițer, 1 
subofițer şi l ostaş pentru serviciul de informaţii. Ofiţerul - 1 militar, 
subofiţerul 1/ 2 militar și ostaşul 1/ 4 militar... Se vor găsi oare? 

Ora 23.45. Mă chemă la telefon colonelul Stanciu, sosit în lași. Am 
vorbit cu el cu multă plăcere, dar nu prea am înţeles pentru că-mi cra somn. 

/p.130./ 


Luni. 17 lulie. 

De dimineaţă la 5 mă sculă Anti Aeriana trăgând după 2 avioane 
ruse. 

„„„Aşa dar, dacă am noroc, voi pleca şi eu în concediu! 

Pela 6 fusei la Divizie de mai vorbii cu Marin şi cu acest prilej mă 
asigură că întradevăr sunt propus la „Crucea de fier”. Imi spuse Căpitanul 
Râmmer! 

Ora 10. Îl aştept pe „leu” (se pare că aceasta era porecla 
colonelului Stanciu sub care era cunoscut de subalterni n.n.) să-i predau 
Comanda. Cu cinste mi-a lăsat-o, cu cinste 1-0 predau. 

Am pus să-mi împacheteze bagajul pentru a fi gata de mişcare în tot 
momentul. 

Observ că „mântuirea” mea a venit exact la 40 zile de lupte - plus 
cele dela Balasnovici. Deci n-am stat degeaba pe front! 

Spun soldaţii veniţi din interior că la 3 iulie în gara Pătroaia a fost 
prăpăd din cauza mitralierii unui tren de pasageri de către 7 avioane 
americane. Ce inimă vor îi având ticăloşii, câinii aceștia să atace populaţia 
civilă?... 

Veni un soldat din Şuici, Olteanu M. Ion, contingentul 1934, care 
are 5 copii, are fiu la noi şi telefonai să-i dea drumul. 

Făcui constatarea neplăcută că în casa Doamnei Zoe G. Mărgescu 
sunt foarte multe ploşniţi, mărunte şi leșinate (/eșinate de foame, agresive, 
probabil atacând și pe autor n.n.)! Boala Moldovei, Basarabiei şi Nistriei. 
Sunt mici, deci băştinași ai casei, nu importuri. 

Ora 15. Aştept (cu răbdare), pe Stanciu, care vine fără grabă! La 11 
mi-a telefonat Stelică că l-a oprit acolo la masă şi se vede că au întins-o!... 
Și eu vreau să plec mâine să câştig o zi... 

Dar, halbat! Mult a fost, puţin a rămas! 

Mă dor azi şi genunchii: afară e ceaţă și vânt. 

/p.131./ 

Doamna Colonel Stanciu, Com. Săcălaş, Jud. Timiș-Torontal (str. 
VI, no 551...) un tâmplar de mobilă (de preferat cel care a lucrat la troiță) 
pentru a repara mobila. 

Ora 17.30 Enfin”! A venit cu maşina. l-am predat şi am mai stat de 
vorbă și la ora 18.30 am plecat ca din pușcă pentru că sublocotenentul 
Popescu îmi comunicase că generalul Dumitrescu spusese că îmi dă 
comanda Batalionului III...! Idiotul acesta a uitat şi gradul şi slujba mea. 
Aceasta numai pentru că ştia că eu „trebue” să plec! O să îi păstrez o 
frumoasă amintire acestui sadic care îşi permite - chiar în glumă - așa 
glume!... Şi cum eu ştiu că milităria este un vast câmp de sburdă pentru 
imbecilii, inculţii şi nebunii iresponsabili m-am grăbit să mă sustrag 
năsbâtiilor lui, căci „un nebun aruncă o piatră și o mie de savanți nu pot s- 
O scoată”. 

La Centru ajunsei cu bine: am luat masa şi-am mai stat de vorbă cu 
băeţii: Stelică, Enescu, locotenentul Dan veterinarul etc. Noutăţi mai 
niciuna, decât că Nicuşor, pe care l-am luat coadă şi ajutor - mi-a uitat o 
lădiţă cu lucruri, a stat toată noaptea acolo fără să se dea cineva la ea! Și a 
găsit-o. 

Stelică mi-a înmânat „Coroana României cu gradul de ofiţer” 
(„Coroana României” medalie n.n.). 

10.132 


Marţi, 18 Iulie. 

Am pornit bine dar la ora 4 m-am deşteptat, deși îmi propusesem să 
fac: la grossa mattinna!0! 

Îmi veni maşina pentru a merge la cuscră-meu la Mogoșești să-i duc 
aparatul de radio şi banu. 

Împachetai cărţile etc. 

Apoi am fost la Divizie unde tocmai vorbea Ionescu Marin în 
privinţa mea. Spunea că a vorbit cu colonelul Zamfirescu la București în 
privinţa încadrării mele la ,, Partea Sedentară” sau oriunde va fi mai bine. 
Aşa că trebue să mă prezint imediat la Serviciul Intern la Marele Stat Major 


cât mai repede pentru a nu mă vedea azvârlit cine ştie unde în urma 


” Lb. Franceză — „În sfârşit!”. 
19 Lb. Italiană — „dimineaţă mare” - să doarmă până târziu. 

disponibilităţii mele neaşteptate. 

Ora 11.30. Trecui prin Dancaș apoi Dumbrava. Frumos, câmpul 
plin, verde, mozaic plăcut. Cei de la Sărata lucrează la pietruit drumul. Stau 
în pădurea Dumbravei un tanc şi o cisternă blindată germană. 

Ora 12.30 ajunsei la Mogoşeşti: în drum întâlnii pe Tărăboi cel 
tânăr şi cu el venii la cuscru cel bătrân. 

Am multă neplăcere cu cuscru cel tânăr pentru că nu vrea să 
primească banii pe ce s-a vândut. În loc să zică mersi că i-am scăpat de 
prăpăd ce brumă mai rămăsese (părăsite de tatăl său), acum are aerul că-mi 
face imputări (reproșuri n.n.) că i-am dat prea eftin. Par-că eu eram obligat 
să mă fac negustorul lui... 

La ora 15 am plecat la Iaşi şi la cuscru Costin. Ne-a apucat o ploaie 
torențială. 

În laşi am scos fotografiile şi apoi am luat o îngheţată. La întoarcere 
am /p.133./ trimis aparatul radio şi cele 2 acumulatoare. 

Auzii una grozavă din care generalul Stoenescu e ca un om mic şi 
sub cerinţele gradului și funcţiei lui. 

A luat ordinul „Miha: Viteazu”, deşi el nu poate să o primească 
pentru că nu a făcut niciun act personal de vitejie în faţa inamicului, aşa 
cum prescrie Statutul. Ce a făcut el? A stat la observator și s-a dus cel mult 
la Punctul de Comandă al regimentului. Unde e bravura personală în faţa 
inamicului ? 

În schimb comandanții de Divizie, cel de Brigadă şi de Regiment 
nu au primit nimic. 

În schimb, şeful lui de Stat Major, Colonelul Verdeş a primit 
„Steaua României în grad de comandor” deşi nu a fost la un Punct de 
Comandă sau la o inspecţie. Dar şeful de Stat Major al Diviziei 3, colonelul 
Ionescu Marin, care a fost la Punctul de Comandă al Regimentului nu a 
primit nimic 

Dar răzbunarea (gafa) a venit prompt când era la masă, după ce a 
primit „Mihai Viteazu”, generalul Stoenescu s-a adresat Mareșalului că el 
e de părere că acest ordin să fie dat numai celor cari au săvârşit un număr 
de acţiuni de vitejie... La care Mareșalul a replicat:... „Păi, acum îmi spui 
asta...?” Ela răspuns: „Mie mi s-a oferit acest ordin nu l-am cerut eu! ”... 
ca şi cum nu /p.134./ ştie toată lumea că el doar asta aştepta! Acum peste 
câtva timp bravura lui se va sfârşi rapid şi se va duce la București să-și 
plimbe morga (înfumurarea n.n.), monoclu şi decorația. 

De câtva timp ofiţerii sunt puși la ordinar, adică se dă alimentele 
pentru pregătire la popotă. 

Când venii dela Iași, Marinescu îmi spuse că i s-a spus dela Divizie 
că Marele Stat Major ar fi comunicat că am fost încadrat la „unde am mai 
fost” (propagandă?). Cred că în urma intervenţiei domnului Gheaţă. 

Plouă mereu şi e bine contra avioanelor. 


Miercuri, 19 Iulie 1944. 

Ziua plecării spre Piteşti, nevastă, copii, linişte... 

Azinoapte a plouat şi acum iarăși burniţează solid încât avem o 
garanţie în plus că o să mergem liniștiți cu trenul. 

Trenul „permisionarilor” va pleca la ora 12 fără 5 din Iaşi. 

Am primit o scrisoare de la Mişu Naca în care mă întreabă unde să 
fiu mutat. Ce bine este când ai asemenea legături. 

La ora 9 plecai din Valea Adâncă în mașină, împreună cu Stelică 
Marinescu. Băiat politicos, dar nu sincer. E un om care ţine strictă socoteală 
de interesul lui /p.135./ şi îşi dozează parcimonios (cu zgârcenie n.n.) 
afecțiunea. Nu se dă! Se împrumută numai. Acum e al lui Calotescu şi 
Stanciu... 

Totuşi sunt buni oamenii de acest soi, pentru că relaţiile cu ei sunt 
mai uşoare decât cu cei proşti şi bădărani, dar sinceri... 

Ora 11.15. Sunt în tren şi afară plouă ca toamna. Am acum la 
plecare 9 pachete cu cărți mai ales şi cu bagaje de ale mele. Când am venit 
cu vagonul nu se cunoştea, dar acum e greu. Ce m-aş fi făcut eu dacă 
mergeam cu trenul personal. 

Cu toată ploaia pela ora 9.30 totuşi un avion al lor, trecu şi trase 
antiaeriana. 

Prin jurul gării e prăpăd: în gară însă puţine stricăciuni. Într-un loc 
se văd o mulţime de tuburi de Anti Acriană calibrul 22 arse, rupte: se vede 
că atunci au izbit un vagon de muniții. 

Se spune că Divizia S-a ne va schimba, dar - după capul lui 
Stoenescu - va rămâne în poziţie un regiment din Divizie (sigur că 
Regimentul 4 Dorobanţi), artileria și apărarea Anti Car a Diviziei... toţi 
sunt fierţi! 

Văd un tren german în gară în care se îmbarcă trupe, mașini, 
tunuri... Pleacă - zice-se - în Germania. La fel se vorbeşte că pleacă de aici 
70% din efective şi ajungem doar 30% aşa că - dacă o fi adevărat - am 
muclit-o rău! 

Văd vagoane de uzină grele, puternice pentru transportat piese 
grele, lungi. Au /p.136./ rampa cu frâna de se pliază... 

Luptele se dau acum între Tarnopol şi Kovel; la vest de Tarnopol şi 
vest de Kuţk. 

În Normandia se dau lupte mari la Saint-Lo. Americanii și englezii 
au pierderi mari- 50% efective. Scriu germanii că au aruncat în lupte 35 
Divizii de infanterie şi blindate, dar n- au reuşit să cucerească spaţii 
suficient pentru o comodă desfăşurare a operaţiilor. 

Germanii au început să bată cu V.1. şi regiunile invadate. 

Când a tras trenul la peron în laşi s-a urcat maiorul doctor Căprescu 
şi sublocotenent Chelaru. Am plecat exact la 12 şi 5. 

Pe drum, Chelcea mi-a spus povestea sergentului Valentin, 
georgianul care i-a păzit 3 zile (pe el şi pe Damir) şi a locotenentului rus 
elegant şi tânăr, care surprins, a aruncat cu grenada asigurată şi căruia 
soldatul i-a azvârlit grenada și i-a sdrobit capul. Puţea a tescovină. Avea 
fotografia nevestii şi a copilului. 

La cota 159 erau rușii. Damir a pierdut un pluton acolo. Chelcea a 
pus stăpânire pe cotă în ziua de 8 lunie, dar n-a putut-o stăpâni decât 2 ore. 
Atunci s-a oprit şi atacul. 

Deasemenea prizonierul rus care s-a predat cu arma de gât, grenada 
în dreapta și pâinea la subţioare, spunea că e sigur că noi vom învinge... 

/p.137./ 

Un adăpost unde au fost femei (telefoniste), mărgele, fuste, etc. Şi- 
au făcut băeții chiloţi, au mărgele. 

Ora 15.20. În gara Crasna. Trenul “merge punctual: nu e nici 
înghesuială. Pe aci nu mai plouă: e un nor dar tinde spre senin. Am mâncat 
din puiul, muşchiul dat dela popota din Valea Adâncă. Cât mă va costa nu 
vorbim. Am luat dela popotă vre-o 5-6 |. vin şi am plătit 13 |. majoritatea 
vin de Cotnari cu 240 lei litru... Aşa e când nu controlezi. Înghiţi, plăteşti 
ŞI taci... 

Ora 16.50. Am plecat din Bârlad. Pe aci e aproape senin. 

Mereu trenuri cu nemți care pleacă. 

Ora 17.30. Suntem în staţia Brăteana şi avem întârziere o oră. 
Înainte până la Tecuci- toate staţiile blocate de trenuri germane. 

Ora 18.40. Plecăm din Berheci. Revăd locurile pe unde am trecut în 
1917 (27 ans). tânăr ostaş, Staţionarea în lunca Berheciului. 

19.25. Plecăm în Frunzeasca. Începu să se însereze. 

20.40. În Tecuci, lume multă. Un tren german cu tancuri trece spre 

nord, alţii merg spre sud, aşa că nu mai înţeleg ce e cu cadrilul acesta. 
20.55. Plecăm spre Barboși. 
Pela ora 21 am închis obloanele și m-am culcat. Am mare poftă de 
somn căci mă simt epuizat. 
/p.138./ 


Joi, 20 Iulie. 
Sf. Ilie. Am deschis ochii la Buzău la ora 5 fără 1/ 4. Zi cam 
acoperită și pe câmp secerat şi snopi strânşi. Porumbi buni. 


Ora 6: Am sosit la Mizil unde va trebui să aşteptăm un alt tren care 
merge spre Ardeal. 

Ora 07.05. Am plecat: ni s-au atașat 2 vagoane de ţigani aduși din 
Transnistria, care au fost la Borcea. 

Ora 9. La Ploiești. Pe drum - o nenorocire cu gropile bombelor şi 
distrugerile făcute de gangsteri. În gara şi triajul Ploieşti prăpăd. La Brazi 
o baterie Anti Aeriană germană pe vagoane. Germanii vor, dar nu 
împiedică pe briganzii aerului să-şi facă de cap. 

12.25. În gara Săbăreni venind pe linia de racord. 

Ora 15.35. În Pătroaia, unde la 6 iulie a fost mitraliat un tren. 

Încet, încet, cu o întârziere relativ mică ne apropiem de casă... 

Stau de vorbă cu ţiganii care se întorc. Spun că acum se apucă de 
treabă, se fixează şi fac armată. Zic ei aşa... 

Avem un tren lung; cel puţin 40 vagoane. 

Ora 18 fără un sfert - am ajuns în Piteşti. Am văzut rezultatul 
bombardamentelor la Bănănăi și Prundu. Oamenii serbează pe Sf. Ilie. 

Am cerut o căruţă dela regiment şi-am trimis bagajul iar eu cu 
bastonul în mână am plecat în inspecţie... ca pe front! Case distruse: ca pe 
la Odesa și Ţarutino! 

M-am dus să iau o îngheţată la Borănescu și aci m-am întâlnit cu 
nevasta lui Nicu, Elvira. 

/p.139./ 

Am plecat spre casă pe bulevard: casele lui Gheorghe Podoleanu 
distruse: bombă în capul străzii Purcăneanu, Rahovei etc. Acasă am dat de 
moșu Gheorghiţoiu, care mi-a spus cum s-a petrecut (bombardamentul). 

Am fost pela tanti, apoi la Costică unde am și mâncat. Casa are 
ferestrele sparte şi ţigla, noroc cu Henrik care a acoperit repede casa. 

Vineri, 21 iulie 1944 în Piteşti. 

După ce am dormit bine şi fără grijă de avioane m-am sculat la ora 
5 conform deprinderi. 

Am fost la gară pentru bilete grație trăsurii lui Zissu dela 
Comenduire, care era îngrijorat pentru că se spusese la radio că puternice 
forţe aeriene sunt deasupra Croaţiei şi Muntenegrului. 

Apoi am fost la Divizie unde am vorbit cu Druc, colonelul Păunescu 
și cu locotenent colonel Vasiliu. 

În oraș m-a acătat maiorul Mitică Teodoreanu, căpitanul Rodoş, etc. 

Mi-am cusut panglicile pentru decoraţii. 

Am venit acasă şi am mâncat în galop, iar la 13.45 în gară unde am 
avut noroc să iau un bilet la autobuz. 

Citesc că Hitler a fost rănit într-un atentat. 

Ora 14.30. Plecat la Dedulești prin Curtea de Argeş, ora 15.45 la 
Curtea de Argeş; aci cumpărai bomboane pentru copii şi luai și eu o 
îngheţată... „la botu calului”!!. Lux, uşurinţă, vorbe late la localnici şi la 





refugiaţi, mai ales refugiate. Se lucrează intens /p.140./ la refacerea 


drumurilor. Lucrează femei, premilitari şi civili cari probabil îşi execută 
prestaţia în natură. 

În Curtea de Argeş am întârziat 1/ 2 ora pentru că o călătoare - 
funcționară la Râmnicu Vâlcea - nu vrea să se coboare din maşină. Deşi nu 
avea bilet scos. Loc era dar numai pentru stat în picioare și şoferul nu vrea 
asta; nu avea cauciucurile bune. 

Șoseaua dela Tigveni la Vărzaru este în refacere: lucrează și armata. 

La ora 16.10 am ajuns la ţintă: m-a întâmpinat fiul meu, apoi fie- 
mea și apoi tata socru și apoi şi doctorul Okul. 

Curtea suprapopulată, aci doamna doctor Maria Stroescu cu mama 
sa doamna Lerescu. 

La Gica e Tomache cu Fotica. 


Sâmbătă, 22 iulie 1944. 
Sculat târziu. Pela 10 a început să treacă cârduri, cârduri de avioane 


dela nord spre sud venind dela Ploeşti. 
Intâi se anunţase la radio că sunt multe avioane deasupra 


Muntenegrului, Croaţiei etc. 
Au trecut pe aci cam 4-500 avioane. 


!! La botul calului = în picioare n.n. 

Eram cu Okul, nevasta, fata pe la noi pe hotar. Frică grozavă şi pe 
Nelly şi Lica. 

După masă am fost cu Cornel şi Okul pela râu. 

/p.141./ 


Duminecă. 23 Iulie 1944. 
Am dormit târziu şi când m-am sculat am fost prin ogradă cu 


Vetuţa. Am un fân splendid din jos de pădure. Deasemenea secară ŞI grâu. 
Am fost şi pela Mişu care a venit azidimineaţă şi îmi spuse că sunt 
dat la „, Sectorul de Etape” (aprovizionare n.n.) din Dobrogea. 
După masă iar somn şi iar plimbare. 
Seara la radio la Mişu având și plăcerea să beau bere rece. 


Luni, 24 Iulie. 
A fost Okul pela mine pentru a mă întreba dacă să se ducă sau nu la 


Arad, unde un cunoscut — Bondarenco - îi oferă o situație ca chimist la 
întreprindere „Vataprod” de fabricat alimente vitaminate pentru armată. 
Sigur că trebue să plece fiind avantajos pentru el. 

După masă am fost cu el şi Cornel prin cătuna Lumini şi sub 
Glăinan. E o vară exuberantă. 


Marti, 25 iulie. 
Observ cu groază cum se reduce numărul zilelor. 
De dimineaţă umblai la stupi împreună cu putoarea de stupar. 
E o jale. 
/p.142./ 


Miercuri, 26 Iulie. 

Mereu avioane străine trec noaptea. Mă uit pe îndelete la stupi și 
mă gândesc cât aş putea câștiga dacă m-aș putea ocupa cum trebue de ei. 

Stupii s-au stricat, au putrezit și stuparul meu - un tâmpit şi un leneș, 
nu s-a ocupat deloc de ei. Nu i-a curăţit nici aranjat. 


Joi, 27 lulie. 
Aseară a venit Nicu dela Piteşti şi-mi aduse un ordin ca să mă 


prezint imediat la „Garoafa” Tecuci - fusei mutat la acest comandament... 
Ce dracu o mai fi această întorsătură? 
Cred că este repartiţia făcută de Ministerul Apărării Naţionale 

Direcţiei Personalului, fără să mai ia avizul Marelui Stat Major. 

Vrusei să vorbesc cu Marele Stat Major dar era alarmă la Bucureşti 
șI nu putui să prind legătura. 

Pentru aceasta plecai pe jos peste Glăman la Morăreşti, trecând prin 
locuri ca din Paradis. E o natură așa de frumoasă pe aici încât e imposibil 
să nu fie deschisă staţie climaterică... Dacă se va găsi cineva cu iniţiativă 
în acest sens. 

La Morăreşti este un oficiu al Societăţii Telefoanelor, cu oficiantă 
o țărancă din Deduleşti la care am observat tot dezechilibrul produs de 
situaţia aceasta, de țăran angajat (pe cei 7000 lei pe lună)... 

La întoarcere venii cu docarul trimis de soacră-mea amabilă ca 
întotdeauna. Socru-meu însă este mai rece, probabil pentru că i-a trimis 
soacră-mea nemulţumirea ce /p.143./ am contra lui pentru că n-a dat la timp 
loturile de casă. Dacă dădea, aveam şi eu o căsuță unde îmi adăposteam - 
în casa mea - nevasta şi copiii şi nu erau la cheremul lui socru-meu sau la 
pandaliile menopauzei soacră-mii. Azi nu am unde să-mi adăpostesc 
cărțile, mobila, pianul etc. 

După masă somn. După o masă foarte bună pregătită de cumnată- 
mea Lica, care credincioasă legământului cu Ionel a venit aci la familia 
logodnicului. Mai rar astăzi asemenea fete... Rara avis (atină - „pasăre 
rară” n.n.)... 


Vineri, 28 lulie 1944. 

ȘI azinoapte a fost vânzoleală de avioane. 

Eri a fost bombardat Braşovul şi Sibiul. Azi dela ora 8 s-a dat 
alarma la Bucureşti și am auzit bubuitul motoarelor păsărilor de fier 
blestemate... 

Ce au bestiile asta cu noi? Nu știu pentru ce luptăm noi? 

Mă ocup cu stupii numai dimineaţa şi după masa târziu. 

Azi după masă am făcut bac în Topolog cu fiul meu Cornel: o bae 
minunată care mi-a amintit din cele făcute acum un an la Odesa... 
Quantum mutatis ab illo (limba latină —,câr de mult m-am schimbat” 
n.n.) | 

Veni la mine soldatul Sturzeanu, contingent 1931 din Compania 7, 
ca să-i mai dau un concediu... Dacă ar ști că și eu sunt „pe creangă”. Dar 
dacă mi-l ia pe Henrich nu e exclus ca să-l iau ordonanţă la Piteşti. 

/p.144./ 

Mai aranjai stupii. 
După masă cu Cornel şi Okul la gârlă, unde Okul a scăpat pe scocul 
morii căzând din cascadă în cascadă fără mari prejudicii. 


Duminecă, 30 Iulie. 

Se apropie plecarea mea. 

Marţi plec de aici şi lunea cealaltă mă voi prezenta la noul Serviciu. 

Azi umblând la stupi m-au muşcat albinele în mod scandalos. Mi 
s-au umflat mâinile. 

Distracţie la ţară pentru unii: joacă baccara şi pocker (jocuri de 
societate, n.n.). 


Luni, 3] Iulie. 
Cald. Se cunoaște că albinele mele stau ciucure la urdină. 
Mi-am comandat locuri la autobuz. 

Am făcut încă o baie în Topolog, pe vad. 

Mă întâlnii cu căpitanul Ionică Popescu şi îmi spuse că M.V. 
„Garoafa” este Armata 3-a cu generalul Racoviţă. 

Mai îmi spuse că Stalin ar fi decorat cu un ordin înalt pe generalul 
Avramescu Şi i-a mulţumit pentru modul cum s-a purtat în Crimeia... Nu e 
exclus, ca mijloc de propagandă. 

Mai spuse că germanii au început să plece şi de pe acolo cam cu tot 
(până şi cu mobila ce au furat!) şi că au de gând să monteze o lovitură în 
stil mare contra rușilor. 

Faptul este că rușii sunt acum aproape de granița Germaniei şi la 90 
km. de Warşovia, iar de „lovituri extraordinare” sunt sătul! Dela /p.145./ 
Don şi până aici! 

Ce va fi vom vedea! 

In orice caz bine nu ne aşteaptă! Cică din condiţiile de pace ale 
Rusiei: să le plătim 130 miliarde ruble, iar ca garanţie să le dăm Moldova. 
Apoi să le dăm „ostateci” designați (numiți, desemnați n.n.) de ei nominal: 
cred că sunt şi eu printre ei! Deasemenea câte un milion de lucrători anual 
(pentru refacerea Rusiei)... 

Deci... trebue să ne batem până la moarte! 


Marti, 1 august. 
Azi plec la Pitești. Sculat pe ploaie: a plouat dela miezul nopții 


ca iarna. 

La ora 7.30 în staţie la autobuz. A venit la ora 8.40 şi nu avea loc 
pentru mine. Am renunţat pentru că nu puteam lăsa pe doctorul Okul și pe 
finu Lixandru cu care pornisem la drum. 

Am aşteptat până la ora 10.30 când a venit un mare autocamion al 
Uzinelor de fier dela Hunedoara care transporta o cazemată de beton la 
București. 

Dar ghinion! Când urca panta la Olaru un cauciuc s-a spart şi am 
pus-o de mămăligă până la ora 11 pe o ploaie destul de puternică. Noroc că 
eu stau în cabină, dar Tolea e sus în camion. 

Am sosit la ora 13 în Piteşti. 

Aci am găsit uşa închisă şi pe Heinrich plecat: am crezut că l-a luat 
și pleacă cu detaşamentul de marș (batalionul de marș) astăzi la ora 18.30. 

Dar a venit şi eu am fost la /p.146./ unchiu Costică și la Costică 
frate-meu unde am mâncat. 

Apoi am fost la Cerc cu finu și apoi la Regimentul 4 Dorobanți. 

Aci văzui că se ridică troiţa şi apoi stătui de vorbă cu Lilea şi cu 
Lupea. 

Vorbii şi cu Bebe care-mi spuse că Puiu e bolnav de tuberculoză la 
Spitalul Z. 1. No. 306 la Pantelimon. 

Seara am fost la „Berbec” cu Okul şi am mâncat: 500 lei 2 fripturi 
şi 4 ţapl. 

Noaptea linişte. 


Miercuri, 2 august. 


Azi e o zi importantă pentru că se hotăreşte dacă Turcia intră sau nu 
în război. Lupescu mi-a spus că la Florica, eri a fost examinare de situaţie. 

La 5.15 am plecat la București cu un autocamion german. 

Acum se lucrează şoseaua foarte solid. La ora 7 eram în Titu. 

Când am plecat din Piteşti era un banc gros de nori şi ceaţă; apoi s- 
au ridicat şi un soare generos face să se prevadă vizita gangsterilor aerieni. 

8. Satul Traian (Chitila) - iar s-a înnorat. 

Bucureşti: este sfărâmat! Griviţa e nenorocită! 

La gară e doctor Georgescu Adrian pentru comanda de filme. 

Isopan F.!? 10 buc = 3130. 

Cu metru. Isopan F. = 192 (lei n.n.) pe metru. 

Cumpărai şi o presă faguri cu 4.700 lei. 

/p.147./ 


"2 Isopan - izolaţie, termen specific. 

Ajunsei la Secţia I, la ora 10.30 şi nu permite accesul până la ora 
11.30. De aceia mă dusei în Cimitirul Bellu și admirai Valea Plângerii. 

La 11.30 mă dusei pela Mișu, apoi la Mincu şi aflai că nu este o 
luxare ci am fost dat de ei - având în vedere că sunt mulţi colonei noi care 
urmează la comandă - la Comandamentul Central al Etapelor la Tecuci. 
Suntem 16 locotenenţi colonei în situaţia asta. 

Am mâncat într-o crâşmă, chiar vis-a-vis de Bellu, o friptură (200 
lei), 2 ţapi şi 1/ 2 kgr. struguri. De plată: 346 lei. 

De aci m-am dus la Cristina, am vorbit şi cu domnul doctor lonescu. 
Are Cristina un băețaș foarte drăguţ (Dragoș) cu ochi căprui şi o guriţă 
mică... 

Venii pe jos pe Basarab şi văzui groaznicele distrugeri făcute de 
bombardamentele anglo-americane. 

Fusei pela Ghiaţă. Îmi spuse că azi turcii au trecut de partea 
englezilor şi flota anglo-americană a intrat în Dardanele şi Bosfor. Aviația 
germană masată în hipoteza (ipoteza n.n.) aceasta, a încins o luptă grozavă 
cu vasele. 

În plus: la Sofia se duc lupte pe străzi între comuniştii bulgari şi 
trupele germane... 

Dacă va fi adevărat, apoi e mare bucluc cu noi. Cine vine aci? Cine 
ne ocroteşte de bolşevici... 

/p.148./ 

Azi cumpărai o presă Rietsche 42x27 cu 4.700 lei: o ocazie 
nesperată, care va permite câștigul de bani făcând faguri altora. 

În tren constatai că nemţii au luat cu japca în armata lor şi români 
din Bucovina. Unul îmi spuse că o să dezerteze. 


Joi. 3 august. 
Azinoapte am ajuns la ora 1 în Piteşti, într-un tren tixit cu oameni. 


Erau și pe acoperiş. 
Acasă, unde am venit destul de greu din cauza presei de faguri, luată 
cu 4.700 lei (42x27) am găsit pe Okul. 
Am fost pela liceu să-l înscriu pe Cornel şi nu am găsit deschis. 
Cumpărai multe lucruri pentru Nelly şi Irina şi le trimesei prin Okul. 
Dar Okul n-a plecat căci autobuzul C.F.R. s-a stricat. 
La prânz veni Costin cu Mărioara. 

Vineri, 4 august. 
Am plecat la Țiţești să vedem pe tanti Ecaterina, la ora 5.30 la 


autobuzul din piață. 

La Ţiţeşti, tanti plânse când ne văzu. 

Am fost la „Mănăstire”. E scris undeva că e construită în 1788. 

Popa ca să sperie pe cei care se iscălesc pe ziduri a pus un aviz în 
care aminteşte proverbul latin: 

„Nomen stultia omnia mobilis et imobilis”...dar dacă amatorul nu 
ştie latineşte...?!15 

/p.149./ 

M-am înapoiat la Piteşti cu trenul de 14. Când eram la Ţiţeşti se 
dăduse alarma dar n-am văzut avioane... 

Am mai aranjat cărţile... mai mult am citit. 


Sâmbătă, 5 Aug. 

Plouă grozav. Mâncai la Costică şi citii în pod sub pretext că aranjez 
cărţile. 

Am fost la liceul de fete (Jiceu/ de fete, în prezent „Colegiul 
Naţional Zinca Golescu "-Pitești n.n.) şi am înscris pe Irina şi la cofetărie 
de am mâncat o îngheţată. 


Duminecă, 6 Aug. 
Am plecat azinoapte la ora 2 1/2 şi la Chitila am luat personalul la 


8 1/ 2. Am întâlnit pe fostul meu adjutant sublocotenent Dumitrescu 
(Batalionul III ) care se înapoiază la regiment. 

La ora 10.30-11.30 alarmă când eram la Brazi. Am fost împinși 
înapoi şi am stat într-o pădure. Avioanele au trecut mai pela sud. 

Încet, încet, am trecut de Ploești care e distrus; de Buzău unde viaţa 
șI aspectul e normal ca și la Râmnicu Sărat și Focșani. Aici întâlnii pe 
maiorul Oțel. 

Din Mărăşeşti am plecat la ora 18. Un tren german de artilerie şi 
„orga lui Hitler” pleca spre Germania /p.150./ 

Curând mă voi găsi la „Garoafa” - Comandamentul General al 
Etapelor - şi voi vedea ce destinaţie mi se va da. Neprevăzutul are farmecul 
lu, numai că trebue să fii... prevenit! 

Ora 16.35. Am aterizat la Tecuci. Aci nicio trăsură. Mi s-a trimis o 


5 Limba latină - numele proştilor pe toate gardurile. 

maşină dela „Corvin” și am dormit dus de şoferul maşinii, la gazda lui. 
Lăudase camera ca foarte curată şi colcăiau păduchii de lemn. Seara pela 
22.30 un avion inamic a lansat o bombă luminoasă deasupra aerodromului. 


Luni. 7 August. 


Prezentat la „Corvin” fostul „Garoafa”. Şefii mei direcţi - general 
divizie Stavrat Olimpiu, şef Stat Major generalul Mosiu Gherghe, subşef 
Stat Major colonel Botezatu Vasile. 

Şeful aviaţiei maior Borici Ion. 

Secţia | Organizare Mobilă - locotenent colonel Popescu Nicolae, 
căpitan Liviu Axente. Secția III - maior Ioniţă Nicolae. Şeful Secţiei de 
Intendenţă, colonelul de Intendenţă Pavelescu Nicu. 

Am observat că în Tecuci tipul de femei e foarte frumos, armonios. 

Sunt repartizat la Tulcea ca „Comandant al Centrului de Exploatare 
Tulcea”. 

Am şi șansa ca la Comandamentul Etapelor No. 2 la Brăila să am 
şef de stat major (pe It.col. Victor Dogaru - în jurnal este tăiat numele n.n.). 

M-am plimbat puţin prin piaţă și oraș apoi am luat o gustare solidă 
la popotă apreciind în mod deosebit pepenii „de turchestan”. 

La ora 15.30 am plecat la Brăila, la Comandamentul Etapelor no. 2. 
Zăduf mare! Tren tixit. Soldaţi nemți în clasa I] şi II. Mereu trenuri cu 
germani care pleacă şi ne lasă singuri /p.151./ în faţa puhoiului rusesc... 

Am trecut pela Hanul Conache „Independenţa” care îmi amintesc 
vremuri trecute, frumoase, de pace... 

Ora 18 sunt la Barboşi coborât să aștept personalul care vine la ora 
21. Dar e speranţă să mă urc într-un tren sanitar. 

Ora 19. În Brăila. Imediat m-au dus la Comandamentul No. 2 de 
Etapă, unde am găsit pe Victor Dogaru, amabil dar căutând să marcheze 
„şefia”. 

Seara am mâncat la popota Comandamentului 2 Etapă şi am dormit 
la hotel „Spendid” - Costul cu 50% deci 320 lei! 


Marţi, 8 August. 
Azi ne-am întrunit toţi la Comandamentul Etapelor No. 2, în Radu 


Negru, unde mi s-au citit ordine. 

S-au prezentat: colonel Brătianu, cavalerist, cumnatul căpitanului 
Ionescu (dela C.M. Odesa), colonelul Petrulian, Regimentul Infanterie 
Calafat, locotenent colonel Daia Florea şi Selăgeanu. 

Dogaru ne-a dus şi am vizitat lăptăria lui; depozitul de furaje şi 
grajdurile vacilor; grădina de zarzavat, fabrica de perii. Interesant şi 
frumos. | 

Am luat masa la popotă, când ne-am prezentat şi domnului general 
Trincu Atanasie, Comandantul nostru actual. 

La ora 10 când eram în şedinţă au trecut avioane inamice spre nord, 
iar alarma s-a dat la Brăila, când avioanele erau deasupra... 

Azi ne-am mutat la Cercul Militar cu camera. 

Cu prilejul luptelor de azi au fost /p.152./ doborâte 2 avioane 
engleze şi | românesc pela Viziru. 

După masă dormii şi la 18 am avut o nouă întrunire. 

Seara la Cinematograf... 


Miercuri, 9 august. 
Nu ştiu de ce dar azinoapte nu am dormit deloc. Se prea poate ca 


creerul să se fi sălbătecit în aşa hal, încât - dus la cinema - să vibreze în 
mod neobişnuit... 

Se anunţă iar o zi caldă. Eri vaporul spre Tulcea a fost mitraliat. 

În ziare: anglo-americanii fac efort spre sud vest. În Italia sunt pela 
Florenţa. Ruşii sunt pela Varșovia și în Carpaţi, atacă pasul Tătarilor. 

Mi-aduc aminte de o greşeală gravă a generalului Trincu: eri, la 
masă spunea și ascultau toţi, că ar fi vorbit cu nu ştiu care general ncamţ 
(şef de Stat Major) care i-a spus că merge prost şi la vest și la est şi la sud... 
Așa ceva... Dacă ştii - nu le spul -. 

Azi la ora 11 ne prezentarăm de plecare domnului generalal Trincu. 
Ne ţinu și un discurs, accentuând asupra faptului că este cel cu ideea de a 
aduce ofiţeri activi de talia şi meritul nostru la Etape. 

Mi-am luat formele de plecare şi hotărîi să plec mâine dimineaţă cu 
autocamionul împreună cu colonelul Petrulian şi Florică Daia prin Bolgrad 


- Ismail. Aşa voi avea ocazia să mai revăd locurile de odinioară scumpe - 


amintirii mele. 

După masă mai scotocii prin /p.153./ librării și găsii la „Lâbel” pe 
„Regală” (strada n.n.) depozit de cărți franceze. 

Seara am fost la Cinema, la „Passalagua” (?), la filmul „Analfabetul 
dragostei”. La Tulcea cine știe dacă mai îmi va arde de așa ceva... 

Joi. 10 Aus. 


6.33. Plecaţi. 7.30 la Galaţi. Muncă intensă pentru fortificarea și 
refacerea drumurilor. Cald. Câmp bogat. Galaţii pustiu, bombardament. 
Anti Aeriana grea prăjeşte cerul. 

Traversarăm vertiginos: ora 7.50 eşim spre Reni. 

7.00. La Prut, totul paşnic. 

8.30. Popas în Reni. Curăţel. 

10.10. La Vulcănești. Mă întâlnii cu unul din oamenii lui Perju dela 
S.S. (Siguranţa Statului ?n.n). 


În liziera est de Vulcănești e un mormânt. Vis-a-vis altul- rămășițe 
rusești vechi. 

10.30 .Văd Bolgradul și lalpugul. 

8.40. În Bolgrad. Tragere direct la Sector (în casele lui Radionov). 
Periferia şi cazărmile sunt bine, Piaţa Sf. Nicolae aceiaș, numai că în partea 
de est a început să se formeze o vâlcea. Se vede şi un bloculeţ, în capul 
străzii principale. Casele curăţele, mai îngrijite ca odinioară. Ce vor mai fi 
făcând, ce s-o fi ales de fetele mele de odinioară? 

Ora 11.25 Alarmă Anti Aeriană. 

M-am întâlnit cu Alexandru Periteatco care este la S.S. în Bolgrad, 
camuflat în propagandist /p.154./ şi am dat împreună ocol orașului. 

Am fost pela casele unde am stat eu pela primărie unde am găsit 
primar pe căpitanul Sârbu, fost în 3 Vânători. Parcul din jurul bisericii 
frumos. 

Însă Bolgradul face impresia de părăsit. Mulţi au plecat din vreme. 

La restaurantul „Monte-Carlo” am găsit tot pe Ghiţă Vâlcov - ca 
acum 15 ani! 

Melancolică revedere! Ce a fost şi ce este acum! Tinerețe, lipsită de 
griji, pace... acum...?! 

Azinoapte rușii au bombardat Bolgradul: e zarvă și suflă un spirit 
războinic... 

Pe aici mai mult caucazieni şi cehoslovaci îmbrăcaţi nemţeşte. 

Străbătând o şosea foarte bună la ora 17.10 am ajuns la Ismail, un 
orăşel cu un centru minunat. În Cişmeaua Văruită este Armata 2-a cu 
generalul Dumitrescu. E cam excentrică poziţia şi fără comunicații ușoare. 

E jale în Ismail cu distrugerile făcute de ruşi-evrei la retragere: 
magazinele dela est de Episcopie (ale lui Rahman evreul) sunt distruse. 
Parcul este neglijat, totuşi este foarte frumos, deşi e infectat de soldați 

nemți. Au dispărut femeile elegante şi frumoase, acum sunt numai 
„plevuştele”. 

Este frumos că Prea Sfinţitul Episcop a rămas aci la postul său. Sunt 
curios dacă roşii vor bombarda oraşul așa cum au făcut la Bolgrad... 

113,155 

M-am plimbat prin parcuri: am mâncat o foarte bună îngheţată de 
caise şi seara am fost la un restaurant cu muzică. Am dormit împreună cu 
Florică Daia într-un pat, la o gazdă foarte curată. 


Vineri, 11 August. 

La 5.30 sculat şi m-am dus prin piață. Aci foarte multe rogojini și 
mai ales o specialitate a Ismailului - papuci de papură - eftini (cu 120-140 
lei). 

Multe fructe în piață ba şi un mic talcioc „a la Odesa”. 

La ora 7.15 am plecat cu vaporul „Ştefan cel Mare”. Am făcut o 
călătorie minunată pe mare, până la ora 9.15 când am ajuns la Tulcea. 

Imediat la Centru, unde nu se aștepta nimeni. Bietu moș maior 
Dumitru Vasilescu este topit. E bătrân, fără energie. Dus de nas de 
subalterni şi nevastă. 

Am luat masa la popotă şi apoi am căutat casă: am văzut camere 
între 3.500-6.000 lei Până se va găsi dorm la Cercul Militar. 

Tulcea e oraş tipic de provincie. Port cu viaţă orientală. 


Sâmbătă, 11 August. 
De dimineaţă la 7.30 alarmă... seacă. Bietu moş se gudură și se puse 


în lumină favorabilă numai să nu plece de aci. 

Am fost la Centrul Recrutare, la prefectul Nicolae Ghica; la primar 
avocat Țigan, la Direcţia Pescăriilor, etc. 

Am luat contact cam cu toţi capii de /p.156./ autorităţi. Masa la 
popotă am îmbunătăţit-o grozav. Mi-am cumpărat tacâm costându-mă 
800 lei. 

Cameră mai bună, mai eftină şi cu adăpost Anti Aerian mai bun ca 
la doamna Pietriș, Str. G-al Angelescu No. 4. n-am găsit, așa că m-am mutat 
la ea. 

Sunt călduri groaznice pe care le combat cu bragă rece (băutură 
răcoritoare acidulată n.n.). 

Am fost la „Monument” deasupra rău famatului anafor. 

M-am plimbat puţin prin oraş: femeile au un tip comun, cam 

oriental şi sunt prost îmbrăcate cele mai multe. Oraş tipic de provincie, 
levantin. E plin de praf. 


Duminecă. 13 Aug. 


Am dormit prost din cauza căldurii. 

Azi am făcut cunoştinţă cu colonelul Virgil Valerian, Comandantul 
Regimentului de Infanterie Marină. 

E luptă mare pentru a se vedea cine rămâne - maior Vasilescu sau 
căpitan Paraschivescu - ca ajutori. 

Căldură tropicală. Eri se strânse nori de ploaie spre Delta dar n-a 
plouat şi e mare nevoe. 

De eri am început să semnez corespondenţa...la noroc! 

După masă, am fost la o serbare a Căminului Cultural: căldura m-a 
izgonit pe malul Dunării. 

Seara pe uliţă era toată Tulcea. 

6 N le A, 


Luni, 14 august. 


Căldură copleșitoare de dimineaţă; dorm despuiat şi tot cald... 

Azi trecură avioane dinspre Sulina spre vest: le auzi mugetul 
specific. 

Vin mereu lucrări şi mai ales ne omoară cu situaţii. 

Am scris lui Nelly. 


Marţi. 15 August. 


De dimineaţă la 10 am plecat cu maşina în inspecţie în judeţ 
împreună cu maior Vasilescu. 

Itinerar: Câsla Luncoviţa - Nicoliţel - apoi la tabăra de lângă Târgul 
Cocoş - Isaccea - Măcin. 

În Măcin am fost la şlep şi am cunoscut pe locotenent Popoiu. 

Apoi am plecat la Turcoaia - Traian - Peceneaga. 

Am dormit la lon Mincu Doncu Cristea, grădinar, care are 2 fete 


frumoase. 
E un om gospodar, curat și chibzuit în casă; ca la oraș. Toate datorită 


şi ocupaţiei cu grădinăria. 

Miercuri, 16 August. 
Am fost în baltă după fân la punctul de pescărie din faţa Peceneagu. 


Apele sunt scăzute și fânul slab. 

Am revenit pe acelaş drum la Cerna unde am vorbit cu silvicultorii 
și la Măcin. 

Aci am găsit o cafegioaică Enume care a fost agreata Reginei Maria. 

/p.158./ 

Am revenit la Tulcea la ora 15.15. Aci multă corespondenţă. 

În ziare: anglo-americanii au debarcat la Toulon şi Camer (sic.), aşa 
că şi partea aceasta va fi distrusă. 


Joi, 17 August. 
S-a mai domolit căldura. Am îmbrăcat o bluză ajustată cu mânecile 


scurte, care mă face lung, lung... 

Astăseară îmi sosi unul dela Cernavodă dela Sectorul 5 Etape, 
curier, ca să îi fac o situaţie studiu asupra posibilităţii facerii a 5.000 kgr. 
bulion, 10.000 kgr. marmeladă şi 15.000 kgr. murături, ca şi cum ar fi siguri 
de existenţa recoltei. Prune nu sunt, pătlăgele foarte puţine, varză e, dar în 
niciun caz 15.000 kgr. 


Vineri, 18 August. 
lar a revenit căldura. În sudul Franţei, aliaţii debarcă mereu și la 


nord germanii se retrag. Ruşii sunt la graniţa Prusiei. Să vedem acum ce se 
alege. 


Sâmbătă. 19 Aucust. 


Mai nimic decât că la Tighina au atacat rușii și au fost respinşi de 
români. 

M-am pomenit cu ordin să dau făină manutanţei pentru că sectorul 
nu-mi va mai trimite neavând, așa că e pericol ca manutanţa să nu mai poată 
da pâine la ostași... 

A fost bombardată Sulina. În noaptea de 16/ 17 a fost bombardată 
Brăila şi Bârlad iar la 17: Ploeşti şi Slatina. 

/p.159./ | 


Duminecă. 20 August. 
Azi nu am putut să plec în judeţ pentru că nu am avut maşină bună. 


Alarmă la Tulcea vre-o 2 1/2 ore, dar n-au venit avioane. 

Aflai că domnul maior Dumitru Vasilescu e un avar fără pereche: 
mănâncă la prânz, pardon - gustă hrana trupei și seara are omul peşte 
(gratis) dela cherhanea. A adus un cocoș şi 2 găini de la Ploeşti pentru a le 
ține gratis aici... 

Germani se retrag mereu din Bretania și tot vântură mirajul acţiunii 
rezervelor lor... În est ne-au atacat ruşii la sud Tighina (probabil la 
Chițcani) şi i-am respins. | 

Refuz să mai gândesc la situaţie pentru că e așa de întunecată, 
încâlcită şi cu consecinţe așa de mari încât mă ia groaza. 

Neavând cunoscuţi - şi nici nu doresc să fac pentru că vor veni cu 
tot soiul de cereri şi favoruri - stau acasă şi traduc din nişte broşuri de 
apicultură ruseşti. Am eşit pe seară la marginea de sud a oraşului (revenind 
prin o stradă luminoasă cu plute şi salcâmi, ceva „ă la promenada” 
filozofilor dela Sibiu — îmi pare că-i zice strada Traian...). 


Luni. 21 August. 


La 7.05 alarmă seacă. Auzii un svon că la Tighina ruşii ar îi rupt 
frontul şi că autorităţile evacuează Tulcea. Din păcate este adevărat! 

Fusei la Fabrica de ulei „Lichiardopol” (sunt 4 frați) şi aci găsi pe 
Suhoparenco băiatul /p.160./ dela Bolgrad, funcţionar aci. 

Ce ne facem dacă este adevărat cu ruperea frontului? Văd pe Dunăre 
o vie mişcare de nave de război germane. 

Au venit mulți refugiaţi din Sulina care spun că au fost bombardaţi 
pe îndelete de 34 avioane americane, cu piloţi americani și cu steaua 
rusească. 

Un pilot căzut a spus că e preludiul unei debarcări. 


Marţi, 22 august. 
Vaporul de curse care venea dela Chilia a fost bombardat și 


mitraliat: făcut ciur. 

Azi dimineaţă la radio s-a comunicat că luptele se dau la marginea 
Iaşului, la Târgu Frumos, la Heleştieu (la Şcoala de căi ferate). Ce vor fi 
făcând camarazii mei din Regimentul 4 Dorobanţi? Cum au putut ajunge 
ruşii la Sud de laşi? E dezastru! 

La ora 8.30 alarmă până la ora 9 fără 5. Am plecat în căutare de 
magazii pentru dispersare în oraş. Am colindat spre sud şi est de Tulcea 
pela bariera Mahmudiei. 

Ora 11.10 - 11.25 alarmă. —pentru că statul nu a dat mijloc de 

transport pentru Centru, am plătit 1.200 lei pentru 3 ceasuri cu trăsura. 

Azi citii cu ochii mei comunicaţii dela 21.VIII că: Inamicul a 
continuat atacurile sale puternice, sprijinite de numeroase care de luptă și 
aviaţie. Lupte înverşunate sunt în curs între Târgu Frumos, şi la marginea 
de sud a oraşului Iaşi precum la sud-vest de Tighina. 

Aviația sovietică a bombardat din aer porturile Constanţa şi Sulina, 
provocând pagube şi victime. 

/p.161./ 

Am vorbit azi cu un subofițer german care era evacuat din Sulina: 
avioanele s-au lăsat jos de tot şi au mitraliat populația civilă din piaţă, 
omorând mulți. 

O asemenea bestie, deşi vedea cadavrele întinse, totuşi a mai lansat 
o bombă. 

Au fost scufundate 16 vase. 


Miercuri, 23 August. 
De dimineaţă începu să plouă: pustiu de tot (dar s-a răcorit vremea). 


Scrisei la toţi. 


Mi se spuse că s-a dat la radio acum că Bolaradul ar fi fost 
ocupat! - Din spre Ismail veniră 3 șlepuri încărcate cu răniţi germani şi stau 
aci - de ce? 

La prefectură conferință. 

Dădui şi eu ordine în toate părţile pentru o eventuală deplasare - 
evacuare. De sus n-a venit nimic. Ba cumpărai şi 2 vagoane caşcaval. 

Fusei prin port şi nu aflai nimic decât că rușii erau pela Fântânele 
(2) pe lângă Bolgrad. Locotenentul marină Capriţa este șef. 

Alții spun că se aşteaptă din oră în oră armistițiul... 

Ora 13.10. Începu ploaia atât de mult dorită... Dar nu în împrejurări 
de acestea! Plouă torențial: poate prinde şi asta bine. Tulcea e inundată iar 
pe străzi curg torente. 

Înaintarea aceasta a rușilor este dovada impotenţei germane! De 
acum: Ce o fi scris! Ce o să facă copiii mei? Ce o să se aleagă de ei şi de 
toată truda vieţii mele. Dar poate că n-o fi situaţia așa de grea. Sfânta 
speranţă nu degeaba are ca simbol ancora. - Orice ar fi aici sunt şi ce va 
veni la datorie o să mă găsească! 

/p.162./ 

Sunt la locotenentul Scrima să ascult comunicatul astăzi pentru că 
simt nevoia să mă informez. 

Ora 14: Începe cu necrologul aviator căpitan Alexandru Șerbănescu 
după 50 victorii. Se spune apoi că: Iaşul a fost cedat și că „după ştiri sosite, 
la sud de Tiraspol forţe puternice de infanterie şi blindate au căutat să 
lărgească frontul de pătrundere”. E plin de dialectică (vorbe goale n.n.) 
acest comunicat. 

Azi mai cumpărai 2 vagoane caşcaval dela Topolog, dela unul 
Stănei. 

Întâmplător dădurăm de o emisiune în limba română în care spunea 
că Parisul a fost părăsit de germani şi că Grenoble a fost ocupat şi că mai 
sunt 250 km. până la graniţa vest a Germaniei. - În Franţa ar fi insurecție 
națională. 25.000 soldaţi români ar fi căzut și 12.000 prizonieri. laşi, Târgu 
Frumos şi Ungheni-Tarutino ocupat de trupele general Tolbuchin. 

Ora 16.30. Mă întâlnii cu un căpitan cunoscut de la Odesa, care-mi 
spuse că Romanul și Vasluiul sunt ocupate de aseară. Brăila și Galaţi sunt 
bombardate de aviaţie. 

Vin mereu refugiaţi dela Ismail. Se văd coloane de fum, probabil 
silozul. 

Ora 22.30 Veni ordonanța milițianu (?) Borisov şi spuse că noi am 
avea un nou guvern: s-a comunicat la radio. 

Ora 23.05. Veni domnul Pietriș care îmi comunică că s-ar fi încheiat 
armistițiu. E veselie mare în oraș; Regele a vorbit la Radio. Totuși, nu mă 
bucur! Pe afară focuri de armă, probabil de bucurie! 


Joi. 24 Auoust: 


Mă cheamă de dimineaţă în port intendentul colonel dela Divizia 
15, Drăghiescu, şi aranjarăm cu /p.163./ aprovizionarea a circa 10.000 
oameni dela Corpul III Armată. 

Foială, îngrămădeală în port, dacă vin vre-un bombardament e o 
nenorocire! 

Pela 8 1/ 2 canonada spre nord. 

Nu am băgat pe front pe jidani, pe ruși, pe greci: au rămas toţi la 
număr şi românul au murit! Bravo politică... 

Spun soldaţii că spărtura s-a făcut prin frontul Diviziei 9 Germană 
la Răscăeți. Rușii au împușcat toţi ofiţerii şi subofiţerii români pe care i-au 
prins. De germani... nu mai vorbim! 

E o înghesuială şi o debandadă mare dar totuși se observă o aplicare 
de iniţiative inteligente: și acum şefii s-au cam arătat slabi...unii! 

Am alergat cu Intendentul colonel Drăghescu la Centrul de 

Recrutare pentru a rechiziţiona brutăriile din oraş pentru că îi trebuesc 
20.000 pâini şi am făcut rost de 6 vagoane făină așa că am cam făcut faţă 
la nevoile ivite. 

Am luat asupra mea raţii de conservă dela Centrul lui Florică 
Daia - Ismail. 

E jale şi grozăvie cele povestite de ostaşi! Ruşii au urmărit cu 
motorizata și au ucis şi prins mulţi de-ai noștri. Sunt regimente întregi din 
care nu a mai scăpat nimeni: prizonieri şi morţi. Aviația i-a bombardat şi 
mitraliat în voe, nu a avut nici un adversar. 

/p.164./ 

După masă fusei la un șlep de unde am primit 2.070 rogojini aduse 
dela Ismail de un ofiţer trimis dela un Regimentul Artilerie dela frontul de 
Nord. Aci mi se spuse că Chilia, Vâlcov etc. sunt ocupate de ruşi. La Ismail 
sunt mii de oameni la chei cari așteaptă să vină şlepuri să-i ia. Ce tragedie! 
Mă întâlnii cu Horaţiu Ionescu, deghizat în popă ca să scape. - Am văzut 
basme mari: eroi nefanfaroni! 

Trimesei o dare de seamă la Sector ca să ştie că nu stăm şi să se 
liniştească. 

Germanii îmbarcă şi pleacă. Unde? 

Auzii că la Bucureşti sunt ciocniri între ei și - probabil - comuniști! 
Ce ruşine. 

E un sfârşit de război groaznic. 

Legăturile telefonice nu se pot obține decât extrem de greu. 

Deși e armistițiu, totuși ruşii tot mai bombardează, Chilia de 
exemplu... Se zice că și Galaţii e ocupat. 

Lumea se sperie degeaba din cauza distrugerii unor muniţiuni de 
către germani pe Dealul Monumentului. 

Când venii seara spre casă cumpărai şi ziare. 

Eu am crezut o vreme că cea mai mare curvă e diplomaţia, dar m- 
am înșelat: e presa! 

În ziare au început să apară articole unde se vorbeşte de Stalin 
gloriosul conducător de armate ruseşti. E ziarul „ Libertatea” al lui Titel 
Petrescu, socialist, etc. Și deabia s-a început! Ce o să mai vedem de astea. 
Prim ministru generalul Constantin Sănătescu. Miniştri - sunt: Iuliu Maniu, 
Constantin Brătianu, Lucrețiu Pătrășcanu /p.165./ Constantin Titel- 
Petrescu; general Racoviţă la Război; general Aurel Aldea la Interne, 
general Potopeanu la Economia Naţională, general doctor Marinescu la 
Muncă şi Sănătate; Dimitrie D. Negel la Educaţie Naţională; Lucrețiu 

———— 


Pătrăşcanu la Justiţie şi Grigore Niculescu-Buzeşti la afacerile străine. 

O să înceapă o fermentație în ţară de o să dudue ţara: poate ne va 
salva şi de data asta cuminţenia poporului nostru. 

În proclamația Regelui, la sfârşit se spune că „de curajul cu care ne 
vom apăra cu armele în mână independenţa împotriva oricărui atentat la 
dreptul nostru de a ne hotări singuri soarta, depinde viitorul ţării noastre”. 

Se vorbeşte mult despre Ardeal (pentru a ne face să uităm 
Basarabia). 

În „Curentul” (publicație, ziar n.n.) la articolul de fond se spune: 


„În acest sens mărturisim cu inima aplecată peste atâtea tristeți că Regele 


este suprema nădejde! 

Dincolo de Rege e prăpastia. 

Să stăm tare, să stăm cu credinţă lângă Rege 

Sunt significative şi de sezon: singura nădejde este în interpunerea 
Angliei pentru noi. 

S-au publicat decretul de amnistie, probabil pentru a veni în ţară şi 
Doamna (?). 

Lagărele de concentrare s-au desfiinţat. Asta e bun, pentru că era o 
trăsneală, cu pandalii ale Conducătorului. 

/p.166./ 

Nu văd nimic cu Ghiaţă! Nu a venit şi timpul lui. 

Alta: „Curentul” publică că Pamfil Seicaru s-a retras de la 
conducerea ziarului „Curentul”. Cred şi eu că pleacă cu nemţii. 

Astănoapte la orele 23.15 a plecat şi ultimul detașament de germani 
din Tulcea. Azi pela 18 au plecat şi ultimele bacuri. Cum o fi trecut pela 
Reni care se zice că e ocupat! Grea situaţie au! Noul guvern i-a invitat să 
părăsească țara... Cât de relative sunt toate în lumea aceasta. Cum se 
desface o alianţă... 


p2> 


Vineri, 25 August. 
De dimineaţă nu mai se văd germani în Tulcea. Cei care vin sunt 


dezarmațţi. 

Distribuim mereu pâine și subzistenţe. 

Ostaşii spun grozăvii despre modul cum s-au retras şi cum s-au 
purtat ruşii. 

Bacurile mari care au plecat cu trupele germane aseară, spun piloții 
că ar fi fost scufundate la Reni... Soartă de ostaș... 

Niciun ordin, niciun radio comunicat. Zvon că sunt lupte între 

germani şi români, la București. Palatul Regal ar fi în flăcări 

Alţii spun că „Radio Londra” ar fi comunicat că rușii au ocupat 
Bacău şi se îndreaptă spre Ploești- Bucureşti. Mă doare sufletul. 

Regimentul 30 Artilerie (Bolgrad) a scăpat toate tunurile, graţie 
devotamentului băeţilor: Era chiar la sud, pe unde au pătruns bolșevicii. 

Ora 18: Cică rușii se retrag /p.167./pe vechea lor graniţă 1940. Au 
plecat dela Sulina etc. 

Ar fi sosit în port o comisie bolşevică: zic că ei nu ştiu de armistițiu. 
Am văzut vedeta cu care a venit. Avea pavilion de parlamentar. 

Transporturile se fac fără nici o normă - dar încet, încet, se scurg 
încoace. 

Seara la ora 23 fusei de vorbii cu Florică Daia, care a sosit şi debarcă 
de pe şlep. A adus și 207 vite. Şi el spune că a fost complect lăsat în părăsire 
de sector. 

Vorbii azi la telefon cu deșteptul de Dogaru, care dela Brăila mă 
învăţa pe mine aici ce să fac. Am spus eu de mult că stat majorul este 
nefastă caracterelor ofițer este (...că poziția la stat-major este nefastă 
caracterului ofițerilor n.n.). 

Am stat aseară până la 22.30 ca să vorbesc cu Brăila sau Cernavodă 
dar nu s-a putut. 


Sâmbătă, 26 August 1944. 
De dimineaţă la ora 5 un avion german a mitraliat o pilotină (vas 


pilot n.n.) a noastră omorând o mulţime de grăniceri. 

De dimineaţă fusei la port şi vorbi cu general Demetrescu Pompei: 
îmi spuse că general Leoveanu a plecat la Ismail pentru a lămuri chestia 
armistițiului. 

La ora ll veni locotenentul Scrima cu vestea că se cedează 
Dobrogea şi că toate /p.168./ trupele pleacă - E extraordinar! 

Fusei pela Cerc la locotenent colonel Băcăuanu care îmi spuse că e 
un ordin venit pentru Corpul 3 Armată (prost redactat) în care spune ca să 
plece trupele operative ca şi „formaţiile de servicii” așa că e vorba de 
interpretare! 

Așa că am rămas liniștit mai ales că se spunea că vor veni circa 
4.000 ostaşi cari nu s-au putut evacua dela Ismail, Chilia etc. A venit de 
acolo colonelul Savopol, dela artilerie, făcut prizonier. Ruşii au rămas 
miraţi când au auzit de armistițiu. A venit un maior dela tancuri eri aci și 
s-a informat. 


9, 





—— 


Numai eri după masă s-a dat la ruși ordine în acest sens, ceia ce 
n-a împiedicat pe bestii să bombardeze Sulina azi dimineață torpilând 
„Rândunica” (șalupă torpiloare n.n.). 

La ora 18.30, am primit ordin telefonic să pornesc imediat cu ce pot 
încărca în direcția: Hârşova-Urziceni-Ghimpaţi. 

Ca totdeauna în ultimul moment ordin. 

Întâmplător dădui ordin și locotenent colonelului Scondăcescu dela 
P.P. care nu ştia nimic; plecă şi el. 


Duminecă. 27 August. 
De grijă nu am dormit. Trec mereu unităţi. 


Ora 5.30. 2 avioane bombardează spre est de port. Cine o fi și 
de ce? 

Fusei în port să mă interesez; au /p.169./ fost 2 avioane germane 
care au bombardat una din cele 5 vedete ruseşti care sunt în port. Le-a 
omorât 2 oameni şi rănit vre-o 10. Ai dracului nemți... 

Am luat adeverinţe că nu s-au mai făcut încărcări nici:pe apă, nici 
pe linia de fier, ca să nu mă acuze cineva că dece nu am expediat eri. 

E ora 9 și aştept dela ora 6 să predau magaziile. A venit un plutonier 
dela Cerc şi n-a vrut să le ia în primire. A instalat numai santinele pentru a 
ține în frâu populaţia, care umblă azi ca albinele toamna după furtişag. 

Au jefuit un depozit de „cadouri” german și un depozit de efecte 
germane, la fabrica Talpa și altul la Maior Sejanov. Se aud mereu sentinele 
care trag pentru a-i ţine departe: totuși umblă năuci după furat. 

Văzui marinari bolşevici: la fel cu ai noștri. 

Trimisei şi eu după cămăşi pe maior Vasilescu pentru că am oameni 
dela căruţe goi. 

Lăsăm averi de sute de milioane care se irosesc: ni se întâmplă ce 
s-a întâmplat ruşilor în 1941. 

Veni zvon că Isaccea e ocupată: atunci se adevereşte că s-au 
prescris trupelor bolşevice anume itinerarii căci eri nu se putea circula spre 
Măcin - Brăila. 

Aseară s-au radiodifuzat condiţiile armistiţiului: granița din 1940 
cu ruşii. Dar cu ungurii?! Bulgarii au eșit şi ei din alianță așa că e rău de 
bieţii nemți. 

/p.170./ 

Lumea e nepăsătoare de aparenţă dar îngrijorată- să plece sau nu? 
Unde? Cu ce trăește acolo? Tot aşa acum ca pe vremea năvalei tătarilor! 

Războiul în fond a rămas acelaş: crud şi neomenos. 

Ora 12 fără 12: plecăm din Tulcea. Ruşii au început să întindă 
pontoanele... 

Am distribuit la cine a cerut - femei, bătrâni, săraci - ceeace era în 
magazia companiei și chiar rogojini. Când plecam Comandament Teritorial 
și comandantul se înapoia aici. Pe drum un praf grozav.. Am trecut pe lângă 
satul Catalgi. 

La Cogălniceanu tocmai ce se desfăcuse magaziile germane. 
Pachete de tot soiul, în special cu Eibe (?), tutun, țigări... până și capete 
burghiu. Am luat obiele, ismene pentru trupă. 

E înghesuială, vuct, bătăi, țipete, lăcomie, etc... E desgustător... 

Am plecat pela 17 trecând peste Hagilar apoi peste câmp pe drumuri 
prăfoase şi rele. Tocmai la 19.45 am ajuns la Başchioi (Principele Mihai). 

Cogălniceanu (Sarichioiu) - Hagilar şi Baschioiu sunt colonii de 
aromâni. 

Veni un soldat şi un subofițer dela Tulcea care spuse că bolşevicii 
opresc şi dezarmează pe ofiţeri şi subofiţeri, aşa că nu e mirare să ne ia de 
pe urmă și pe noi. 

Ce fel de alianţă e asta? 

Caii sunt obosiţi din cauza ocolului şi din Regele Mihai - Ciucurova 
Nulbant mai sunt 26 km., postaţa noastră din noaptea aceasta. 

Îmi spunea Căpitanul Portului eri că /p.171./ a venit la el un general 
însoţit de 4 inşi cu pistoale mitralieră gata de tras. Ce invitație însă 
înfricoşătoare. 


Luni, 28 August. 
Am dormit dela ora 3 în Ciucurova. Mi-am pierdut bastonul 


probabil uitat la Primăria din Ciucurova. 

A fost lună, dar praf: însă am avut ghinion că am trecut prin 
regiunea cea mai frumoasă (cu pădure) a Dobrogei. 

La ora 5 1/2 am ajuns în Topolog. Aci am găsit coloana și vitele 
sosite de azinoapte. În Topolog am aflat că P.S. 33 D. - pompierii, 
grănicierii au primit ordin special să se reîntoarcă în Tulcea. 

Soldaţii care pleacă fură cai, roţi, căruţe. 

Am fost la Domnul Inspector şcolar Zaharia, care ne-a vândut 
caşcavalul 4.166 kgr. cu 480 1./ kgr. Aci am dormit dela 9 până la 12. Când 
m-am dus la coloană, la ora 12.30, au venit vre-o 10 mașini de ruşi... Nu 
au făcut nimic ci şi-au continuat drumul spre Hârşova. Acum se pune 

problema pe unde trecem? Căci sau nu ne fac nimic, sau ei trec întâi 
operativ! E mare frică printre ai mei pentru că se prea poate să ne ia 
ostateci etc... 

Am vrut să vorbesc cu cineva dar nu am găsit pe nimeni în stare să- 
mi dea o informaţie. Întâmplător am dat chiar peste general Sănătescu, 
primul ministru, care ordona generalului Tudose sau Leoveanu să plece 
repede, pe avion, la Tulcea pentru tratative. 

La ora 15 şi la 16:25 iar au trecut trupe ruse spre Hârşova: zic ei că 
merg spre /p.172./ Râmnicu Sărat. Dă doamne să fie aşa! 

Mai aştept vitele din urmă şi apoi o iau spre Nord la Ostrov să trec 
în baltă. 

Ai noștri în loc de pod de vase la Vadu Oii au numai un pod plutitor 
așa că debitul trecerii e mic şi multe trupe așteaptă acolo. 

Am vorbit la Capul de pod Vadu Oii cerând să vină cineva să 
primească cașcavalul dar nu e nimeni acolo. Divizia 15 e în curs de trecere. 

Seara m-am dus la domnul general Leoveanu, care e în trecere pe 
aici şi i-am raportat situaţia: mi-a spus să trec pela Vadu Oii, dar eu nu am 
toate vitele la un loc. 


Marţi, 29 August. 


Am dormit la Zaharia, am şi mâncat acolo. Vitele nu mi-au sosit. 

Trecerea peste Dunăre s-a suspendat pentru că trec trupele ruse. 

Eri am adunat trupa mea. Mulţi: 167! Le-am vorbit pornind dela 
faptul că unii au vândut bocanci, vestoane la civili. Am făcut un control şi 
am văzut că ei nu prea au făcut. 

Mai sunt pe aci germani dezarmaţi care vor fi internați: sunt 
bucuroşi să sunt la români și se roagă să nu fie daţi la ruşi. Printre ei sunt 
capturate și 2 fete în uniformă: sestriţe (surori medicale n.n.) cred. 

Soldați din Regimentul 5 Grăniceri, Compania căpitan Marinescu- 
când a plecat de aici mi-a luat 7 cai dela păscut! 

Am hotărât să trimit oameni să păzească magaziile dela Tulcea - 
Frecăţei - Babadag, iar pe plutonierul Radu dela Hamangia l-am pus la 
dispoziția „Centrului” dela Constanţa care n-a evacuat. Mă gândesc cu milă 
la atâtea milioane lăsate în părăsire. Mă gândesc şi la cașcavalul căruia nu- 
1 găsesc clienţi, deși-l dau pe /p.173./ gratis. 

Azi trecu şi infanteria rusă. 

In sat (azi e Tăerea Capului Sf. on) preotul Tară a fugit din slujbă 
când a auzit că vin ruşii. Exemplu de inconştienţă și laşitate! 

Ora 12. Aflai că vitele sunt pela Slava rusă și vin încoace. 

Vorbii la pod şi-mi comunicară că se trece. 

Au şi venit ruşii cu pretenţii: un căpitan rus cere 1.000 kg. pâine în 
sat... A venit însă ordin că nu se pot face rechiziţii decât cu aprobarea 
generalului Alexandru Bastil din Tulcea. 

Începând de eri a început să mă doară stomacul. E un fel de 
aerofagie cauzată de sdruncinăturile căruţei. 

Am luat o dovadă de primire a caşcavalului dela domnul inspector 
școlar Zaharia din Topolog. Acolo am stat în gazdă fiind cu atenţie îngrijit 
de doamna (Zaharia n.n.) şi fiica sa Aurora şi băeţel (elev în clasa I liceu). 

Ora 20:10. Am plecat din Topolog pe-o lună minunată și pe un 
drum tare prăfos. 


Miercuri, 30 August. 
Am venit pe cel mai monoton drum între Topolog și Saraiu sunt 26 


km. De câmpie! 

M-a durut stomacul aşa că am stat ghiemuit într-o căruță. Am 
dormit vre-o oră pe o rogojină la 12 km. depărtare de Hârşova 

/p.174./ 

E ora 5.45 şi dăm apă la cai la 8 km. de Hârșova, în Valea Ghiolului 
Hasarsâc. Drum foarte hârtopos și plin de praf. Mă întâlni cu un ostaș dela 
mine care a fost la pod și acolo i s-a comunicat că noi n-o să mai trecem. 

La 2 km. Tulcea, stau pe movila Ciobanului şi mă uit la biserica - 
frumoasă şi mare - din Hârşova. Şoseaua par-că e tobogan așa de vălurită 
e. La nord se vede balta Brăilei cu Măraşul... Niculeşti. 

Poate fac - cu Cornel şi Irina - o plimbare pe aci să vâslim și să ne 
ardă soarele. 

Ora 8 fără un sfert: am ajuns în marginea Hârşovei. Ca să se vadă 
exactitatea „Automobil Clubului Român” pe o tablă indicatoare scrie că 
până la Topolog sunt 30 km. Când în realitate sunt 46. 

Am avut „onoarea” să vorbesc cu un general maior rus. Am fost 
apoi să văd ruinele cetăţii Carsium. 

Aci l-am găsit împachetat, am văzut o frumoasă colecţie de bombe 
de piatră, fontă și oţel - E condus de domnul Vasile Cotovu, fostul director 
de școală, pensionar de 15 ani, fost senator sub Iorga, fost primar. 

Aci a fost unul bogat Oancea, care pornise o casă mare, dar a rămas 
neterminată din 1916. 

Din albumele muzeului. 
„Nic ego qui jaceo. Tanerorum husor amorum” 


„Jgenio perii, Naso poeta nico” 

„A tibi quitransis ne sit grave, quis, quis, amasti” 

„„Dicere: Nasonius mollitar ossa cubent” 

P.O. (Publius Ovidius Naso) Tristum Lib.III, Elag. III. 

/p.175./ 

„Eu care zac-aiciea, de dulci amoruri bardul ” 

„Nason poet, perit-am prin însăşi geniul meu ” 

„Dar ție care treci, nu-ţi fie greu a zice: ” 

„Dac-ai iubit: Repaus cenuşei lui Nason... ” 

Trad.de Ion Cotovu, Hârșova 1889. 

Ora 12.30 vorbit cu Compania 2 Intendenţă colonel Girescu care 
îmi spuse să continui deplasarea. 

Eri dimineaţă plutonierul Armeanca a chemat cireada de boi din 
Ciucurova la Slava Cercheză şi a spus că le odihneşte 2 zile. 

Veni cireada dela Babadag. 

E o căldură grozavă ca niciodată. 

Am vorbit cu locotenent colonel Nistor dela Constanţa la Medgidia 
şi-mi spuse că a primit ordin special să rămână el. 

Azi e ziua mea: în cinstea ei băurăm vin la masă. 

Rușii au fixat cursul la 100 lei o rublă: un soldat la ei are 1.000 ruble 
pe lună, un subofițer 1.500, un ofiţer 3.000. 

Ora 17. plecarea. Am trecut pe lângă taberile turceşti şi am intrat în 
balta largă acoperită de un tufiş ca bradu. 

In stângă e o baltă: păsări albe se plimbă filozofic pe ea punctând 
paşii cu ciocul. 

Se vede coasta ruginie în plină lumină înaltă iar în stânga ei tabăra 
rotundă a lui Chiupruliu deasupra unei rupturi de mal albă! Pe şesul din 
dreapta oi, vaci, păsări de baltă albe. Pace, liniște. Târle de oi. Un pocnet 
de puşcă în stânga pe Dunăre: soldaţii vânează. 

/p.176./ 

Moșu Vasiliu debitează inepţii de-ale lui. Un câine negru cu guler 
alb s-a luat după noi. 

Ora 18 la Vadu Oii. M-am dus la ponton şi aci:... nu se trece pentru 
că ar fi venit o vedetă rapidă rusă și le-a spus să nu mai treacă trupe, iar 
bacurile să plece imediat la Brăila să transporte prizonieri. 

Se vor face demersuri și mâine dimineaţă va fi bine. 

Făcui o bae minunată și dela cei veniţi aflai că în ţară e linişte. 

Unităţile au plecat și la locul de trecere nu s-a lăsat cineva care să 
îndrumeze pe cei întârziați, aşa că umblă oamenii năuci. 

Joi. 31 August. 

Azinoapte am dormit în pădure, pe patul meu de campanie, ca un 
domn! 

E ora 7:30 şi bacurile tot n-au venit la trecere. Am constatat că fosta 
ordonanță mi-a luat bocancii la plecare. Deabia am putut aduna cele luate 
dela Enichisi: fură ostaşii de sting. 

Că totdeauna trebuia să am o aventură sau mai bine zis, să mă 'mec 
la mal. 

În faţă e satul Giurgeni unde Hristea a avut stupăriile. 

La ora 8:25 a venit locotenent colonel Gâlcă dela Marele Stat Major 
la drumuri, care a ordonat să vină bacurile. Dar degeaba veniră pentru că 
bacurile „Brateș” şi „Bistriţa” au primit ordin să plece la Brăila. Ordinul 
emană dela Amiralul Stoianovici... 

Am vorbit la Hârşova şi spuse că mi se trimit 2 remorchere. Să 
vedem! 

Se văd 2 vase care remorchează niște debarcadere și se îndreaptă 
spre Călăraşi: ies de pe braţul Gâsca şi intră în braţul Borcea. 

0.00 ÎN A 

Ora [2 fix. Ni s-a trimis un remorcher cu un șlep şi am pornit primul 
transport. 

12:35 terminat debarcarea Seria I. Când să ne întoarcem a venit o 
vedetă cu un locotenent colonel rus - evreu, care a somat pe căpitan să-şi 
continue drumul spre Brăila, așa că eu deabia am avut timpul să sar pe 
ponton. Apoi cu o mașină am venit în Hârşova şi aci am vorbit cu domnul 
amiral Stoianovici, care nu mi-a dat nici o soluţie practică. Eu o să iau 
bacurile particulare și am să trec. 

E ora 14 şi eu tot în Hârşova. În port au avut germanii un foarte 
mare depozit de materiale tehnice. 

Fusei la Centru Hârşova: aci lucrează oamenii normal. Chiar de mi- 
ar veni ordin să mă înapoiez eu nu pot! Când vrusesem să pornim spre Vadu 
Oui motorul, rănii pe un soldat imprudent care se băgase sub maşină. Bieţii 
nemți sunt acum prizonieri: băeţi tineri. Un ofiţer rus călcat de maşină adus 
la spital. 

După propunerea lui Rivalet ne vom numi Centrul de Exploatare 
„hipo-coviltirizat”. 

———————— 


Revenit la Coloană auzii că cei rămaşi dincolo au fost acostaţi „de 
trupele roşii”. Am trecut în satul Giurgeni și găsii pe cei de acolo în curs să 
mănânce. Fusei la Primărie să vorbesc la telefon cu Brăila sau Călărași dar 
nu s-a putut pentru că rușii legau firele lor. Am vorbit şi cu un locotenent 
al lor dat mi-a spus că e acum cu neputinţă. Jandarmii erau dezarmaţi şi 
disperaţi. Am revenit la grosul trupei vâslind pe o lună frumoasă. 


Vineri. 1 Septembrie. 

Azinoapte am dormit pe o rogojină într-o poiană. Mi-a fost frig şi 
m-a mâncat ţânţarii. Toată noaptea au huruit avioane pe sus în lungul 
Dunării. Sunt neliniștit din cauza atitudinii soldaţilor. Nu știu nici eu cum 
e mai bine de făcut să mă înapoiez la Tulcea sau să mă duc la Ghimpați. 

/p.178./ 

Ora 7.30. Trecu prin faţa noastră vasul amiral, 2 monitoare și alte 2 
vase mai mici de război: merg spre Brăila, urmate de 4 canoniere rusești. 
Îmi pare că asist la momentul cel mai dureros: pierderea stăpânirii Dunării! 
Ora 9:40. În comuna Giurgeni, la primărie. Vorbesc cu „domnişoara” dela 
Primăria Pieţii care îmi spuse că „nu dă firul societăţii pentru că nu sunt 
abonat”. Ajunsei până la Țăndărei şi cerui să vorbesc la București dar nu 
se putu. Stau și mă frământ. Toată „chestia” este să obţin să trec înapoi 
căruțele şi să plec la Tulcea sau la Ghimpați. 

Îmi spuse unul că amiralul era obligat de vedetele ruseşti să se ducă 
la Brăila escortat. 

Am vorbit cu colonelul Topor la Țăndărei: e cu Depozitele Marinei. 
Mi-a spus că situaţia e bine cunoscută la Marele Stat Major și se vor da 
dispozițiuni. Mă sfătui să stau pe aci. 

Venii înapoi la Vadu Oii, mâncai şi dormii puţin, apoi făcul o bae 
în Dunăre. 

Azi trecu cu bacurile dincolo un locotenent cu 2 automobile şi un 
tun Anti Aerian. Mâine voi trece şi eu cu căruțele. Am fost mulți oameni 
luaţi în corvoadă cu căruțele şi acum nu pot să se înapoieze, sunt peste 300 
căruţe şi caii n-au nutreţ, iar oamenii demâncare. Acum le trec demontate 
în bărci sau vâslesc la bacuri aducând cu ei căruțele. Vorbii azi dimineaţă 
cu proprietarul bacurilor şi-mi spuse că eri amiralul i-a spus că nu are voe 
să facă transporturi. 

Acum termină (ora 18:15) şi Compania Exploatare cu căpitanul 
Mancaş transportul. 

Ai mei au lucrat toată noaptea ca să treacă cele 15 căruţe de dincolo, 
aşa că s-a reconstruit coloana. 
/p.179./ 


Sâmbătă, 2 Septembrie. 
Au fugit cei mai mulţi soldați dela coloană. Ca să mai uşurez 


deplasarea am trimis cele 56 vite la Subcentrul Hârşova. Azinoapte au fugit 
2 sergenţi basarabeni luând și 2 cai. 

Venind toate căruțele mă încolonai şi o pornii spre Satul Ciobanul. 
Pe drum trecui un pripor (coastă de deal n.n.) greu; făcui liste 
participanților la aventuroasa noastră expediție! Pela 10:30 ajunsei la 
Ciobanu și aci ajunsei să vorbesc cu Bucureștiu (Marele Stat Major) şi 
reuşii să vorbesc cu Mincu. 

Cei care au venit dela Gheorghe Lazăr spun că aliaţii ar fi dezarmat 
Regimentul 33.T.P.$. pe locotenent colonel Bârsan şi ar fi făcut urât cu ei, 
pe motiv că „dece fug de ei şi n-a rămas la Tulcea Regimentul 108 
Infanterie”. 

Sergentul Mărgean îmi comunică că Centrul Constanţa intră în 
subordinele Comandamentului Dobrogei. Asta înseamnă că şi noi intrăm 
sub acest Comandament aşa că o să stau la Tulcea. Vorbii cu domnul 
comandor Samson, Şef Stat Major la Comandamentul Dobrogei. Intendent 
Colonel Bruckner. 

Am mâncat la localitatea Aileni un borş veritabil. 

Ora 14:30. Plecat din Ciobanu şi-am ocolit balta Hazarlâc. Aci un 
perete ciuruit de prigorii. Mergem pe o câmpie-podiş întins la infinit ici- 
colo câte un car lasă fum alb de praf. La dreapta spre sud se văd coloanele 
aliaţilor trecând încontinuu spre Bulgaria-Bosfor... Se vede că acum se 
împlineşte testamentul lui Petru cel Mare. 

Seara târziu (ora 21) am ajuns în satul Făgărașul Nou. Aci o coloană 
rusă şi oamenii lor puseră ochii pe căruțele mele de aceia am împins la 
Măgurele pe Dereana Dăenilor. Dereana e un mic cămin. Am dormit în aer 
liber dela 0 la 5 şi acum plecăm aşa ca să nu ne întâlnim cu ai noștri aliaţi. 
Domnişoara Istrate Lucica, telefonistă de PTT Hârşova foarte gentilă - mi- 
a înlesnit convorbirea cu Bucureştii. 

/p.180./ 

Duminecă, 3 Sept. 


La ora 6:30 plecarea o luăm pe drum de câmpie pela est de Comuna 
Brumar şi pe sub Movila Tăuşanu sau Movila lui Epure. Ora 7:45 am ajuns 
în satul Canat Calfa, pitoresc. Prin această regiune la suprafaţa pământului 
numai colţi de piatră. 

Am trecut pe lângă Dorobanţu și la ora 9:30 în Cârjelari, un sat 
pe deal. 

Ora 12 am ajuns pe un drum foarte prăfos la satul General 
Praporgescu sau laila. Peisajul frumos dar drumul mizerabil, distrus de 
căruţe şi tancuri. 

În Iaila e o fântână mare, cu 2 ţevi, care dă multă apă, la care se 
adapă vitele și oile, în special oile beau foarte nostim prin o crestătură. Veni 
ȘI „specimene” de aliaţi şi aliate: am făcut şi fotografii. E cald şi pâclă. 

Mereu auzim de cazuri de dezarmarea soldaţilor români din partea 
soldaților ruşi, deși n-au ordin. 

Am văzut multe femei la ei: infirmiere etc. 

1 7:40 Plecare din Iaila (General Praporgescu). Am venit la o şosea 
foarte bună spre „Regina Maria” (/ocalitate n.n.). Aci am stat vre-o 1/ 2 oră 
aşteptând să treacă o mare coloană de tren rusă. În acest timp un deştept de 
„Ofiţer” - el zicea că e „lietnant” a venit și foarte orbraznic a început să facă 
demagogie: Dacă noi ne purtăm bine cu populaţia; dacă batem soldaţii etc. 
Până l-am luat eu în primire şi a plecat. Mi-a spus că se cunoaşte — 
„lărănescu...!” Vorbea perfect românește: probabil evreu și 
propagandistul regimentului. 

Am odihnit din nou la o cişmea la nord de satul „Regele Ferdinand” 
unde am și dormit până la ora 3. Am plecat pe drum de pământ foarte bun 
până la Frecăţei apoi am ocolit Cataloiu și /p.181./ la ora 6 am ajuns în 
Tulcea. 


Luni, 4 Septembrie. 


Inainte coloana s-a rupt şi eu am eşit tocmai la podul de cale ferată. 
Aproape de Tulcea venea puhoiul de trupe rusești: infanterie, trenuri, etc. 
Aci un deștept de maior ne-a cerut documentele, dar la riposta mea verde 
s-a lăsat păgubaș. 

Ne-am instalat în fostul local. 

Puhoiul rusesc se rostogoleşte mereu. Cred că s-au luat măsuri 
drastice: un căpitan şi câţiva soldaţi au spart Banca Naţională, au fost 
executaţi. Asta însă n-a împiedicat ca un căpitan cu revolverul în mână să 

ia iapa neagră dela căruța mea... Cine e? Din ce unitate?... 

După masă dormii şi fusei apoi la Centru. 

Nu a venit niciun ordin sau instrucțiune de colectare. 

Moldovenii de la coloană vor pleca, căci le-a spus ruşii că nu le face 
nimic în Basarabia. Oamenii au dreptate: au fost aduși pentru 2 luni şi de 
atunci până acum nu au mai fost acasă. Nu li s-a dat concediu, nimic... 


Marti, 5 Septembrie. 

Am dormit ca de piatră, simt că mi s-au sguduit şi creierii din cap 
din cauza sguduirii trăsurii. 

Eri am pierdut trenciul meu cu mesadă... Atâta pagubă! 

Primii azi ordine: 

- dela Corpul 2 Armată că sunt sub ordinele lor- 
- dela Comandamentul Dobrogii, Comandant Amiral Măcelaru — 
(Măcellariu n.n.) să dăm 600 boi şi 4 vagoane macaroane. 

E o jale cu rușii de aici: cei din oraş au eşit înaintea generalului 
Alexandru/p.182./ Bastil și i-au ţinut un discurs că ei l-au aşteptat 10 ani ca 
să curme suferinţa. Dar generalul la sfârșit a întrebat cine şi când a auzit că 
sunt localnici, desgustat, a spus să plece de acolo că nu arată a fi Şi suferit 
deloc și dacă îl iubesc atât, să se înroleze imediat. 

Cei în trecere devastează localurile, azinoapte au devastat cazărmile 
Regimentului 33 și Manutanţa. Au ars toată arhiva: parte erau dela un Corp 
Armată rusă: umblau după hârtie de scris... din dosare. 

La mine a venit un ofiţer cu 20 căruţe, a încărcat cam 4 vagoane 
dughie (nutref n.n.), a ameninţat cu revolverul pe sublocotenentul Petrea ȘI 
a plecat fără să dea bon sau altceva. 

Seara la 18 am fost convocat la prefect pentru a stabili normele de 
livrare a celor cerute de Delegaţia Armatei 3 Rusă. Nu s-a stabilit mai 
NIMIC - 0 vorbărie goală. 


Miercuri, 6 Septembrie. 


Azi se zvoni că Rusia a declarat război Bulgariei. Citii întâmplător 
că duminecă rușii erau la vest de Piteşti. Ce o fi pe Irina, Nely, etc.? 

Făcui raport la Comandamentul militar rus arătând toate 
depredaţiile făcute de oștirea lor. 

Eri am fost de am vorbit cu locotenent colonel Pravdenco. 

Ruşii ne cer: 

Făină 2.800 tone; făină albă 120; ovăz sau orz 1.800; fân 2.500; 

carne 800; paste 800; griş 15; orez 15; macaroane 150; seu 250; unt 20; 
lapte 40; fructe uscate 7, zahăr 200; ceai 5; sare 200; legume şi cartofi 
4.000; tutun 70; chibrituri 700.000 cutia. 

Noroc că putem împlini aceste cerințe. 

/p.183./ 

În ziare apăru azi o relatare a rezultatelor bombardamentului 
german în capitală: „Sahara” „Adriatica”, Monitorul Oficial, etc. etc. 
distruse de nemți. Ticăloșii. 

Kilinger, ministrul german la Bucureşti s-a sinucis împreună cu 
secretara sa. Cât rău ne-a făcut şi omul acesta! Mareșal Antonescu, 
profesorul Mihai Antonescu, General Vasiliu şi General Pantazi sunt 
arestaţi... grandeur et decadence! (mărire și decădere. Ib.fr n.n ). 

Pe plutonierul Tănase Spiridon din Babadag, ruşii l-au prădat eri, i- 
au pus revolverul în piept şi i-au luat 7.000 lei din buzunar, dela piept. 

Am manevrat aşa fel ca să predăm depozitele noastre „Prefecturei” 
pentru ca și ea să le predea, în contul contribuţiei de război. 


Joi. 7 Sept. 


Nu mi-a reuşit manevra! Prefectul nu vrea să ia în primire cerealele 
noastre. 

Azi asistai la o scenă nostimă: o rusoaică foarte impacientată, a 
venit la prefect ca să-i schimbe rublele în lei... Pentru că ea nu are timp să 
stea la rând la Banca Naţională!... Ce naivitate. 

Auzii azi de isprăvile maiorului Vasilescu pe când era comandant. 
Anul trecut s-a dus la Babadag și acolo a dat de un fost concentrat la Centru, 
crâşmar şi negustor Velciu. Era de Sf. Dumitru, onomastica maiorului. 
Când a intrat în prăvălie imediat s-a înfipt pe sticle de vin: i-a dat jos 2 
bucăţi, apoi 3, apoi 4, apoi 5! La urmă și o sticlă de lichior... şi-a plecat 
fără să plătească... 

A găsit niște dovleci turcești şi a luat 4 bucăţi pentru că sunt buni... 
copţi! 

El nu mănâncă la popotă! 

/p.184./ 

Afurisiţi de băeui i-au pus „cioc” că la Fetești se controlează 
bagajele şi ruşii iau banii etc. E topit. 

Când erau trecute cele 15 căruţe la Giurgeni, a făcut, din capul lui - 
control la bagajele soldaţilor şi le-a luat cutii cu dulciuri, tutun, ciorapi, etc. 
Am dat ordin să le dea imediat îndărăt. Totuşi a oprit multe... neobrăzatul! 

Se observă în ultimul timp la aliaţi o atitudine mult îndulcită... Se 
vede că e consecința reprimandelor cauzate de cazul dezarmării 
Regimentului 33 Infanterie. 

Umblă morţi după rachiu, rom, coniac. Plătesc câte 3-4.000 lei un 
kgr. de ţuică: îl procură lipovenii. 

Eri au împușcat o lipoveancă care ducea demâncare la prizonierii 
germani. Aseară I-a pornit la Ismail: nu le dă să mănânce decât la 2-3 zile. 
Au împuşcat un biet german și apoi au aruncat trupul de pe o stâncă (la 
Monument). Copii de lipoveni dădeau cu pietre în el și pe urmă un lipovean 
bătrân i-a scos bocancii, pantalonii. 

Sunt multe fete în armata rusă, unele chiar cu gradul de maior! Însă 
femeia rămâne femeie! 

Una venea cu cismulițele de vară la subţioară, dar cu pantofii cu toc 
înalt în picioare... 

Azi s-au cam suspendat trecerile aci la Tulcea pentru că se reface 
de 5.000 plimbăreţi tulceni, şoseaua spre Ismail. 

/p.185./ 

Pe aci lumea se plimbă în voe pe stradă! Nu le pasă! Ce vor fi zicând 
soldaţii ruşi, văzând atâţia plimbăreţi? 

Pe aici prin Dobrogea se cultivă o păstăioasă numită „feia” care face 
nişte boabe ca rapița neagră însă mai mari. Merge la pământuri slabe. 
Cumpără germanii cu 70 lei kgr. dar în timpul din urmă ajunsese 14 lei. Se 
dă uruială la porci, cai, boi... 

Se pune mai des ca mazărea. Se pune 130 kgr. la hectar. Nu se 
prăşește. Se coseşte. E bună de introdus şi la noi pentru încercare. 


Vineri, 8 Sept. 
Azi e Sf. Măria Mică, dar cum nu merge nici tren, nici vapor, nu am 


felicitat nici pe Mărioara, nici pe soacră-mea. 

Azi am primit un ordin că să nu eliberez nici un soi de materiale la 
ruşi fără ordinul Comandantul Forţelor Navale Maritime din Constanţa. 
Nicio legătură telefonică sau prin cifru. 

S-au trezit târziu fraţii, pentru că eu de alaltăeri am aranjat să le 
predau în contul subsistenţelor ce ne-au cerut ruşii să le predăm în termen 
de 10 zile, pentru că nu le puteam păzi multă vreme de jaful oștirii rusești 
- Și așa tot trebuia să le predăm. 

În Babadag e comandant Garnizoană maior Ștefănescu /p.186./ 
Gheorghe care a fost bătut de un general rus. Un locotenent rus îi dă ordine. 


129 








Rusul e beat ziua şi noaptea dă ordine. A pus în subsistenţă plotonul 3 de 
garnizoană de acolo - vre-o 22 ruși - şi le pretinde 2 feluri de mâncare, bună 
şi multă, pâine de 1 kgr. etc. Îmi spuse sergentul major Dabija Nicolae de 
acolo. Ruşii se poartă rău, împuşcă populaţia. Lor le-a furat câte 6-7.000 lei 
ziua în amiaza mare, somându-i cu pistolul mitralieră. 

Îmi povesteşte locotenentul Crăciunescu (Compania Garnizoanei), 
cum au zobit Bucureştiul nemţii: 3 avioane germane au distrus Piaţa 
Victoriei, Calea Victoriei, etc. La Otopeni 400 avioane americane au 
bombardat trupele germane și române, zobindu-le căci n-au mai ţinut 
seama care sunt duşmani, care prieteni. Nu este casă mai importantă să nu 
fie distrusă. Cișmigiu sfârtecat. 

Avusei momente de supărare şi neplăcere pentru că se amestecară 
alţii în socotelile mele. Și prefectul şi Comandantul de la Recrutare 
(locotenent colonel Băcăuanu) s-au alarmat pentru o minciună- că noi 
predăm depozitele și plecăm! Deşi nu au nici un amestec cu mine. 

Ce prilej pentru unii de a pescui acum în ape tulburi... şi câte 
socoteli strâmbe am împiedicat pe aci! 

Se caută nod în papură şi eu sunt tocmai omul care ripostează 
drastic la orice încălcare de atribuţii. 

/p.187./ 


Aici se încheie aceste însemnări ale Locotenent colonelului 
Alexandru D. Enescu, însemnări scrise cu „creionul chimic”, cele mai 
multe din „Linia 1”, de sub focul brandurilor, a artileriei „grele” şi a aviaţiei 
ruse, pe frontul din Moldova. 

Trăirile sunt „la cald”, vii şi pline de sinceritate, de compasiune 
pentru soldaţi, de grijă pentru familie, pentru ţară, pentru ce va în şi va urma. 

O „frescă vie” a unor clipe de cumpănă ale neamului nostru, clipe 
în care şi cele bune și cele rele din om ies „la suprafață”, dar curajul, 
probitatea morală şi corectitudinea transpar din fiecare rând al acestui 
remarcabil „JURNAL DE FRONT”. 

Autobiografia scrisă pe data de 7 aprilie 1951 
și reconfirmată la 24 decembrie 1956 de către 
locotenent-colonel (r.) Enescu Dumitru Alexandru. 

„Foaie de Notare” și caracterizarea prin care se hotărăște: „Deși are 
origine socială sănătoasă, ulterior el a devenit chiabur şi expropriat odată 
cu părinţii soţiei, nu merită să mai rămână în cadrele Armatei R.P.R.”. Tot 

aici găsim stupefi anta formulare despre locotenentul colonel Enescu 

Alexandru, cel ce a condus trupele Regimentului 4 Argeș timp de 40 de zile 
în „prima linie”: are „origine nesănătoasă prin căsătorie”!!! 

„FOAIE DE SERVICIU” aparţinând locotenentului colonel (r) Enescu 
Alexandru întocmită de Comisia Militară a orașului Pitești pe data de 10 


aprilie 1951 și reconfirmată la 24 decembrie 1956 „comuna Raion Piteşti”. 

„FOAIE DE SERVICIU” aparţinând 
locotenentului colonel (r.) Enescu Alexandru. 

„CERTIFICATUL MEDICAL” în baza căruia este pensionat 
„pe caz de boală” locotenentul colonel (r) Enescu Alexandru. 

Locotenentul colonel Enescu Alexandru în timpul scrierii acestui jurnal, 
| Căpitanul Enescu Alexandru, Regimentul 4 Dorobanţi Argeş în anul 1932. | pe când s-a aflat înlocuitor la comanda Regimentului 4 Dorobanţi Argeș, 

| i timp de 40 de zile, în prima linie a războiului de apărare în faţa trupelor | 
4] sovietice aflate în plină ofensivă, în vara anului 1944. | 

| Locotenentul colonelt (r) Enescu Alexandru în fotografia atașată 
| „Dosarului personal”, cu data de 17 mai 1957. 


„Vila lrinel 1939”, casa cu „6 camere și dependinţe” din strada Rahovei 
nr. 5 din Pitești, pe care locotenentul coionel Enescu Alexandru 
a construit-o și „botezat-o” cu numele fetei sale, irina, născută 

| | la 24 iunie 1931 şi frontispiciul purtând înscrisul „VILA IRINEL 1939”. 

Me a sp Ri 
Crucea erouiui-locotenent Mares Simion, comandant al „plutonului i aaa vite e . 3 
mitraliere” din cadrul tie ei nr.12, Regimentul 4 Aita. Crucea din faţa bisericii cu hramul „Sf. Cuvioasă Paraschiva” din satul 
companie condusă de locotenentul Olivotto Amelio (de profesie avocat Mozăceni, comuna Mozăceni-Deal, judeţul Argeş, a eroului locotenent 
din Câmpulung) în timpul luptelor din Moldova, din vara anului 1944, Mareş Simion, fiu al satului, mort la 24 martie 1945, la doar 34 de ani 
împotriva trupelor sovietice. _ în luptele purtate împotriva armatelor germane din Cehoslovacia. 
In jurnal este consemnat cu funcţia de „comandantul plutonului mitraliere” 


în timpul luptelor din vara anului 1944, purtate în Moldova 
de Regimentul 4 Argeș împotriva trupelor sovietice 

| Carnetul în care locotenent colonelul Alexandru Enescu a scris acest = TRAAtT AR LA, A Te Aida | n 


„jurnal de prima linie”, prin adăposturi și tranșee, sub bombardamentul | 
inamic sau în lașul distrus de bombe. Miercuri 21 iunie este consemnat 
| în jurnal locul de provenienţă a „notes”-ului: „un carnet cumpărat de la | 


Ananiev cu 8 MR. (mărci germane n.n.) la Odessa”. 

Colonel (r) ar. CORNEL CARP VASILICA MANEA 
L.t.col. dr. PETRISOR FLOREA dr. CORNEL ŢUCĂ 
(COORDONATORI) 

Valoroasa lucrare apărută în anul 2008, scrisă de un grup de istorici 
și cercetători de la Arhivele Militare din Pitești, intitulată „/storicul 
Regimentului 4 „Dorobanți” Argeş (1877-1946), pe care acest „Jurnal” 
o completează cu inedite evenimente și consemnări ale vitejiei 
și spiritului de jertfă ale soidaţilor și cadrelor militare din această 
unitate de elită a Armatei române. 


Pagini din jurnalul locotenent colonelului Alexandru Enescu, înlocuitor al 
colonelului Ștefan Stanciu, comandantul Regimentul 4 „Dorobanţi” Argeş, 
în fruntea trupelor, pe perioada 22 iunie — 17 iulie 1944, în timpul luptelor 
grele duse în Moldova împotriva trupelor sovietice. 

| Data este de 29 iunie, sărbătoarea creștină a Sfântului Petru, și este 
| | consemnat atacul combinat al inamicului, de armament greu și infanterie, 
respins cu pierderi grele pentru acesta. 

